
CUVÂNT ÎNAINTE 


CINE SUNT „EU”? 

„Eu” nu sunt corpul, căci identitatea mea nu depinde de inte¬ 
gritatea acestuia. Eu rămân acelaşi chiar dacă îmi pierd o mână 
sau un picior. 

„Eul” meu social depinde de interacţiunea cu ceilalţi oameni, 
dar pe o insulă pustie aş continua să exist ca şi înainte, deşi eul 
social a dispărut. 

„Eu” nu sunt gândurile, căci identitatea mea nu depinde de 
variaţiile mentale şi dorinţele trecătoare, nici măcar de idealuri sau 
sentimente profunde. Ele mă completează, dar nu mă determină. 

„Eu” nu sunt nici măcar aspectele relativ stabile ale persona¬ 
lităţii, pentru că puţine rămân neschimbate de la naştere până la 
moarte şi sunt prea fragmentate ca să îmi definească identitatea 
(ceva din temperament, ceva din talent, poate). 

Acest „eu” este Conştiinţa umană care încearcă acum să se 
autodefinească. Deci, ce este Conştiinţa ? 

Psihologia studiază mintea şi afirmă că „eu” sunt un produs 
superior al activităţii inconştiente a unor neuroni. Dar ar putea 
nişte celule inconştiente să genereze conştienţa?! Mă îndoiesc. 
Este o ipoteză atât de absurdă precum a susţine că o casă de locuit 
poate apare de la sine prin acţiunea îndelungată a vântului, soare¬ 
lui, frigului şi ploii. 

învăţăturile spirituale spun că „eu” sunt spirit divin supracon- 
ştient. Dar dacă aş fi spirit, de ce nu mă recunosc ca atare, de ce 
mă simt mărunt, vulnerabil, trecător?! Sunt două poziţii total con¬ 
tradictorii. Care să fie adevărul? 

Adevărul se află la mijloc, la propriu şi la figurat. Teza care 
stă la baza acestei cărţi este următoarea: „Conştiinţa umană este 
un element psihic real, distinct şi intermediar între minte şi 
spirit”. 

Conştiinţa îmi perpetuează identitatea încă dinainte de naştere 
şi până la ultimul suspin. Iată o concluzie simplă, intuitivă şi tran¬ 
şantă, care luminează dintr-o dată nebuloasele psihologiei şi ale 



spiritualităţii. Credem că spiritualitatea are nevoie de aceeaşi bază 
teoretică ca şi ştiinţa psihologiei. CONŞTIINŢA este tocmai 
veriga lipsă dintr-un posibil model unic şi general al psihicului 
uman. 

SPRE O TEORIE A CONŞTIINŢEI 

Tu eşti sigur doar pe conştiinţa ta, prin care iei contact cu 
lumea. Despre ceilalţi, cel mult presupui că sunt conştienţi. Are 
conştiinţă un zombi? Dar animalele, dar plantele? Mă refer la 
conştiinţă, nu la inteligenţă... Inteligenţă au şi computerele. Ori¬ 
câtă inteligenţă li s-a adăugat, ele nu au dobândit însă niciun dram 
din viziunea omului. Deci, ce este conştiinţa? 

Ştiinţa clasică nu are un răspuns. Ea nu a reuşit să o defi¬ 
nească şi cu atât mai puţin să o studieze la microscop. Mă refer la 
ştiinţa populară, specifică secolului al XlX-lea, cea care se învaţă 
acum în şcoală. Din fericire, ştiinţa mileniului EI se plasează într- 
o perspectivă cuantică, părăsind definitiv poziţia materialistă a 
secolului maşinii cu aburi. Tot mai mulţi savanţi avansează spre 
punerea de acord a învăţăturilor spirituale cu domeniile ştiinţifice 
(filosofia minţii, psihologie, neuroştiinţe, ştiinţe cognitive, neuro¬ 
logie cognitivă, inteligenţă artificială etc). încă mai este mult de 
făcut. Contribuţia mea este această simplă şi didactică schiţă a 
conştiinţei. 

Denumirea de „Teoria Conştiinţei” pare a fi contradictorie. 
Cum să obiectivezi subiectivitatea? De acest paradox s-au lovit 
toţi cercetătorii psihicului. Dar omul poate face şi imposibilul, 
uneori. 

Unii au crezut că din creier apare conştiinţa, precum fructul 
din plantă. Descartes spunea «mă îndoiesc, deci cuget; cuget, deci 
exist». Şi astăzi se mai confundă conştiinţa cu intelectul. Dar tu, 
cititorule, poţi verifica, chiar acum, că nu e adevărat: închide ochii 
şi, timp de câteva secunde, nu te mai gândi la nimic. Acum!... 


* * * 



Dacă îţi poţi controla gândurile, chiar oprindu-le, rezultă că 
„tu”, conştiinţa, nu te identifici cu ele. Conştiinţa este în afara 
minţii, o supraveghează şi o comandă. „Exist şi fără să cuget”, am 
putea replica în manieră carteziană. Peste noapte, mintea se răsu¬ 
ceşte în vise, iar apoi zace letargică, în repetate rânduri. Şi totuşi, 
dimineaţa te trezeşti cu aceeaşi identitate, semn că nu în mintea 
cea schimbătoare stă conştiinţa. 

Alţii, religioşi, au spus că spiritul este totuna cu conştiinţa 
umană; el şi-a uitat originea divină când a devenit om. Dar dacă 
spiritul ar fi amnezic total, inconştient de divinitatea sa, ce motive 
ar mai avea să manifeste nobleţe, iubire, moralitate?! Doar fiindcă 
i se dictează prin tradiţiile culturale?! Iar când se schimbă 
vremurile şi credinţele, spiritul nu mai are nicio şansă la evoluţie?! 
Oare oamenii sunt cei care îndumnezeiesc spiritele?! în acest caz, 
fundamentul religiei s-ar scufunda. Oricât de deştept ar fi, dacă-i 
musai să audă din cărţi şi predici despre Creator, înseamnă că 
spiritul nu a fost creat „după chipul lui Dumnezeu”, care este 
Conştiinţă de Sine absolută. Dacă există spirite (şi există!), ele 
trebuie să fie mereu „trezite”, nu amnezice. 

Dragă cititorule, pentru prima dată ai la îndemână o explica¬ 
ţie a conştiinţei care elimină aceste contradicţii. CONŞTIINŢA 
UMANĂ NU ESTE NICI MINTEA, NICI SPIRITUL. Ce este ea, 
vei afla din această carte, care îţi radiografiază organele spirituale, 
în scopul de a-ţi înţelege şi controla psihicul. 


Răzvan-Alexandru Petre 
Braşov, 11 mai 2011 

O 

INTRODUCERE ÎN TEORIA CONŞTIINŢEI 

Ş tiinţa şi filosofia materialistă au dovedit că nu pot defini 
şi înţelege ce este Conştiinţa. Deşi ştiinţa caută să 
ajungă cât mai aproape de adevăr, nicio disciplină nu 
poate pretinde că îl deţine în întregime. Oamenii trebuie să ştie că 
gândirea ştiinţifică se bazează pe speculaţii, iar adevărurile sale 
sunt provizorii, nu absolute. 

Enigma Conştiinţei poate fi însă lămurită de Ştiinţa Spiri¬ 
tuală, într-un mod simplu şi unitar. Ştiinţa Spirituală este o vizi¬ 
une de tip ştiinţific asupra realităţilor spirituale. Ea a debutat în 
Occident odată cu apariţia doctrinei spiritiste, în secolul XIX. In 
Orient însă vechimea ei este de mii de ani. Actualmente, datele ei 
sunt foarte avansate, în acord cu dezvoltarea tehnică şi mentală a 
omenirii. Fizica cuantică a redescoperit, prin metodele sale pro¬ 
prii, adevăruri spirituale multimilenare. Totuşi, Ştiinţa Spirituală 
nu se confundă cu această nouă ramură a fizicii, căci ea este for¬ 
mată în principal din informaţiile despre Viaţă şi Univers revelate 
de spiritele universului unor oameni aleşi. Credem sau nu, aceste 
date inedite pot fi verificate intelectual şi probate experimental, 
ceea ce le conferă statut ştiinţific. 

Fiecare palier al psihicului uman cere o anumită metodă de 
abordare. Pe scurt: 

♦ Creierul e studiat de neuroştiinţe. 

♦ Mintea e analizată de psihologie. 

♦ Conştiinţa e accesibilă prin introspecţie şi tehnici spiri¬ 
tuale. 

♦ Obiectivarea conştiinţei se poate face numai dacă este pri¬ 
vită mai de sus, de la nivelul Spiritului. 

Pe o scară de la „viu” la „neviu” putem plasa mai multe 
STĂRI de existenţă şi conştienţă. 


NIVEL 

STARE 

VIU 

Veghe 

SEMI-VIU 

Somn 

APROAPE-VIU 

Comă 

APROAPE-NEVIU 

Moarte clinică 

NEVIU 

Moarte 


Definiţia concisă a Vieţii, care să le cuprindă pe toate acestea 
(şi alte stări speciale) este: 


VIAŢA = VITALITATE + CONŞTIINŢĂ 


Vitalitatea = proprietate esenţială a Naturii biologice (în Ori¬ 
ent se numeşte prana, chi, ki etc) 

Conştiinţa = proprietate esenţială a Spiritului 

® Conform Ştiinţei Spirituale, Spiritul este creat de DUMNEZEU, 
având calităţi asemănătoare Acestuia (în primul rând Conştiinţa - 
atribut fundamental divin). Spiritele sunt temelia Creaţiei şi scopul 
ei principal. 

Rolurile simbiozei dintre Spirit şi organism (vezi fig.1) 

Spiritul asigură supravieţuirea organismului (organizează în 
mod optim structura şi funcţionarea biologică, adaptează organis¬ 
mul la mediu). Când spiritul părăseşte definitiv corpul, survine 
moartea. 

Corpul fizic acţionează conform obiectivelor şi ghidării Spiri¬ 
tului. Viaţa este o experienţă importantă pentru Spirit, ajutându-1 
să evolueze. Corpul serveşte Spiritului. 

Este evident pentru oricine: viaţa biologică nu are niciun sens 
în sine! Scopul său nu poate fi decât unul spiritual. 

Pentru VIATA 
BIOLOGICA 

Cauză 

i 

Efect 


Pentru EVOLUŢIA 
SPIRITUALĂ 



n 


ORGANISM 


Fig. 1 Rolurile simbiozei Organism - Spirit 


ÎNCARNAREA SPIRITULUI ÎN OM 

ÎNCARNAREA înseamnă coabitarea permanentă a unui Spi¬ 
rit cu un Corp biologic. 

® Coabitarea temporară se întâlneşte în fenomene paranormale de 
tip mediumnic: posesiune, personalitate multiplă (vezi partea a ll-a). 

în timpul sarcinii intrauterine, un Spirit se „încarnează” în 
embrionul uman. Din acel moment, dezvoltarea biologică este 
coordonată de Spirit, care armonizează dezvoltarea corpului cu 
proiectul său de viaţă („predestinarea”). 

încă din primele zile de sarcină, în jurul gravidei roiesc multe 
Spirite dornice să se încarneze. Unele chiar reuşesc să intre tem- 

porar în embrion. Totuşi, în general, abia în luna a patra se stabi¬ 
leşte definitiv în foetus un Spirit de rang evolutiv uman, cu apro¬ 
barea Divinităţii. 

Spiritul, cu ajutorul câmpului său spiritual organizează 
structurile neuronale ale viitoarei fiinţe umane. Efortul său mode¬ 
lator completează moştenirea genetică (vezi fig. 2). Fără acest 
ajutor esenţial, creierul ar rămâne la nivel de „legumă vie”. 


SPIRIT 



câmp 

psihomental 


a) b) 


Fig. 2 

a) în mediul intrauterin, creierul uman este modelat de 
câmpul spiritual. 

b) După naştere, mediul exterior determină creierul să creeze 
un câmp propriu psihomental puternic. 

MINTEA 

Produsul energo-informaţional al activităţii creierului se 
numeşte Minte sau Câmp psihomental. Acest câmp psihomental 
are proprietăţi diferite de cele bio-electro-chimice ale creierului. 
Mintea se găseşte mai degrabă în jurul creierului. 

înainte de naştere, creierul este mai ales RECEPTOR al câm¬ 
pului organizator emis de Spirit. După naştere, creierul devine şi 
un puternic EMIŢĂTOR de câmp psihomental, datorită stimulării 
sale de mediul înconjurător. Mintea se dezvoltă la un nivel supe¬ 
rior prin această interacţiune cu mediul. 

Câmpul psihomental al Spiritului este mai rafinat vibratoriu 
decât cel propriu Minţii. 

Mintea nu este sinonimă cu creierul, deşi activitatea lor este 
strâns legată. Mintea are o acţiune mai vastă. De exemplu, comu¬ 
nicarea telepatică se produce prin „câmpul psihomental extins”, ea 
nu poate fi explicată nici prin procesele chimice din creier şi nici 
prin undele electromagnetice. Undele telepatice străbat orice ecra- 
nare electromagnetică. 

Mintea dobândeşte o anumită autonomie faţă de creier. Odată 
generată, materia „subtilă” (energia) mentală poate fi modelată şi 
chiar deplasată afară din creier, ca o substanţă invizibilă cu ochiul 
liber. Doar unii clarvăzători reuşesc să vadă câmpul mental, ca o 
aureolă în jurul capului omului. în cazul sfinţilor pictaţi în icoane, 
nimbul auriu indică un câmp mental intens şi pur. 

De-a lungul vieţii, Mintea (materia subtilă psihomentală) se 
extinde în volum şi se îmbunătăţeşte calitativ, în paralel cu creşte¬ 
rea numărului de neuroni, respectiv de sinapse din creier. 

® Studierea creierului ne poate oferi doar o imagine în oglindă a 
Minţii. Imaginea poate fi însă înşelătoare - de exemplu, activita¬ 
tea electrică a creierului este relativ identică în starea de veghe şi 
cea de vis. 

în ultimii ani s-a descoperit că neuronii se regenerează chiar şi la 
oamenii în vârstă, adică se nasc unii noi în locul celor distruşi! 

SPIRITUL 

Conform Ştiinţei Spirituale, Spiritele sunt creaţii primare ale 
lui Dumnezeu. Natura este o creaţie secundară, în slujba spiritelor. 

Ce este Spiritul? Este perechea inseparabilă formată dintr-un 
Nucleu divin şi materia care îl înconjoară, numită Perispirit (vezi 
fig.3). Spiritul nu este întreg fără Perispirit, are nevoie de el pentru 
a acţiona în lume. Această materie perispirituală a fost atrasă de 
magnetismul Nucleului divin din natură şi dinamizată, înnobilată. 


SPIRIT = NUCLEU + PERISPIRIT 


NUCLEUL central are o natură divină, este indestructibil, 
indivizibil, neafectat de transformările naturii. El este asemenea 
unei „scântei iscate de Focul Divin”. 

Nu poate fi cunoscut decât prin „trăire contemplativă non- 
conceptuală”. Este imposibil de descris, depăşind orice concept. 



Fig. 3 Spiritul este format din Nucleu şi Perispirit 

PERISPIRITUL este învelişul nucleului, fiind format din mai 
multe straturi de energie întrepătrunse. Este permanent în mişcare, 
transformare, evoluţie, schimb de energie. 

Poate fi studiat obiectiv ca orice obiect al naturii, inclusiv 
fotografiat. 

® Puteţi vedea sute de poze cu perispirite pe www.spiritus.ro. 

Perispiritul oferă Spiritului conştiinţa asupra universului şi 
instrumentele de interacţiune cu acesta. Dintre calităţile perispiri- 
tuale amintim: voinţa (intenţia), atenţia, inteligenţa, memoria, 
identitatea unică şi altele. 

® în mistica orientală se vorbeşte despre dualitatea Shiva-Shakti 
sau Purusha-Prakriti (transcendent-imanent), acesta fiind şi rapor¬ 
tul dintre Nucleu şi Perispirit. 


ÎNTRE MINTE Şl SPIRIT 

NECESITATEA PROTECŢIEI MINTII 

9 9 

Deşi se instalează pentru tot restul vieţii în creierul omului 
(mai exact, în trunchiul cerebral), Spiritul nu rămâne tot timpul 
înăuntru. Creierul este precum o carceră nesuferită pentru Spirit. 
Când omul doarme, el iese pentru a relua contactul cu lumea 
Spiritelor libere, unde se recreează, se informează şi îşi 
reîmprospătează energia perispirituală. 

Dar părăsind creierul în somn, apare pericolul să îi ia locul un 
alt spirit care pândeşte ocazia încarnării. De aceea, Spiritul „pro¬ 
prietar de drept” îşi lasă în loc un „paznic” ce va împiedica 
pătrunderea vreunui alt spirit inoportun. Acest „paznic” poate fi 
apreciat ca un gen de plasă de protecţie ce cuprinde Mintea. 

GENERAREA CONŞTIINŢEI UMANE 

Pentru a-şi crea un locţiitor, Spiritul se divide, îşi separă o 
parte din Perispirit. Acest „paznic de noapte” este deci ca o clonă, 
ca un mini-spirit (dar lipsit de Nucleul divin). 

Cum am spus, calitatea principală a Perispiritului este conşti¬ 
inţa. Astfel se justifică numele dat segmentului de perispirit deta¬ 
şat pentru a păzi Mintea pe timpul somnului: CONŞTIINŢA 
UMANĂ (vezi fig.4). 

Fig. 4 Separarea Conştiinţei umane din Perispirit şi 
cuplarea sa cu Mintea 

Spiritul este cel care decide câtă energie va investi, din pro¬ 
pria rezervă, în Conştiinţa corporală, optimizată pentru misiunea 
sa în viaţa curentă. Riscul unei investiţii prea mari ar fi că Spiritul 
va controla mai greu Conştiinţa, ea căpătând mai multă „persona¬ 
litate”. Riscul unei investiţii prea mici ar fi lipsa puterii de voinţă 
a Conştiinţei, capacităţii sale de control asupra Minţii, rezultând 
un om cu o fire mai slabă, mai influenţabilă. 

® Pe coperta cărţii apar simbolurile pe care le-am atribuit Spiri¬ 
tului, Conştiinţei şi Minţii sub forma, respectiv, a soarelui (sfera), 
muntelui (triunghiul) şi chenarului (pătratul). 

PSIHICUL UMAN, CA SISTEM INFORMAŢIONAL 

Când omul se trezeşte din somn, Spiritul se întoarce în corp şi 
se leagă de Minte prin intermediul Conştiinţei. Teoretic vorbind, 
Spiritul ar putea înlătura Conştiinţa şi s-ar putea cupla direct la 
Minte. Nu o face pentru că, în caz de leşin accidental, Mintea ar 
rămâne neprotejată faţă de tentativa de intruziune a altor spirite 
răuvoitoare. Dar motivul esenţial este dezvăluit în continuare. 

Conştiinţa este mai mult decât un simplu „paznic de noapte şi 
de zi”. Rolul său pe durata stării de veghe este să intermedieze 
schimbul de informaţii dintre Spirit şi Minte. Iată, în fig.5, ierarhi¬ 
zarea pe nivele de vibraţie diferite a elementelor sistemului psihic: 
Spirit - Conştiinţă - Minte: 


Frecvenţa de vibraţie 



Fig. 5 Ierarhia psihicul uman (în stare de veghe) 

Energia Conştiinţei este mai rafinată decât cea a Minţii. Ener¬ 
gia Spiritului este şi mai fină decât a Conştiinţei. Conştiinţa are 
rolul de „tampon” între Minte şi Spirit. 

® Mintea poate fi asemănată cu un computer. Acesta operează 
ultrarapid cu şiruri nesfârşite de biţi, care omului nu îi spun nimic. 
Spiritul poate fi asemănat cu operatorul uman, pe care îl interesează 
o interfaţă grafică prietenoasă pe ecran. Legătura dintre limbajul- 
maşină şi limbajul uman este realizată de sistemul de operare (Win¬ 
dows, Linux) şi aplicaţiile utilitare (Word, Internet Explorer etc). 
Acestea ar fi, în analogia noastră, rolul Conştiinţei. 

Iată, în fig.6, cum sunt transmise informaţiile în cadrul siste¬ 
mului psihic, de jos în sus şi de sus în jos. 

Frecvenţa de vibraţie 



Fig. 6 Fluxurile informaţionale în cadrul psihicului 

Pe fluxul ascendent, informaţiile sunt sintetizate şi preluate 
de nivelul superior (în mod automat). De exemplu, Mintea obţine 
senzaţiile, iar Conştiinţa le sintetizează în percepţia senzorială. 

Se ştie că inconştientul operează cu o mulţime de informaţii, 
dar numai o mică parte din acestea ajung conştiente, mai precis 
spus, sunt captate de Conştiinţă. Similar, Spiritul îşi extrage doar 
datele care îl interesează din orizontul Conştiinţei. 

Pe fluxul descendent strategia şi decizia Spiritului devin 
comenzi detaliate la nivelul Conştiinţei, iar Minţii îi revine să 
folosească resursele imense de care dispune pentru execuţie. Este 
de remarcat că intenţiile Conştiinţei sunt, în general, decizii 
venind de mai sus. 

De exemplu, atunci când copilul învaţă să meargă, este foarte 
atent (conştient) la toate mişcările. După ce Mintea şi-a creat auto¬ 
matismul mersului, copilul nu va mai fi atent la mers. Conştiinţa 
sa se poate ocupa de alte lucruri mai interesante. 

Aşa se petrece şi cu Spiritul. în copilăria mică, Spiritul se pre¬ 
ocupă intens de a învăţa Conştiinţa în formare cum să dea ordine 
Minţii. în primii ani de viaţă, copilul are o legătură puternică cu 
Spiritul şi cu lumile spirituale, fiindcă deocamdată Conştiinţa sa 
învaţă lecţiile primare, sub tutelă. Pe măsură ce Conştiinţa copilu¬ 
lui se maturizează (i se formează egoul), Spiritul îi oferă libertatea 
naturală de a lua decizii pe cont propriu în chestiunile simple, de 
supravieţuire şi interacţiune comună cu lumea. Eliberându-se de 
preocupările elementare, Spiritul omului matur se poate concentra 
pe chestiuni mai rafinate, intelectuale, estetice, etice, pur spiri¬ 
tuale, pe care le poate apoi transmite Conştiinţei. 

Putem stratifica nivelurile psiho-informaţionale astfel: 

La nivelul bazai, creierul primeşte semnale din mediu (prin 
nervii senzitivi) şi dă comenzi (prin nervii motori), iar toate aces¬ 
tea trec prin Minte. 

Pe un nivel imediat superior, Mintea generează idei noi şi pri¬ 
meşte sau emite gânduri în Câmpul psihomental extins. Această 

activitate se reflectă şi în ariile asociative din creier. Totuşi, Min¬ 
tea este „inconştientă” în totalitate. 

Doar acele informaţii ce ating nivelul mai înalt al Conştiinţei 
formează „conştientul”. 

Originea intuiţiei geniale şi inspiraţiei divine este în „supra- 
conştient” (Spirit), aflat pe nivelul suprem. 

Ca în orice sistem informaţional, pot apare şi pierderi de date 
pe traseu. în acest caz, omul poate fi dezorientat, nehotărât, ia 
decizii greşite sau are o conduită aberantă. Din nefericire, nu răs¬ 
pundem numai dorinţei binevoitoare a propriului Spiritului, ci 
deseori voinţa noastră este puternic subjugată de factori exteriori 
sau de automaţisme mentale. 

® DEFINIŢIE: Ceea ce popular numim „suflet” este combinaţia 
naturală dintre Minte şi Conştiinţă. 


SUFLET = MINTE + CONŞTIINŢĂ 


CONŞTIINŢA EGOTICĂ 

în mod obişnuit, Spiritul este invizibil pentru Conştiinţă, aşa 
cum aerul este invizibil pentru ochii fizici. Tot ce vede Conştiinţa 
este tabloul pe care i-1 prezintă Mintea, pe care o comandă hotărât. 
Conştiinţa se crede şef absolut şi nu îşi dă seama că ea este doar 
veriga intermediară. 

® Nu am simţi frica de moarte dacă nu ne-am simţi separaţi de 
Spiritul etern. De fapt, nu suntem separaţi, ci doar detaşaţi tempo¬ 
rar (tot aşa precum un ambasador trăieşte într-o ţară străină timp 
de câţiva ani, continuând să fie strâns conectat la ţara natală, în 
care poate fi rechemat în orice moment). 

Totuşi, Spiritul o supraveghează permanent (în starea de 
veghe), îi dă ordine, pe care Conştiinţa le asimilează ca şi cum ar 
fi propria ei voinţă. Dar când fluxul informaţional are blocaje, 
Conştiinţa poate să nu primească în mod corect indicaţiile tăcute 

ale Spiritului, iar acesta poate să nu perceapă realitatea fizică în 
mod corect. în acest caz nefericit (şi din păcate des întâlnit) 
Conştiinţa ia decizii pe cont propriu, care aproape întotdeauna nu 
sunt prea inspirate, fiindcă sunt influenţate decisiv de Mintea 
însăşi (care, să nu uităm, este total inconştientă, dar foarte puter¬ 
nică). 

în principiu, Spiritul percepe tot ce ajunge la Conştiinţă, dar 
el nu e interesat de toate micile detalii care formează viaţa omului; 
multe îl pot plictisi. Deşi discernământul Spiritului este mai mare 
decât al Conştiinţei în deciziile importante, totuşi Conştiinţa este 
mai competentă să comande Mintea în amănunte, cunoscând-o 
bine şi fiind specializată în interacţiunea cu ea. Din acest punct de 
vedere, Spiritul ar putea fi asemănat cu un filosof distrat. 

® Omul obişnuit poate foarte uşor confunda glasul tăcut al Spiri¬ 
tului cu influenţele Minţii. înţeleptul este acel om, foarte rar de 
găsit, care poate să le diferenţieze şi să aleagă varianta Spiritului. 

STRUCTURAREA EGO-ULUI 

în primii ani de viaţă, Mintea se dezvoltă construindu-şi 
scheme de percepţie, de comportament, afectiv-raţionale, cu alte 
cuvinte, AUTOMATISME. In acelaşi timp, Conştiinţa se obişnui¬ 
eşte treptat cu aceste SCHEME psihomentale. în jurul vârstei de 
6-7 ani ego-ul este deja structurat. Putem defini EGO-ul ca fiind 
familiarizarea deplină a Conştiinţei cu schemele psihomentale şi 
funcţionarea Minţii. 

® Până la vârsta de circa 3 ani, copilul se raportează la propria 
persoană ca la alta, folosind în limbaj persoana a treia. „Dănuţ 
vrea să doarmăi’, spune el despre sine. Se mai spune că, până la 
această vârstă, copiii mici nu visează despre ei înşişi. 

Conform modelului psihicului uman utilizat până acum, 
această familiarizare se poate traduce în coborârea vibraţiei 
Conştiinţei la nivelul Minţii şi cuplarea lor strânsă. Fenomenul 
este simultan cu îndepărtarea de Spirit şi o mai slabă comunicare 
cu acesta. Iată reprezentarea acestui fenomen în fig.7. 

Frecvenţa de vibraţie 



Nou-născut Copil preşcolar Copil şcolar - 

ego structurat 


Fig. 7 Adaptarea Conştiinţei la vibraţia densă a 
Minţii - apariţia egoului 

La copilul mic, Conştiinţa este spirituală, intuiţia este foarte 
bună, de regulă se manifestă şi percepţii extrasenzoriale. însă 
Mintea este încă nedezvoltată şi nu poate exprima prea bine mesa¬ 
jele primite de la Spirit. 

Utilitatea dezvoltării ego-ului pentru om este clară: succesul 
supravieţuirii şi independenţa faţă de mediu. 

DEPĂŞIREA EGO-ULUI 

Structurarea ego-ului este o etapă necesară în devenirea omu¬ 
lui. Totuşi, are un dezavantaj: deciziile sale sunt constrânse de 
schemele psihomentale ale Minţii, Conştiinţa este manipulabilă 
de către automatismele psihice. Efectul este negativ pentru pune¬ 
rea în practică a intenţiilor Spiritului. 

înţelepţii tuturor epocilor ne îndeamnă la depăşirea ego-ului, 
ca etapa următoare, necesară pentru a dobândi fericirea 
sufletească. Acest lucru se realizează prin: autoanaliză şi 
autocontrol, interiorizarea regulilor morale, altruism, spiritualitate 
etc. Necesită un efort conştient, perseverenţă, motivaţie. 

Fericirea provine din apropierea Conştiinţei de lumina Spiri¬ 
tului. 

Iată cum putem prezenta grafic această evoluţie firească a 
omului, în fig.8. 


A 


Frecvenţa de vibraţie 


O O O SPIRIT 



CONŞTIINŢĂ 


1 

Non-ego 
copil mic 



2 

Ego 

tânăr 



3 

Super-ego 

matur 


MINTE 


Etapele fireşti 
ale ego-uli Ă 


Fig. 8 Structurarea, afirmarea şi depăşirea ego-ului 

DEZVOLTARE MENTALĂ 
SAU EVOLUŢIA CONŞTIINŢEI? 

Dezvoltarea Minţii nu înseamnă neapărat o Conştiinţă evo¬ 
luată. Există înţelepţi analfabeţi, după cum există şi mari erudiţi 
cu un caracter moral îndoielnic. în general, inteligenţa, percepţiile 
extrasenzoriale şi alte capacităţi paranormale ţin de conformaţia 
Minţii, nu neapărat de calitatea Spiritului. Ele pot ajuta la elevarea 
Conştiinţei, dar nu neapărat. 

® Anumite manifestări mediumnice sunt realizate prin manipula¬ 
rea Conştiinţei (după cum vom vedea în partea a Il-a). 

în fig.9 sunt prezentate stadiile esenţiale în dezvoltarea Minţii 
şi a Conştiinţei umane. 

Frecvenţa de vibraţie 




SPIRIT 



CONŞTIINŢĂ 


A 


1. Minte 
greoaie, 
necizelată 



MINTE 


2. Minte 3. Conştiinţă 

rafinată, iluminată 

morală 


Etapele 
legice ale 
rafinării 
Minţii şi 
Conştiinţei 




Fig. 9 Rafinarea Minţii în paralel cu evoluţia Conştiinţei 

Iată explicaţiile figurii 9, privitoare la cele trei mari stadii de 
dezvoltare a Minţii şi Conştiinţei 

1. Mintea este greoaie, necizelată - specifică lipsei de educa¬ 
ţie, dar şi primelor încarnări în trup omenesc. Omul este prins total 
în mirajul vieţii pământeşti, comportamentul este egotic. 

2. Mintea rafinată şi morală - specifică omului educat, culti¬ 
vat, având o karmă bună în prezenta încarnare. Psihicul păstrează 
caracteristici egotice, dar mult îmblânzite. 

3. în cazul „iluminării” conştiinţei apare un nou tip de 
cunoaştere, în contradicţie cu vechiul tip egotic. Psihicul mani¬ 
festă intuiţie, inspiraţie, detaşare de meschinărie, viziune de 
ansamblu şi chiar extaz. Fenomenul devine posibil prin urmarea 
unor tehnici spirituale sau prin revelaţii spontane, ca urmare a unei 
karme pozitive, dar şi prin introspecţie, reflecţie şi contemplare. 


EVOLUŢIA SPIRITUALĂ 

9 

Dacă acceptăm că geneza omului repetă la scară redusă 
geneza spiritului (după cum, în biologie, se admite că „ontogeneza 
repetă filogeneza”), putem face o paralelă între cele 3 etape ale 
ego-ului (fig.8) cu cele 3 stadii de dezvoltare ale Spiritului care 
animă diverse formă de viaţă (fig.10). 


1 2 3 

Psihic Psihic Psihic 

rudimentar structurat rafinat 


plantă animal om 


Stadiile succesive în 
care se reîncarnează 
Spiritul . 


Fig. 10 Stadiile de dezvoltare ale vieţii 

Planta încă nu are un ego; animalul are un ego; omul este sin¬ 
gurul animal care îşi poate diminua foarte mult influenţa ego-ului. 
Spiritul deţine un rang evolutiv fie de plantă, fie de animal, fie de 
om - potrivit căruia se reîncarnează. Regula generală este că un 
spirit de om nu se va încarna în animal, fiind un stadiu deja depă¬ 
şit. 


Experienţa psihomentală a omului nu dispare odată cu moar¬ 
tea sa. Ea se arhivează în Spirit, următoarea încarnare putând fi 
mai performantă şi mai interesantă, pe baza acesteia. Evoluţia Spi¬ 
ritului vizează multe calităţi ce trebuie dobândite şi duse la perfec¬ 
ţiune în decursul vieţii terestre, cum ar fi: voinţa, inteligenţa, cura¬ 
jul, compasiunea, smerenia, creativitatea, autocunoaşterea etc. Nu 
este suficientă o singură viaţă pentru optimizarea pe toate planu¬ 
rile. 

Totuşi, Spiritele, evoluând spre perfecţiune, nu se 
uniformizează! Perfecţiunea nu înseamnă omogenizare, ci unitate 
în diversitate. Niciun Spirit nu este identic cu altul, având istorii 
diferite. Fiecare îşi păstrează o identitate unică, înclinaţii şi 
preferinţe individuale. Mai mult chiar, încă din momentul creării 
sale în creuzetul divin, Spiritul primeşte un nucleu unic şi original. 


SFÂRŞITUL CONŞTIINŢEI 

Pe durata vieţii, spiritul dezvoltă cât poate de mult Mintea - 
în toate aspectele sale. La moartea omului, materialul mental cel 
mai valoros (esenţa mentală) este absorbit în Perispirit, 
împreună cu Conştiinţa. Restul particulelor psihomentale nefo¬ 
losite se degajă în mediu, ca nişte aburi, dezagregându-se treptat. 

Acesta este unul din modurile în care reîncarnarea ajută Spiri¬ 
tul să evolueze - îmbogăţindu-i avuţia psihomentală şi expe¬ 
rienţa. Spiritele evoluate sunt cele care au asimilat, de-a lungul 

timpului imemorial, foarte mult material psihomental din reîncar¬ 
nări. Iată de ce fenomenul reîncarnării este necesar pentru spirite. 

® Când este contactat de către un medium, spiritul evoluat 
dovedeşte o bună înţelegere a condiţiei umane. însă dacă spiritul 
invocat este unul imatur, poate fi chiar mai neajutorat şi mai naiv 
decât omul în care a fost încarnat ultima dată. 

Celălalt mod prin care Spiritul evoluează se referă la purifi¬ 
carea karmei negative a spiritului. Ea se împlineşte prin fapte 
pozitive, conforme cu dorinţa spiritului, dar şi prin suferinţe inevi¬ 
tabile, care ispăşesc păcatele anterioare. 

Sfârşitul Conştiinţei este totuna cu reîntregirea Spiritului. Noi 
(Conştiinţa) recăpătăm viziunea spirituală integrală. Redevenim 
parte a Perispiritului, deci a conştiinţei Spiritului liber. Fosta 
Conştiinţă umană, care înainte era limitată doar la cunoaşterea 
prin intermediul Minţii, se extinde acum în câmpul spiritual infi¬ 
nit. 

In fig.ll avem o reprezentare simbolică a fenomenelor ce se 
petrec la moartea corpului. 

Amintim că am definit sufletul ca fiind Mintea plus Conşti¬ 
inţa. 

Sufletul va continua să existe după moarte, în cadrul Spiritu¬ 
lui, sub forma amintirilor şi personalităţii ultimei vieţi, alături de 
ecoul celorlalte suflete animate, în vieţile anterioare, de acelaşi 
Spirit. Sufletul trăieşte etern, dar nu autonom, ci ca o parte ce con¬ 
tribuie la construcţia Perispiritului. 

în timpul vieţii, centrul oricărui suflet este Spiritul, iar sufle¬ 
tul este un fel de balon umflat în jurul Spiritului. După moarte, 
balonul se dezumflă. Identitatea sufletului este aceeaşi cu cea a 
Spiritului, fiind definită de aceeaşi energie inconfundabilă. Pe tim¬ 
pul încarnării trupeşti, voinţele lor pot fi uneori diferite (corespun¬ 
zător nivelurilor distincte de vibraţie), dar la moarte cele două flu¬ 
xuri de viaţă se recombină instantaneu. în acel moment de reunire 
a fiinţei spirituale complete, partea ce se numise „suflet” devine 

conştientă de viaţa fără trup, iar Spiritul preia toată încărcătura 
sufletului, devenind oarecum confuz şi greoi, pentru o perioadă de 
circa 40 de zile. 




SPIRIT 

+ 

CONŞTIINŢĂ 

+ 

Esenţă 

mentală 



Viaţa în starea 
de veghe: 

Spiritul, 
Conştiinţa şi 
Mintea 
funcţionează 
independent, 
dar sinergie. 



MINTE în 
descompunere 


Momentul 

morţii: 

Conştiinţa şi 
esenţa mintală 
sunt atrase 
magnetic în 
Spirit. 


După moarte : 

- Spiritul se reuneşte 
cu Conştiinţa şi se 
îmbogăţeşte cu 
esenţa mintală. 

- Mintea rămasă se 
dezagregă în particu¬ 
lele componente. 


Fig. 11 Fenomenul morţii: Conştiinţa se lărgeşte, 
Mintea se dizolvă. 

© 

CONŞTIINŢA Şl UNELE MANIFESTĂRI 
’ PARAPSIHICE 

Mintea e capabilă de multe minuni. Unele dintre ele sunt 
înregistrate minuţios de savanţii parapsihologi de laborator. 
Alţii le produc zi de zi: sunt parapsihologii practicieni. Dar cei 
mai numeroşi sunt cei, pur şi simplu, pasionaţi în conspectarea 
neconvenţionalului, misterului: parapsihologii studioşi. 

Minunile se bazează pe posibilităţile larg deschise ale Minţii 
închise în cutia craniană. Sau nu e chiar „închisă”?! Mintea nu 
înseamnă doar neuroni şi sinapse. Nu se poate măsura nici cu cele 
mai performante aparate EEG sau RMN-funcţional. Mintea se 
întinde dincolo de creier şi ajunge la limita imaginaţiei. 

Dar nu despre performanţele Minţii vom discuta aici. Ar fi 
prea multe de spus şi deja le-au spus alţii. Mă voi referi numai la 
fenomenele parapsihice în care, pe lângă o Minte năstruşnică, 
joacă un rol spectaculos Conştiinţa (umană şi spirituală). 

Fiind o carte introductivă într-o nouă viziune asupra Conşti¬ 
inţei, am preferat explicaţiile cât mai simple, pe înţelesul oricui. 
Cu cât intrăm în detalii, cu atât ne lipsesc cuvintele şi conceptele 
pentru a descrie fenomenele ce au loc. Vor urma, desigur, abordări 
mai laborioase. Deocamdată, să ne familiarizăm cu faptele şi posi¬ 
bilele lor explicaţii. 

Fenomenele paranormale (sau parapsihice) sunt fenomene 
rare statistic şi la care nu se aplică sau care contrazic teoriile şti¬ 
inţifice materialiste. Deducem că, odată cu progresul ştiinţei, ele 
vor pierde prefixul „para”, devenind normale. De exemplu, în ziua 
de azi, telepatia a devenit un loc comun, unanim recunoscută ca 
fiind un fenomen real. Este greşit să le numim „supranaturale”, 
fiindcă toate sunt produsul naturii. La fel de greşit este să le igno¬ 
răm pe motiv că apar rar. în realitate, unii oameni se întâlnesc des 
cu situaţii bizare. 

SOMNUL Şl VISUL 

Somnul şi visul sunt fenomene comune, dar insuficient expli¬ 
cate ştiinţific. Le putem considera „paranormale”, fiindcă au şi o 
interpretare spirituală. 

® Se ştie că omul nu poate sta treaz mai mult de câteva zile. în 
situaţiile dramatice sunt suficiente şi câteva secunde de aţipire 
pentru ca omul să supravieţuiască. In urma unor experimente de 
laborator s-a concluzionat că privarea artificială de vise a unui 
somn normal de 8 ore duce, după 3 nopţi de experiment, la iritabi- 
litate, halucinaţii, semne de psihoză, dificultăţi de concentrare. 

Spiritul este temelia Universului, deci şi baza vieţii umane. în 
lipsa lui din corp, apar fenomene de tranziţie „paranormale”. Pre¬ 
zenţa Spiritului oferă normalitatea stării de veghe. 


O 

A 



Legenda: 

Spirit 

Conştiinţă 

Minte 

Fiinţă umană 



Fig. 12 în starea de somn (ca şi în leşin), Spiritul iese din 
creier, insensibilizând brusc tot corpul. 

în timpul somnului, Spiritul pleacă din corp spre lumea din 
care provine, realitatea spirituală. în acest timp, Conştiinţa rămâne 
în creier, pentru a semnaliza eventuale pericole şi momentul când 
ar fi nevoie ca Spiritul să se întoarcă grabnic, pentru trezire. 

în timpul somnului fără vise. Mintea se odihneşte, ne- 
transmiţând niciun semnal către Conştiinţă; omul este „inconşti¬ 
ent”. 

în timpul visului. Mintea este la fel de activă ca în timpul stă¬ 
rii de veghe, ceea ce intrigă lumea ştiinţifică. Totuşi, ea este ruptă 
de lumea exterioară, fiind repliată în sine, măcinând doar conţinu¬ 
turile mentale proprii, care sunt prezentate Conştiinţei drept „vis”. 
Acum omul nu este nici inconştient, nici conştient, ci „visează”, 
în lipsa Spiritului, Conştiinţa are limitări clare: 

• Nu realizează faptul că visul nu este realitate (de fapt, Conşti¬ 
inţa trăieşte foarte intens noua realitate virtuală, dar neintegrată în 
realitatea fizică); 

• Nu are suficientă putere de voinţă pentru a dirija activitatea 
minţii (uneori stările emoţionale sunt mult mai intense decât în 
starea de veghe); 

• Nu poate memora visul (dacă ar fi altfel, ne-am aminti la tre¬ 
zire toate visele de peste noapte, în detaliu); 

• Nu are memoria identităţii sale umane complete, ci manifestă 
doar fărâme disparate de personalitate. 

Din aceste limitări ale Conştiinţei fără Spirit rezultă şi care 
sunt calităţile proprii Spiritului, rolul său esenţial în integrarea 
omului în mediul înconjurător fizic. In lipsa Spiritului, tandemul 
Minte-Conştiinţă are o activitate vegetativă, în care percepţiile 
senzoriale sunt ocazionale, iar activitatea mentală nu este ordo¬ 
nată. 

® Savanţii au descoperit că memoria se formează în zona cen¬ 
trală a creierului numită hipocamp, dar este apoi depozitată în 
neocortex, la exteriorul creierului - printr-un transfer neuronal (?). 

Ei presupun că în faza REM a somnului (cea de vis) nu se pro¬ 
duce transferul, de unde şi imprecizia amintirii viselor. 

Până aici, pare logic. Totuşi, savanţii sunt puşi în încurcătură 
când li se cere să explice cum ar putea să se producă acest 
transfer neuronal de date (engrame) pe calea obişnuită a 
legăturilor sinaptice. Numai dacă admitem existenţa unui câmp 
mental purtător al informaţiilor am putea înţelege acest fenomen 
de migraţie a datelor dintr-o porţiune a creierului în alta. 

Când Spiritul revine în corp, omul „se trezeşte”, aceasta 
însemnând că: 

• Omul îşi aminteşte cine este, îi revine memoria sa ca per¬ 
soană aflată în realitatea fizică; 

• Conştiinţa dobândeşte abilitatea de a memora rămăşiţele 
visului; 

• Conştiinţa îşi recapătă percepţiile externe, care fuseseră 
amorţite pe timpul somnului; 

• Omului îi revine voinţa atotputernică şi toate facultăţile inte¬ 
lectuale. 

Autonomia Conştiinţei este relativă pentru că, iată, ea nu 
poate funcţiona complet în lipsa Spiritului. Dacă, atunci când Spi¬ 
ritul este în corp, totul pare simplu şi uşor pentru Conştiinţă ( aşa 
cum unii copii sunt obraznici cu străinii dacă se simt ocrotiţi de 
prezenţa părinţilor), în schimb, în somn Conştiinţa este neputin¬ 
cioasă faţă de activitatea haotică a Minţii. 

Freud a asemănat inconştientul (Mintea) cu un aisberg, din 
care numai o mică parte devine vizibil (Conştiinţa). Tot el a spus 
că inconştientul este mai puternic decât conştientul. Este o afirma¬ 
ţie cu care suntem de acord, dar cu un amendament. Pentru ca psi¬ 
hicul să rămână echilibrat, este nevoie de o forţă la fel de mare 
precum cea a inconştientului, care să îl contrabalanseze. Această 
forţă este supraconştientul (Spiritul). în lipsa Spiritului, Conştiinţa 
nu ar avea nicio şansă să se impună în faţa puternicei Minţi, ceea 
ce se şi întâmplă în vis. Doar lumina Spiritului, care se reflectă în 
Conştiinţă, poate purifica abisurile inconştientului. 

Lumina Spiritului face posibilă starea de veghe a omului. 

In lipsa Spiritului, omul vegetează inconştient. 

Cum face Spiritul să fie posibil visul? 

Odată detaşat din închisoarea corporală, Spiritul îşi păstrează 
legătura info-energetică cu fiinţa umană (prin ceea ce în esoterism 
se numeşte „cordonul de argint”). Visul este o reacţie a Minţii la 
informaţiile şi energia trimisă ei de Spirit. Mintea încearcă să des¬ 
cifreze voiajele astrale ale Spiritului sub forma viselor simbolice. 

Există două tipuri mari de vise: 

• Cele cauzate exclusiv de Minte - prin rearanjarea impresiilor 
adunate peste zi, precum şi sub influenţa imediată a mediului asu¬ 
pra corpului (căldură, frig etc). Ele nu au nicio semnificaţie. 

• Cele provocate de Spirit. Acestea pot fi de la simple semnale 
ale trăirilor Spiritului, până la premoniţii şi inspiraţii artistice sau 
ştiinţifice. 

în starea de reverie (semi-trezie, între vis şi veghe), Conşti¬ 
inţa este parţial conştientă de lumea înconjurătoare, dar la fel de 
prinsă este şi în jocul ideaţiei fără şir. Acum Spiritul este uşor ieşit 
din locul său, dar stă în apropierea corpului, păstrând o influenţă 
magnetică puternică asupra Conştiinţei, pe care o energizează mai 
mult decât în somnul sau visul propriu-zis. In momentul reintrării 
totale a Spiritului la locul său, apare o senzaţie clară, distinctă 
(unii oameni încep să audă un uşor ţiuit care se menţine, inexistent 
în starea de reverie - este semnalul unei energii puternice care 
începe să alimenteze creierul). 

Privind subiectiv, reveria şi visul par a fi identice. Totuşi, 
fenomenul privit obiectiv este radical diferit. în primul caz, Spiri¬ 
tul stă lângă corp, chiar neintervenind asupra Minţii. în al doilea, 
Spiritul este plecat departe de corp, de unde transmite info-energie 
proaspătă către „casă”. 

VISUL LUCID 

Există oameni care visează lucid, putându-şi dirija visul la 
voinţă şi amintindu-şi-1 integral. In cazul lor, Conştiinţa conţine o 
mai mare cantitate din energia Perispiritului, ceea ce îi permite 
anumite performanţe, chiar şi în lipsa Spiritului din corp. 

în visul obişnuit, Conştiinţa preia total pasivă imaginile pre¬ 
zentate de Minte. în visul lucid, Conştiinţa este activă, aproape ca 
în starea de veghe, dar voinţa ei se aplică doar asupra unor conţi¬ 
nuturi mentale inventate de Minte. Spiritul este uneori în apropie¬ 
rea corpului, dar ieşit din locul său obişnuit din creier, conferind 
mai multă putere Conştiinţei decât în somnul normal. 

în general, se poate afirma că aptitudinile extrasenzoriale 
native se întâlnesc la oamenii cu o Conştiinţă puternic energetică, 
cu alte cuvinte, care a împrumutat de la Spirit o mai mare cantitate 
de energie spirituală. (Aceste abilităţi se pot obţine şi prin antrena¬ 
ment mental, dar rezultatele sunt greu de obţinut şi inferioare celor 
obţinute de subiecţii supradotaţi din naştere.) 

Atenţie, chiar dacă are mai multă energie, nu înseamnă nea¬ 
părat că ar fi o Conştiinţă mai evoluată, adică mai aproape de 
vibraţia Spiritului sau că Spiritul ar fi neapărat unul superior! 


HIPNOZA 

Nenumărate lucruri stranii se pot petrece sub hipnoză. în ceea 
ce priveşte acest studiu, iată câteva esenţiale: 

• Se pot obţine informaţii din memoria profundă, inaccesibilă a 
persoanei, dar şi din memoria universală (, akasha). 

• Se pot inocula în subconştient, cu uşurinţă, noi scheme, pro¬ 
grame mentale. 

Unul din programele introduse de hipnotizator este binecu¬ 
noscutul „Când te vei trezi, nu îţi vei mai aminti nimic!" Şi chiar 
aşa se întâmplă. In starea de veghe o asemenea comandă nu ar 
funcţiona; nu putem uita complet ceea ce am trăit cu câteva 
minute înainte. Un psihic sănătos şi netraumatizat nu se păcăleşte 
singur. 

O altă observaţie interesantă este că, sub hipnoză, sunt ocolite 
unele prejudecăţi, automatisme mentale, de obicei omniprezente, 
care credeam că ne structurează personalitatea. Practic, egoul este 

abolit temporar, ceea ce ne arată că se poate trăi şi fără emoţiile 
sale distructive. 

Aceste două observaţii demonstrează că sub hipnoza mai pro¬ 
fundă se produce un fel de „scurt-circuif ’ al Conştiinţei, care nu 
mai controlează Mintea ca de obicei. Dar atunci, cine o controle¬ 
ază: hipnotizatorul? 

Minte 

Fiinţă umană 



Fig. 13 în hipnoză, Conştiinţa nu mai controlează Mintea. 

Hipnoza ne demonstrează practic că în om există două centre 
de comandă, două voinţe, nu una singură, care, în starea obişnuită 
de veghe, se suprapun insesizabil. Conştiinţa obişnuită este 
dublată de o Supraconştiinţă care asistă la şedinţa de hipnoză şi 
care acceptă comenzile hipnotizatorului, în timp ce Conştiinţa 
obişnuită este dată oarecum de o parte, este scoasă din rolul său 
normal. Supraconştiinţa poate decide să nu se supună comenzilor 
exterioare dacă ele dăunează grav integrităţii fizice sau morale a 
omului aflat sub hipnoză. Putem considera că această Supraconşti¬ 
inţă este Spiritul. 

Inconştientul reprezintă baza de date a Minţii inaccesibilă 
Conştiinţei. în schimb. Spiritul atotştiutor are acces nelimitat la 
orice doreşte din această arhivă. Mai mult, el posedă propria sa 
memorie spirituală, unde se află amintirile din vieţile sale prece¬ 
dente. Această memorie poate fi accesată prin hipnoza regresivă 
în vieţile anterioare. 

Revenind la comanda hipnotizatorului, dacă ea este de genul 
„Când te vei trezi, îţi vei aminti totul, în amănunt!”, atunci Conşti¬ 
inţei i se oferă acces la amintirile recente ale şedinţei de hipnoză. 
Blocarea sau, dimpotrivă, accesul la aceste amintiri este un pro¬ 
gram inoculat direct în Minte în lipsa Conştiinţei, dar cu aprobarea 
tacită a Spiritului, faţă de care nu se poate ţine nimic secret. Spiri¬ 
tul sau Supraconştiinţa este forul suprem de decizie şi care 
cunoaşte tot ce se întâmplă cu omul hipnotizat. De aceea, nu se 
poate spune că hipnotizatul este în întregime sub controlul hipno¬ 
tizatorului, ci numai în măsura acceptată de Spirit. 

® Apariţia în hipnoză a unei ALTE conştiinţe decât cea obişnuită 
a fost pusă în evidenţă experimental, fiind numită de psihologul 
Hilgard „observatorul ascuns”. Este de subliniat că apare un cu 
totul alt factor CONŞTIENT necunoscut! 

«...la multe persoane hipnotizate, o parte a minţii care nu se 
află sub control conştient pare să urmărească experienţa 
persoanei la un nivel global... Metafora „observatorului ascuns” 
se referă la o structură mentală care monitorizează tot ce se 
întâmplă, inclusiv faptul că persoana hipnotizată nu este conşti¬ 
entă că percepe...» [Atkinson & Hilgard - „Introducere în psiholo¬ 
gie, ed. XIV", Editura Tehnică, 2005, pag. 303] 

Hilgard descrie o experienţă în care, un pacient orb fiind sugestio¬ 
nat hipnotic că nu poate auzi nimic (lucru verificat de asistenţi şi 
confirmat ulterior de subiect), i s-a comandat să ridice un deget. 
Subiectul a executat acţiunea, trezindu-se mirat de ceea ce 
făcea. Reintrodus în starea hipnotică, cercetătorul a început o dis¬ 
cuţie cu subconştiinţa acestuia (mai corect spus, supraconştiinţa), 
cerând referinţe de la „partea din tine care m-a ascultat înainte şi 
a executat comanda pe care i-am dat-o...” - acel martor detaşat 
al evenimentelor, care declanşase anterior acţiunea comandată 
de Hilgard . 

SOMNAMBULISMUL 

Somnambulul nu doar că poate vorbi, precum hipnotizatul, ci 
chiar realizează acţiuni cu ochii închişi, de care nu-şi aminteşte la 
trezire! Ele sunt realizate chiar de Spirit, dovedind abilităţi 
extraordinare, suprasenzoriale şi lipsa oricăror temeri. 


DEDUBLARE ASTRALĂ. EXTAZ MISTIC 

„Dedublarea” este ieşirea sufletului din corp (ca o moarte în 
avanpremieră) şi vizitarea altor lumi invizibile. Este o experienţă 
vie, coerentă, iar la întoarcere se păstrează amintirea detaliată, cu 
beneficii de cunoaştere şi chiar noi aptitudini. Nu este halucinaţie, 
nici vis, ci o experienţă naturală diferită şi intensă. 

Fig. 14 în fenomenul de dedublare astrală, Conştiinţa pleacă 
din corp, împreună cu Spiritul. 

Dedublarea (proiecţia) astrală este o călătorie a Spiritului, 
împreună cu Conştiinţa, în lumile astrale şi chiar mai sus. Conşti- 
enţa corporală dispare. La trezire rămân foarte vii şi clare aminti¬ 
rile din voiajul astral. în acest timp, corpul este păzit de spirite 
gardiene, pentru a nu intra în el vreun alt spirit mai „tupeist”. 

® La ora actuală, există o bibliografie bogată şi chiar institute 
care studiază fenomenul şi organizează cursuri pentru dedublare. în 
parapsihologie, fenomenul se numeşte „Out-of-Body-Experience” 
(OOBE) - experienţă în afara corpului. 

în Orient, când voiajul astral este realizat de o persoană foarte 
religioasă, un sfânt sau yoghin, iar punctul terminus este chiar 
DUMNEZEU, experienţa se numeşte samadhi, sau extaz mistic. 
Medical, se constată o stare comatoasă profundă. Psihologic, este 
o trăire beatifică. Spiritual, este comuniunea cu Divinitatea, cea 
mai înaltă experienţă posibilă, care nu suferă comparaţie cu nimic 
altceva şi care acoperă definitiv orice altă dorinţă omenească. La 
revenire, omul este profund transformat pentru întreaga viaţă. 


FACHIR ÎNGROPAT 

Fachirii îşi câştigă existenţa şi faima cu spectacole în care 
dovedesc nişte fenomene incredibile, paranormale. Un număr 
binecunoscut este cel în care fachirul este îngropat în pământ timp 
de câteva ore sau zile, după care este dezgropat şi „învie”. Este un 
fenomen real şi explicabil prin autoinducerea unei stări de comă 
reversibilă. 

Spiritul părăseşte corpul împreună cu Conştiinţa pentru 
câteva ore sau zile. Corpul rămâne aproape total devitalizat. La 
trezire, fachirul nu îşi aminteşte ce s-a întâmplat cu el. Singura 
amintire a Conştiinţei este o stare plăcută, eventual colorată, fără 
senzaţia trecerii timpului. Momentul de întoarcere este stabilit de 
Spirit şi de spiritele gardiene, care protejează în permanenţă cor¬ 
pul vulnerabil de asaltul altor spirite obraznice. 

Această experienţă este catalogată în Orient drept un 
„samadhi inferior”, pentru că nu aduce niciun câştig de cunoaştere 
spirituală. Fachirismul este desconsiderat de către adevăraţii înţe¬ 
lepţi, dar nu din invidie, ci din dorinţa de a apropia oamenii de 
adevăratele miracole ale DIVINITĂŢII. 


MEDIUM DE ÎNCORPORARE 

Mediumul „de încorporare” permite corpului său să fie pre¬ 
luat de un alt spirit. Este o acţiune voluntară şi controlată de 
medium. In cazul cercurilor spiritiste, intervine şi protecţia ange¬ 
lică. Conştiinţa sa pleacă odată cu spiritul, rămânând în cameră şi 
putând ulterior povesti ce s-a petrecut, ori dimpotrivă, nu este 
atentă la ce face corpul său. Noul spirit se manifestă liber prin 
corp, atâta cât se poate adapta Minţii mediumului. 


Legenda: 

0 Alt Spirit 





Fig. 15 Mediumul de încorporare permite voluntar altui Spirit 
să intre în corpul său şi să-l controleze total. 

Este un fenomen destinat exclusiv grupurilor iniţiatice, în 
vederea unor experimente spiritiste. Solicită enorm de mult orga¬ 
nismul mediumului, care se sacrifică pe tărâmul ştiinţei. 

® în ultimele decenii, spiritele preferă să se facă prezente şi 
cunoscute oamenilor prin mediumnitatea pur mentală, nespectaculoasă. 

Iată un exemplu foarte mediatizat: 

In zilele noastre, brazilianul Joăo de Deus este un celebru 
vindecător care îşi oferă corpul pentru câteva spirite tămăduitoare 
foarte evoluate, realizând operaţii energetice şi chiar fizice incre¬ 
dibile asupra pacienţilor. La sfârşitul zilei, Joăo iese din transă şi 
redevine el însuşi, dar nu-şi aminteşte nimic din ce a zis sau făcut 
atâtea ore. 

® în tradiţiile şamanice din multe zone ale Terrei, şamanul face 
tot posibilul să lase un spirit al străbunilor sau al vreunei zeităţi tutelare 
să intre în corpul său, pentru a oferi îndrumări preţioase tribului său. 


POSEDAT DE SPIRIT 

în cazul aşa-ziselor „posesiuni demonice”, bietul om este 
medium fără să ştie, permiţând involuntar intrarea unui spirit infe¬ 
rior, care îşi bate joc de el. Slujbele de exorcizare pot ajuta, dar nu 
garantează nimic, ba uneori dăunează grav. Rolul esenţial îl joacă 
însuşi omul, care trebuie să îşi purifice mintea, încât să respingă 
automat intruşii nepoftiţi. Este importantă şi autocunoaşterea, pre¬ 
cum şi iniţierea în învăţăturile spiritiste. 

Fenomenul acesta neplăcut debutează atunci când omul 
resimte o voinţă străină irezistibilă care încearcă să comande Min¬ 
tea în locul său. Un Spirit străin încearcă îndepărtarea Conştiinţei 
proprii. Unii criminali în serie depun mărturie că o voce le-a dictat 
acţiunile abominabile şi, mai mult, i-a obligat să le facă, în ciuda 
opoziţiei lor firave. Şi în cazul sinuciderilor, cauza cea mai proba¬ 
bilă este aceeaşi. 

VOCI ÎN CREIER 

Cei care aud voci în creier nu sunt neapărat şi posedaţi. în 

cazul lor este o coabitare neplăcută cu unul sau mai multe spirite 
inferioare, care încearcă să influenţeze Conştiinţa omului. Câmpul 
său mental este uşor penetrabil, lipsindu-i protecţia telepatică. în 
astfel de cazuri, chiar şi omul are o parte din vină, fiind curios să 
asculte ce „noutăţi” îi mai spun acele spirite jucăuşe. Modalitatea 
de vindecare este clară: omul trebuie să blocheze ferm orice 
comunicare, să nu dea atenţie vocilor, orientându-se spre alte acti¬ 
vităţi care îi solicită atenţia. Să dea dovadă de o atitudine indife¬ 
rentă şi superioară faţă de imaturitatea acelor spirite indisciplinate. 
In plus, să caute pe toate căile naturale să îşi energizeze creierul, 
care să asculte de voinţa sa conştientă. 

Fenomenul este posibil chiar şi fără auzirea vocilor. Este sufi¬ 
cientă incitarea sporadică spre anumite acţiuni obsesive, repeti¬ 
tive. Impunerea voinţei spiritului străin asupra omului poartă 
denumirea medicală de „tulburare obsesiv-compulsivă”. Ea este 
mai mult decât un tic, o obişnuinţă, o dependenţă - adică un 
mecanism psihomental ieşit de sub orice control. în realitate, dacă 
se studiază atent simptomele acestor bolnavi, obsesiile lor au o 
logică malefică, cu o finalitate evidentă de a distruge personalita¬ 
tea bolnavului, dar şi pe a celor din jurul său. Nu este o simplă 
scăpare de sub control a Minţii, ci un control exterior nociv asupra 
sa. 

Această explicaţie se poate aplica şi altor tulburări psihice, în 
care slăbirea circuitelor neuronale este dublată de exploatarea 
acestei vulnerabilităţi de către spirite inferioare, în scopul batjoco¬ 
ririi persoanei umane. Susţinem această opinie pe raţionamentul 
că, dacă aceste spirite inferioare încearcă să interfereze chiar cu 
viaţa oamenilor sănătoşi (după cum atestă marii Părinţi creştini), 
cu atât mai mult o vor face cu persoanele mai instabile psihic. 

PERSONALITATE MULTIPLĂ 

Descriere: «Tulburarea disociativă de identitate, numită şi 
tulburare de personalitate multiplă, reprezintă existenţa într-un 
singur individ a mai multe identităţi distincte sau personalităţi care 
alternează în controlarea comportamentului. în general, fiecare 
personalitate are numele şi vârsta sa şi un set specific de amintiri 
şi comportamente caracteristice. Personalităţile pot să fie diferite 
din punctul de vedere al unor caracteristici cum ar fi: scrisul de 
mână, aptitudinile artistice sau atletice, cunoaşterea unei limbi 
străine, ( alergii specifice -n.n.). Identitatea primară nu este adesea 
conştientă de experienţele celorlalte identităţi. 

Observatorii remarcă trecerea ( într-un interx’al de secunde , 
prin criză convulsivă sau un somn brusc -n.n.) de la o personali¬ 
tate la alta, care este adesea însoţită de schimbări subtile în pos¬ 
tura şi tonul vocii. Noua personalitate vorbeşte, merge şi face ges¬ 
turi diferite. Pot apărea chiar schimbări la nivelul proceselor 
fiziologice, cum ar fi tensiunea arterială şi activitatea creierului. 
Personalităţile se deosebesc prin caracteristicile psihologice şi răs¬ 
punsul la testele de personalitate şi inteligenţă.» 

[Atkinson & Hilgard - „ Introducere în psihologie, ed. XIV”, 

Editura Tehnică, 2005, pag.818] 

Conştiinţa iniţială este dată la o parte atâta timp cât spiritul 
originar al bolnavului stă afară din corp (vezi fig. 16). De aceea, 
bolnavul nu-şi aminteşte episoadele când manifesta o altă perso¬ 
nalitate. 

® Se poate bănui o complicitate din partea spiritului „proprietar”, 
care din prietenie sau alte motive, împarte cu alte spirite corpul ce 
i s-a dat în folosinţă. 

Personalitatea multiplă este un fenomen evident de posesiune 
din partea câtorva spirite mediocre, care nu aduce niciun beneficiu 
nici persoanei bolnave, nici celor din jur. 

Fig. 16 Personalitatea multiplă. în creierul bolnavului se 
succed două, trei sau mai multe spirite, fiecare cu altă 
personalitate, total distinctă. 


în literatura psihiatrică se menţionează cazuri când bolnavul 
nu a dormit săptămâni întregi (exemplu: cazul Mollie Fancher, cu 
5 personalităţi diferite). Explicaţia este că spiritele se succedau la 
câteva ore unul după altul, având astfel timpul necesar pentru a se 
regenera şi a aduce energie proaspătă creierului la revenire. 

în alt caz, una din personalităţi era mereu bolnavă şi obosită, 
alta era, dimpotrivă, energică şi plină de vitalitate. 

L-am amintit mai sus pe celebrul vindecător brazilian Joăo de 
Deus (Ioan al Domnului) care îşi împrumută trupul mai multor 
spirite vindecătoare... Diferenţa faţă de cazurile psihiatrice o con¬ 
stituie atât voluntariatul mediumului, cât şi calitatea deosebită a 
spiritelor care se manifestă prin intermediul trupului său, în bene¬ 
ficiul a milioane de oameni, având o conduită ireproşabilă. Este 
interesant de reţinut în acest moment că, la un moment dat, Joăo 

paralizase parţial, dar se vindeca imediat atunci când încorpora un 
spirit vindecător. Revenea însă la starea de paralizie imediat ce 
spiritul-musafir îl părăsea, iar spiritul propriu se întorcea în trup. 

Toate acestea ne fac să tragem o concluzie empirică impor¬ 
tantă privind influenţa Spiritului asupra omului. Este evident că 
spiritele care se perindă în trupul mediumului îşi aduc propriul 
biocâmp (perispiritul lor, cu toate caracteristicile sale personale), 
nu doar voinţa. Iar aceasta este o dovadă clară a perpetuării ele¬ 
mentelor psiho-vitale individuale de la o încarnare la alta şi între 
ele. Cu alte cuvinte, personalitatea şi alcătuirea Spiritului mar¬ 
chează profund omul în care s-a încarnat (definitiv sau temporar). 
Spiritul se exprimă foarte pregnant în personalitatea omului; în 
schimb. Mintea serveşte pe orice Spirit care o controlează. 


TRANSFERUL CONŞTIINŢEI: 

PHOWA (moartea conştientă), WALK-IN. 

Se spune că Phowa sau „transferul conştiinţei” este tehnica 
învăţată de budiştii tibetani pentru a nu mai trece prin purgatoriu 
după moarte, ci a ajunge direct în paradis. Pentru iniţiaţi, Phowa 
este posibilitatea Spiritului de a se transfera în alt corp uman. 
Metoda a fost strălucit dovedită de înşişi foştii Dalai Lama, după 
cum atestă consemnările lamaiste. Astfel, în timp ce corpul actua¬ 
lului Dalai Lama agonizează într-o comă autoîntreţinută, Spiritul 
său caută printre tibetani un corp de copil mic potrivit de a-L găz¬ 
dui pe mai departe. Abia după ce se stabileşte definitiv în acel 
copil şi este recunoscut de marii preoţi tibetani ca noul Dalai 
Lama, corpul defunctului intră în degradare. Pe scurt, spiritul lui 
Dalai Lama nu se reîncarnează intr-un nou-născut, ca oricare spi¬ 
rit, ci intr-un copil în vârstă de 3-4 ani (desigur, cu acceptul spiri¬ 
tului originar). 

® Dar de ce nu s-ar putea reîncarna într-un nou-născut? Con¬ 
form tradiţiei tibetane, copilul trebuie să poată recunoaşte obiec¬ 
tele personale ale fostului Dalai Lama. Acest lucru nu este posibil 
decât dacă momentul morţii precede cu foarte puţin timp pe cel al 
reîntrupării, păstrând vii amintirile vieţii anterioare. Mai mult chiar, 
copilul trebuie să aibă deja mintea bine formată în momentul tran¬ 
sferului, pentru a putea recunoaşte fără greş toate obiectele. 
Dacă greşeşte unul singur, proba este ratată şi trebuie căutat un 
alt viitor Dalai Lama. 

Fenomenul se poate constata uneori şi în cazul unor persoane 
adulte şi a fost denumit „Drongjug ” în tibetană sau „ Walk-in ” în 
jargonul new-age (vezi fig. 17). Pe baza unei înţelegeri şi testări 
prealabile, se petrece un transfer de spirite: unul iese (engl., walk- 
out), altul intră (engl., walk-in). Odată ce primeşte noul spirit, 
omul se simte total diferit şi poate avea lipsuri de memorie. Chiar 
dacă îşi aminteşte de cei din jur, îi par totuşi străini, în primele zile 
de acomodare. 

Totuşi, să nu ne inflamăm imaginaţia, căci nu oricine a suferit 
un şoc emoţional sau accident traumatic şi are sincope de memo¬ 
rie este un autentic „walk-in” - un mare spirit reîncarnat! în ciuda 
susţinătorilor new-age ai fenomenului, este o modalitate foarte 
rară de încarnare a unor spirite superioare. 

Avem confirmarea acestui fenomen straniu în cazul încarnării 
marelui iniţiat Franz Bardon în corpul unui băiat. Iată cum o des¬ 
cria biograful său, Otti Votavova, în 1958. 

«Franz Bardon menţiona în „FRABATO MAGICIANUL” că 
se încarnase într-un băiat de paisprezece ani, ca să devină mentor 
spiritual al lui Viktor Bardon, tatăl băiatului. Viktor Bardon era el 
însuşi preocupat de misticismul creştin şi, graţie perseverenţei şi 
credinţei, a dobândit capacitatea de clarviziune. Dar, cum îi lipsea 
experienţa practică în domeniu, nu putea, în ciuda clarviziunii 
sale, să-şi împlinească visul, spre care râvnea atât de mult, aşa 
încât n-a putut deveni un iniţiat divin. De aceea, rugăciunilor sale 
fierbinţi li se adăuga visul sublim de a întâlni un Guru adevărat în 
timpul actualei încarnări, ca să poată fi învăţat de acesta şi să acu¬ 
muleze cât mai mult. Dorinţa sa exaltată n-a rămas neîmplinită. 

Spiritul înalt şi perfect iniţiat al lui Frabato s-a încarnat în trupul 
unicului său fiu, pe care Viktor Bardon l-a avut între cele do¬ 
uăsprezece fete [...]. 


O 

A 



Legenda: 
Spirit vechi 

Conştiinţă 

Minte 

Fiinţă umană 
Noul Spirit 



Fig. 17 Walk-in: un nou Spirit, o nouă Conştiinţă, 
în aceeaşi Minte, acelaşi om biologic. 

Aşadar, în noaptea când s-a petrecut această înlocuire minu¬ 
nată, nimeni în afara clarvăzătorului Viktor Bardon n-a observat 
aceasta şi el mulţumi din toată inima lui Dumnezeu pentru această 
binecuvântare. Din acea zi, el a avut un Guru al lui în persoana 
fiului său şi asta îl făcea foarte fericit. [...] 

Alegerea şi acceptarea unui corp fizic care este deja la vârsta 
pubertăţii se realizează cu mai multe condiţii: [...] el trebuie să 
accepte Karma trupului ca fiind a sa. Dar, deoarece Karma pro¬ 
prietarului iniţial al trupului era foarte încărcată, Franz Bardon, în 
ciuda perfecţiunii sale spirituale şi a înaltelor capacităţi hermetice, 
a avut multe de îndurat înainte s-o poată purifica. [...]» 

Putem adăuga că, poate. Bunavestire creştină sărbătoreşte, de 
fapt, şi ziua când, în corpul unei femei din Palestina, a intrat 
Marele Spirit al Maicii Domnului („Sfânt Duh”). Iată cuvintele 
prin care Spiritul Maicii Domnului ne-a revelat acest fenomen 
divin, preluate din comunicarea spiritistă realizată de mediumul 
Nina Petre, în 1997: 

«Fecioara Maria a fost o întruchipare a Mea în planul fizic. 
Am făcut aceasta trecând spiritul Meu într-o tânără femeie căsăto¬ 
rită, care nu putea avea copii din motive anatomice. După aceasta, 
Domnul Dumnezeu, fiind anunţat de Mine, a hotărât ca unul din¬ 
tre Fiii Săi să se nască din această femeie. Din momentul în care 
spiritul Meu a trecut în ea, i s-a dat dreptul de a deveni o femeie 
sfântă. Bărbatul ei a respectat-o, nu s-a mai atins de ea. Prin 
urmare, nu era o „fecioară” în înţelesul vostru, al pământenilor, 
era o femeie măritată ce nu putea avea copii. Naşterea ei a fost 
perfect normală odată ce i s-a înlesnit posibilitatea sarcinii. 
„Duhul Sfânt” a fost minunea prin care Domnul Dumnezeu a aju- 
tat-o să rămână însărcinată. A rămas însărcinată cu bărbatul ei, 
sarcină aprobată să apară direct de către Domnul Dumnezeu. Iar 
pruncul din ea a devenit un sfânt şi pentru că femeia care îl purta 
era o sfântă, datorită spiritului din ea. 

Acesta este adevărul despre naşterea Fiului Nostru, Isus Cris- 
tos. Pruncul s-a dovedit a fi deosebit, imediat după naştere. Minu¬ 
nile lui se cunosc, au fost povestite de la om la om, rămânând vii 
de-a lungul timpului...» 

® Putem presupune că Marele Spirit al lui Isus nu a apelat la 
aceeaşi modalitate rapidă de încarnare, fiindcă a dorit să-şi 
croiască de la zero o fiinţă cu totul neîntinată de niciun păcat 
omenesc, perfectă. 

COMA. MOARTEA. MOARTEA CLINICĂ 

Când inima şi respiraţia se opresc, suspectăm apariţia morţii, 
dar dacă creierul încă mai dă semnale electrice, pacientul este 
menţinut în viaţă cu ajutorul aparatelor moderne. Aceasta este 
COMA profundă. Când se constată dispariţia oricărei activităţi 
neurologice, se declară în mod oficial şi cu toate precauţiile posi¬ 
bile, moartea cerebrală, coma ireversibilă. Ştiinţa medicală afirmă 
că moartea devine ireversibilă în momentul în care centrii nervoşi 
cerebrali sunt lipsiţi de aportul de oxigen pe o perioadă de timp ce 
depăşeşte 5 minute. 

Dar, dacă pacientul nu revine la viaţă după acest interval, nu 
înseamnă că e din vina neuronilor! Ci că, pur şi simplu, Spiritul nu 
a mai revenit în corp, fiindcă i s-a terminat misiunea pe Pământ. 
Dovada sunt nenumăratele cazuri de moarte clinică, unde oame¬ 
nii au „înviat” după ore şi chiar zile. Acestea contrazic flagrant 
teoriile medicale materialiste şi orice statistici ale secţiilor de rea¬ 
nimare. Unii definesc drept moarte clinică oprirea funcţiilor creie¬ 
rului pentru cel mult 5 minute. Pentru celelalte cazuri preferă 
numele de moarte aparentă, pe timpul căreia funcţiile vitale nu ar 
fi suspendate, ci doar insesizabile de către aparatele medicale (!). 
Dar acesta nu este decât un alt mod de a recunoaşte incapacitatea 
ştiinţei medicale de a defini şi verifica fenomenul morţii... 

Moartea clinică se înregistrează mai ales în spitale, dar există 
şi dovezi indirecte, preluate din cimitire. Uneori, când se dez¬ 
groapă mortul la 7 ani, este găsit răsucit în coşciug, semn că s-a 
trezit la un moment dat. Tradiţia creştină a stabilit un termen de 3 
zile de veghe lângă cadavru înainte de a-1 înmormânta. Se pare că 
uneori nu este de ajuns. 

Fig. 18 Moartea. 



MOARTEA DEFINITIVĂ 

Spiritul părăseşte corpul împreună cu Conştiinţa. Corpul 
rămâne total devitalizat. Dacă Spiritul nu se mai întoarce în decurs 
de maxim 10 zile, survine moartea definitivă, însoţită de o degra¬ 
dare biologică ireversibilă. După acest interval, vitalitatea (prana ) 
dispare complet din corp şi nu mai este posibilă revenirea niciunui 
Spirit. 

MOARTEA CLINICĂ 

Teoretic, este posibil ca în intervalul post-mortem de 10 zile, 
un alt spirit să intre în corpul cadaveric, redându-i viaţa. Omul se 
va schimba în acord cu noua personalitate spirituală, căci ia naş¬ 
tere o nouă Conştiinţă. 

Sau, din contră, este acelaşi spirit care primeşte aprobarea 
Divinităţii de a se reîntoarce în trup. 

NEAR DEATH EXPERIENCE (engl., NDE - experienţă în 
preajma morţii) 

In cazurile de experienţă în preajma morţii, în care pacientul 
păstrează amintirile din voiajul astral, putem spune cu certitudine 
că este aceeaşi Conştiinţă şi acelaşi Spirit reîntors în corp, acelaşi 
om care a înviat. 

Moartea clinică poate fi însoţită de fenomenul NDE sau nu. 
După statisticile din SUA, cel puţin 10 milioane de oameni recu¬ 
nosc că au trecut prin acest fenomen. Nu este legendă sau inven¬ 
ţie. La înviere, pacientul relatează cu lux de amănunte ce s-a 
întâmplat în cameră, dar şi în alte locuri din spital. Dovedeşte o 
Conştiinţă trează pe timpul morţii clinice. în alte cazuri (statistic, 
circa două treimi), pacientul nu-şi aminteşte nimic, deci moartea 
clinică nu a fost însoţită de NDE. 

® în cazul experienţelor în preajma morţii, fiecare poveste este 
diferită, dar aproape toate conţin aceleaşi detalii: călătoria printr- 
un tunel, la capătul căruia se zăreşte o lumină foarte puternică, 
întâlnirea cu îngeri sau cu rude decedate, trecerea în revistă a 
întregii vieţi, vederea propriului corp de undeva de sus. Aceste 
fapte incontestabile îi fac pe cercetătorii fenomenului să declare 
că mintea poate fi independentă de creier, care e doar suportul 
său material. Creierul este necesar pentru ca mintea să se poată 
manifesta, oarecum în acelaşi mod în care televizorul prelucrează 
undele electromagnetice pentru a le transforma în imagini şi 
sunete. 


Să recapitulăm: 

1. Mintea fără Conştiinţă şi Spirit este în comă. 

2. Prezenţa Conştiinţei fără Spirit asigură o vitalitate de bază 

(somn) 

3. Revenirea în corp a Spiritul dă întreaga vitalitate şi capaci¬ 
tate a Minţii (veghe) 

în acest capitol, prin invocarea noţiunilor clasice spiritiste, 
precum şi pe baza teoriei conştiinţei nu mi-am propus să epuizez 
explicaţiile fenomenelor stranii. Mai este încă mult de cercetat în 
privinţa lor. Motivul principal a fost punerea în evidenţă a Conşti¬ 
inţei ca OBIECT PSIHIC distinct atât faţă de Minte, cât şi 
faţă de Spirit. Acest lucru este foarte important din punct teoretic 
şi practic, încât merită tot efortul de a ne convinge de el. 

Despre Conştiinţa umană circulă multe păreri confuze şi con¬ 
tradictorii. Din lipsa altor variante, psihologia şi ştiinţele creieru¬ 
lui aproximează Conştiinţa ca fiind o „funcţie avansată a minţii”, 
fără a putea însă demonstra această ipoteză. 

Pe de altă parte, doctrinele religioase şi esoterice introduc 
Conştiinţa tot în cadrul Minţii - sub numele generic de „suflet”. 
Pentru ele contează în primul rând să separe tendinţele naturale, 
omeneşti, de cele spirituale. 

O altă eroare comună a unor curente spiritualiste ar fi consi¬ 
derarea Minţii ca fiind identică cu Spiritul “adormit” (conştient 
doar la lumea fizică), Spirit care şi-ar fi pierdut memoria cosmică 
divină şi s-ar identifica exclusiv cu omul. 

în prima parte a cărţii, am postulat teoretic existenţa Conşti¬ 
inţei. 

în aceasta a doua parte, am încercat probarea logică a sa, 
pe baza cazuisticii medicale şi parapsihologice. 

în a treia parte, următoarea, prezint unele concluzii similare 
obţinute de alţi cercetători din domeniul Ştiinţei Spirituale. 

© 

CONFIRMAREA TEORIEI CONŞTIINŢEI 

DIN PERSPECTIVA ALTOR CERCETĂTORI 


PRACTICA BUDISTĂ 

în expunerea sa, Marcel Ricard, fost om de ştiinţă, călugăr 
budist şi translator personal al lui Dalai Lama, afirmă: «potrivit 
budismului, există trei niveluri ale conştiinţei: primar, subtil şi 
foarte subtil. [...] Nivelul primar corespunde funcţionării creierului 
şi interacţiunii corpului cu mediul înconjurător. Nivelul subtil 
corespunde noţiunii de „eu” şi facultăţii de introspecţie, prin care 
mintea îşi examinează propria natură. Este de asemenea fluxul 
minţii care transmite înclinaţiile şi obiceiurile. Nivelul foarte sub¬ 
til [...] este conştiinţa pură sau starea de conştiinţă fără vreun 
obiect anume asupra căruia să se concentreze. [...] Pentru aceasta 
este nevoie de pregătire în tehnica contemplaţiei.» 

[„Emoţiile distructive. Dialog cu Dalai Lama consemnat de 
Daniel Goleman” - Ed. Curtea Veche, 2005, pag. 139] 

Aceste afirmaţii se încadrează perfect în modelul psihicului 
prezentat foarte simplu în această carte. Nivelul „primar” repre¬ 
zintă senzaţiile şi comenzile corporale ale Minţii aflate în relaţie 
cu exteriorul, transmise mai departe Conştiinţei. 

Cel „subtil” reprezintă analiza realizată de Conştiinţă asupra 
gândurilor şi afectelor din Minte (autoobservarea), dar şi legarea 
strânsă a Conştiinţei de schemele şi automatismele Minţii sub 
numele de ego („eu”). 

Nivelul „foarte subtil” este starea temporară în care Conşti¬ 
inţa rupe contactul cu Mintea, rămânând singură cu ea însăşi. 
Acum are privilegiul să îşi cunoască natura proprie „luminoasă” în 
sine, provenind din Perispirit. Budiştii vorbesc despre un SPAŢIU 

VID calm, care poate conţine orice obiect mental (gând, emoţie, 
senzaţie). Este un prim stadiu de samadhi. înţelepciunea chineză 
spune, foarte plastic, „forma vasului depinde de golul din el”. 

Mai există un nivel, suprem, în care Conştiinţa primeşte 
graţia cunoaşterii directe a esenţei Spiritului. în cuvintele lui Mar¬ 
cel Ricard, «Când conştiinţa esenţială [...] se realizează complet şi 
direct, fără văluri, ea este considerată starea lui Buddha.» 

REGRESIILE HIPNOTICE 
ÎN VIATA DINTRE VIEŢI 

9 9 

Dr. Michael Newton, hipnoterapeut cu experienţă de peste 
30 de ani, a dezvoltat o tehnică proprie de regresie temporală pen¬ 
tru a ajunge la amintirile ascunse ale subiecţilor săi despre viaţa 
de dincolo de moarte. La începutul practicii sale, dr. Newton 
folosea hipnoza şi tehnicile de regresie temporală pentru a deter¬ 
mina originea amintirilor neplăcute şi traumelor din copilărie. 
Totuşi, încurajat de unii pacienţi, a început să-i trimită şi mai îna¬ 
poi în timp, chiar dincolo de ultima naştere pe Pământ. A ajuns să 
înţeleagă cât de importantă este, din punct de vedere terapeutic, 
legătura dintre trup şi întâmplările vieţilor noastre anterioare. 
Apoi, dr. Newton a descoperit un lucru de o importanţă covârşi¬ 
toare: că era posibil să privească în lumea spiritelor prin ochii 
minţii unui subiect aflat sub hipnoză, care îi relata despre viaţa 
dintre vieţile sale pământeşti, ca spirit liber. Astfel, dr. Newton a 
început o cercetare asupra lumii spiritelor cu ajutorul subiecţilor 
săi. 

Dr. Newton numeşte spiritul „supraconştientul” nostru; el 
găzduieşte identitatea noastră reală. «Supraconştientul reprezintă 
centrul cel mai înalt de înţelepciune şi perspectivă. Toate infor¬ 
maţiile mele despre viaţa de după moarte provin din această 
sursă de energie inteligentă.» [„Călătoria sufletelor ’, Ed. Cartea 
Daath, 2005, pag. 16] 

DIVIZAREA SPIRITULUI 

Sunt foarte interesante afirmaţiile doctorului Michael Newton 
referitoare la diviziunea spiritului prin încarnare. Totuşi, ele nu 
pot fi înţelese corect şi nici acceptate dacă nu se face apel la un 
model coerent. întâi voi „traduce” limbajul folosit de doctorul 
american pentru a evidenţia că el foloseşte aceleaşi noţiuni ca şi 
modelul psihicului prezentat de mine. Ceva mai jos, am reprodus 
citatul său referitor la dualitatea sufletului. 

Astfel, ceea ce eu am numit „Conştiinţă umană” este sinonim 
cu ceea ce Michael Newton numeşte „ suflet încarnat ” sau „coefi¬ 
cientul nostru de lumină ”, iar ceea ce eu am numit „Spirit” este 
sinonim cu ceea ce dânsul numeşte „energia lăsată în lumea spi¬ 
ritelor ” sau „rezerx’a de energie”. Ceea ce eu am numit „reab- 
sorbţia Conştiinţei în Spirit, în momentul morţii” dânsul numeşte 
„reunirea sufletului cu Sine însuşi ” sau „refacerea energiei 
iniţiale”. 

Am spus că acelaşi tip de particule alcătuiesc atât Perispiritul, 
cât şi Conştiinţa (desprinsă temporar din Perispirit), care le con¬ 
feră aceeaşi identitate spirituală. Michael Newton explică fenome¬ 
nul, afirmând că ,fieccire particulă de lumină este un duplicat 
exact al celuilalt Sine şi replica întregii identităţi ” făcând „analo¬ 
gia cu o hologramă pentru a descrie divizarea sufletului”. 

Iată cum adevărul ştiinţific se construieşte treptat, prin contri¬ 
buţiile separate ale căutătorilor Săi, care îşi confirmă reciproc des¬ 
coperirile. 


Citatul referitor la dualitatea sufletului: 

«Toate sufletele care vin pe Pământ îşi lasă o parte a energiei 
în lumea spiritelor [...]. Procentul de energie pe care sufletele îl lasă 
în lumea spiritelor poate să varieze, dar fiecare particulă de lumină 
este un duplicat exact al celuilalt Sine si replica întregii identităţi . 
Fenomenul este similar cu modul în care imaginile luminoase sunt 
separate şi dublate într-o hologramă. Totuşi, există diferenţe. Dacă 

numai un procent mic din energia sufletului este lăsată în lumea spi¬ 
ritelor, acea particulă din Sine este mai puţin activă, deoarece este 
mai puţin concentrată. Cu toate acestea, rămânând în stare pură, 
necontaminată, este încă puternică. 

Când am descoperit că avem rezerve de energie în lumea spiri¬ 
telor . mi-am explicat atâtea lucruri. Grandoarea acestui sistem al 
dualităţii sufletului are impact asupra multor aspecte din viaţa noas¬ 
tră. De exemplu, dacă cineva drag a murit cu treizeci de ani înaintea 
ta şi de atunci s-a reîncarnat, poţi totuşi să îl revezi la întoarcerea în 
lumea spiritelor [dar numai când omul respectiv doarme şi îşi elibe¬ 
rează spiritul din închisoarea trupească - n.n.]. 

Capacitatea sufletului de a se reuni cu Sine însuşi este un pro¬ 
ces natural de regenerare a energiei după moartea fizică. Un client 
mi-a spus cu emfază [sub hipnoză, n.n.]: „Dacă am lua 100% din 
energia noastră într-un singur corp în timpul unei încarnări, am da 
peste cap circuitele creierului”. [...] 

[...]Prin fortificarea mai multor părţi din energia totală a sufletu¬ 
lui în diverse încarnări, întregul devine mai puternic. [...] 

[...] este posibil ca sufletele să socotească greşit concentraţia 
de energie pe care o iau cu sine în viaţă. Unul dintre clienţi a denu¬ 
mit acest lucru „ coeficientul nostru de lumină" . în general, un suflet 
foarte avansat ia cu el pe Pământ nu mai mult de 25% din capacita¬ 
tea sa totală, în timp ce un suflet obişnuit, mai puţin încrezător, are 
50 - 70 %. Energia unui suflet mai evoluat este rafinată, elastică şi 
viguroasă în cantităţi mai mici. De aceea, sufletele mai tinere trebuie 
să ia mai multă energie în primele lor încarnări. Astfel, nu volumul 
energiei dă potenţial sufletului, ci calitatea forţei vibraţionale care 
reprezintă experienţa şi înţelepciunea sufletului. 

[...] Energia sufletelor are, iniţial, un tipar specific, dar o dată ce 
sufletele ajung pe Pământ, aceste tipare se schimbă datorită condiţi¬ 
ilor locale. Când ne vedem viitoarea viaţă din lumea spiritelor, ni se 
dau sfaturi în legătură cu energia de care are nevoie trupul pe care îl 
vom ocupa. Noi hotărâm câtă energie luăm. Multe suflete vor să lase 
în lumea spiritelor cât mai multă, fiindcă le place casa lor şi activită¬ 
ţile care se desfăşoară acolo. [...] » 


[Michael Newton, Ph.D. - „Destinul sufletelor. Noi studii de 
caz asupra vieţii dintre vieţi ”, Ed. Cartea Daath, pag. 134-137] 

SUFLETUL Şl SPIRITUL ÎN VIZIUNEA LUI 
JAKOB LORBER 

Pe la mijlocul secolului XIX, Jakob Lorber a primit prin 
inspiraţie divină mai multe lucrări spirituale. în "Pământul şi 
Luna", apare aceeaşi idee privind dualitatea Suflet-Spirit. Desi¬ 
gur, în cartea lui Lorber apar şi alte concepte inedite construite în 
jurul acestei dualităţi, care trebuie privite cu o minimă rezervă 
intelectuală şi adaptate revelaţiilor primite de alţi mediumi. Iată 
câteva citate care descriu alcătuirea duală a fiinţei umane: 

« Centrul de greutate al fiinţei umane este inima sa, [...] în ea 
sălăşluieşte sufletul viu al omului; iar în interiorul acestui suflet se 
află spiritul său nemuritor. Acest centru de greutate este perfect 
echipat cu cele necesare pentru dezvoltarea vieţii Pământeşti şi pen¬ 
tru susţinerea temporară a corpului, astfel încât, prin această con¬ 
strucţie miraculoasă, tot ceea ce este necesar pentru susţinerea 
vieţii fizice poate fi produs de către suflet. » 

[cap.l: Centrul de greutate al Pământului] 

« Deşi spiritul este lipsit de formă, el este cel care generează 
toate formele. [...] De aceea, spiritul este precum lumina, care îşi 
păstrează natura în eternitate. Ea nu va putea fi observată însă ca 
lumină atâta vreme cât nu există obiecte pe care să le poată lumina. 
[...] Putem înţelege astfel mai bine ce este spiritul: el este lumina 
care se naşte din propria sa căldură, din eternitate în eternitate. Iubi¬ 
rea este precum căldura, iar înţelepciunea este precum lumina. 
Dacă o fiinţă umană dispune de un suflet complet, dar nu şi de 
lumină, ea nu va manifesta nici o activitate sufletească sau trupe¬ 
ască. Când sufletul este însă iluminat, el devine activ, într-o măsură 
direct proporţională cu lumina pe care o primeşte. [...] Evident, chiar 
şi atunci când sufletul este iluminat complet, nu putem vorbi încă de 
înţelepciune. Cert este că atunci când lumina lipseşte, totul este 
mort, în timp ce atunci când sufletul este iluminat, el poate începe 
să se dezvolte şi să se perfecţioneze. [...] noi vorbim aici de lumina 
eternă şi uniformă, singura care poate produce viaţa; nu ne referim 
în nici un caz la lumina fulgerului [...] » 

[cap. 52: Sufletul şi spiritul dintr-o fiinţă umană ] 

« Sufletul celui decedat, împreună cu spiritul său lăuntric, intră 
sub influenţa îngerilor într-o stare în care ajunge să-şi dea seama de 
felul în care şi-a trăit existenţa terestră. Dacă acceptă să se conver¬ 
tească, el are şansa să urce din ce în ce mai sus în ierarhia celestă. 
Dacă se încăpăţânează însă în comportamentul său, el coboară din 
ce în ce mai jos, primind pedepse din ce în ce mai aspre. Dacă nici 
acestea nu îi schimbă atitudinea, el poate fi trimis în iad, din propria 
sa voinţă. Dacă îi place, sufletul poate rămâne acolo, conform încli¬ 
naţiilor sale. Dacă nu îi place, el se poate însă întoarce. [...] 

[...] orice suflet conţine un spirit, de care nu se poate des¬ 
prinde. Acest spirit pur este opusul perfect al spiritului lui Satan. 
Atunci când sufletul doreşte să se apropie de Satan, spiritul lăun¬ 
tric se opune, îi impune o pedeapsă, la fel ca un judecător şi chinui¬ 
eşte sufletul, arzându-l într-un fel de foc interior. Scopul acestui chin 
lăuntric este de a îndepărta cât mai mult sufletul de sfera de 
influenţă a lui Satan, pentru a se putea schimba în bine. Dacă sufle¬ 
tul acceptă să se transforme, pedeapsa sa devine din ce în ce mai 
uşoară, până când el atinge starea de libertate perfectă, devenind 
una cu spiritul său. 

Atunci când se produce fuziunea dintre suflet şi spirit, el 
cunoaşte starea de beatitudine. Diferenţa între beatitudine şi dam¬ 
nare este următoarea: sufletul aflat în stare de beatitudine se 
topeşte în întregime în spiritul său, devenind una cu acesta. în sta¬ 
rea de damnare, sufletul doreşte să scape de spirit şi să-l înlocu¬ 
iască cu un altul, mai precis spiritul lui Satan. întrucât spiritul său 
are o polaritate inversă faţă de cel al lui Satan, el acţionează cu o 
forţă de sens opus, care îl îndepărtează fără să vrea de spiritul lui 
Satan. Cu cât un suflet încearcă să se apropie mai mult de fiinţa lui 
Satan, cu atât mai puternic este efectul de respingere declanşat de 
spiritul său. Această reacţie este foarte dureroasă pentru suflet. 
Aşa se explică de altfel suferinţa şi durerea din iad, care se mani¬ 
festă sub forma unui foc imposibil de stins. Acesta este viermele din 
interiorul sufletului care nu poate fi ucis. Deşi efectele sale sunt atât 
de opuse, acelaşi foc interior este cel care provoacă beatitudinea 
supremă în sufletul unui înger. » 

[cap. 58: Fantomele şi fenomenul posesiunii ] 

FIINŢA DE LUMINĂ 
ÎNTÂLNITĂ DUPĂ MOARTE 

La desprinderea de trup, în momentul morţii, sufletul întâl¬ 
neşte destul de rapid o fiinţă de lumină. Acest lucru este relatat 
de aproape toţi cei care au trecut prin fenomenul morţii clinice. 
Medicul Raymond Moody a fost primul occidental care a studiat 
în mod riguros experienţele în preajma morţii (engl., NDE). Iată 
cum este descrisă această entitate de lumină în cartea sa „Viaţa 
după viaţă”: 

« Cel mai incredibil element din relatările pe care le-am studiat 
şi cu cel mai profund efect asupra individului este întâlnirea cu o 
lumină foarte strălucitoare. [...] In ciuda manifestării neobişnuite a 
luminii, totuşi nici una din persoane nu şi-a exprimat vreo îndoială că 
ar fi fost o fiinţă, o fiinţă de lumină. Şi nu numai atât, dar că este o 
fiinţă cu o personalitate foarte bine definită. Dragostea şi căldura 
care emană din această fiinţă spre muribund sunt cu mult deasupra 
cuvintelor, iar acea persoană se simte complet învăluită, acceptată 
şi protejată de această fiinţă. Simte o atracţie magnetică irezistibilă 
faţă de această lumină. Este în mod inevitabil atras spre ea. Foarte 
interesant, în timp ce descrierea de mai sus a acestei fiinţe de 
lumină este aproape neschimbată la toţi, identificarea fiinţei variază 
de la individ la individ şi pare să fie de obicei o funcţie a fondului reli¬ 
gios, a educaţiei sau a credinţelor persoanei implicate. Astfel, majori¬ 
tatea celor care sunt creştini prin educaţie sau credinţă identifică 
lumina cu Hristos şi uneori folosesc pasajele din Biblie spre a-şi 
susţine interpretările. Un evreu şi o evreică au identificat lumina cu 
un "înger". [...] Un bărbat care nu avusese înainte nici un fel de edu¬ 
caţie sau credinţă religioasă a numit simplu ceea ce a văzut: "o fiinţă 
de lumină". Aceeaşi denumire a folosit-o şi o doamnă aparţinătoare 
credinţei creştine, care nu a simţit însă deloc nevoia să numească 
lumina "Flristos". 

Curând după apariţie, fiinţa începe să comunice cu muribundul. 
[...] Are loc un fel de transfer direct al gândurilor şi încă atât de clar, 
încât nu este cu putinţă să existe vreo neînţelegere, eroare sau min¬ 
ciună. Mai mult, acest transfer nestânjenit nici măcar nu are loc în 

limba nativă a persoanei. [...] Fiinţa direcţionează aproape imediat 
un anumit gând persoanei căreia i se arată aşa de spectaculos. De 
obicei, persoanele cu care am discutat încearcă să concretizeze 
acest gând într-o întrebare. Printre traducerile pe care le-am auzit 
sunt şi următoarele :"Eşti pregătit să mori?' "Eşti gata să mori?' "Ce 
ai făcut cu viaţa ta şi îmi poţi arăta?' şi "Ce ai făcut îndeajuns pentru 
viaţa ta?' [...] Toţi par să fie de acord că fiinţa nu-i întreba cu scopul 
de a-i acuza sau de a-i ameninţa, pentru că, în ciuda întrebării, conti¬ 
nuau să simtă acceptarea şi dragostea totală care venea din partea 
fiinţei, indiferent care era răspunsul lor. Mai degrabă, scopul întrebă¬ 
rii pare să fie să-i facă să se gândească la viaţa lor, să tragă ei înşişi 
concluzii. [...] 

« (2) Nu este un fel de lumină pe care ai putea-o descrie pe 
pământ. Nu am văzut chiar o persoană în această lumină şi totuşi 
avea o identitate specială, categoric. Este o lumină de înţelegere 
perfectă şi de dragoste perfectă. îmi veni în minte următorul gând: 
"Mă iubeşti?" Nu era exact în forma unei întrebări, dar cred că sem¬ 
nificaţia a ceea ce spusese lumina ar fi: "Dacă mă iubeşti, întoarce- 
te înapoi şi termină ceea ce ai început în viaţăŞi în tot acest timp 
m-am simţit înconjurat cu o dragoste şi o compasiune copleşitoare. » 
[...] « (3) Emana din ea un fel de dragoste care este pur şi simplu de 
neînchipuit şi de nedescris. Era o persoană cu care era plăcut să fii! 
Şi avea, categoric, şi un simţ al umorului !» 

[cap. 2.8: Fiinţa de lumină] 

« Apariţia fiinţei de lumină şi întrebările fără cuvinte sunt pre¬ 
ludiul unor momente de mare intensitate, în timpul cărora fiinţa pre¬ 
zintă persoanei o privire panoramică a vieţii sale. Este adesea evi¬ 
dent că fiinţa poate vedea ca pe un ecran întreaga viaţă a individului 
şi că nu are nevoie de informaţiile respective. Singura ei intenţie este 
să îl provoace să reflecteze asupra trecutului său. [...] Unii caracteri¬ 
zează aceasta ca un efort cu rol educativ din partea fiinţei de lumină, 
în vreme ce retrospectiva se derulează în faţa lor, fiinţa pare să 
accentueze importanţa a două lucruri în viaţă: a învăţa să-i iubeşti 
pe ceilalţi şi a dobândi cunoaştere. » 


[cap. 2.9: Panorama vieţii] 

Rămâne însă învăluit într-un mister total CINE ESTE 
FIINŢA DE LUMINĂ! Ar putea fi Dumnezeu, Cristos, Buddha, o 
altă fiinţă spirituală înaltă necunoscută... putem crede orice, dar nu 
putem proba nimic. Totuşi, „Bardo Thodol”, o carte foarte impor¬ 
tantă în peisajul spiritual buddhist tibetan, pare a ne oferi un răs¬ 
puns neaşteptat. Iată cum descrie „Bardo Thodol” (Cartea tibe- 
tană a morţilor) momentele ulterioare morţii: 

Momentul morţii (Chikhai Bardo) coincide cu confruntarea 
conştiinţei defunctului cu Lumina Clară Primordială (sau a Realităţii). 
Strălucirea ei năuceşte fiinţele neantrenate în yoga, care nu o pot 
recunoaşte ca fiind manifestarea propriei conştiinţe în zona cea 
mai înaltă a realităţii. 

Comentariul lui Mircea Eliade: "Lama îl avertizează (pe muri¬ 
bund- n.n.) că va fi trezit brusc de o lumină orbitoare: este întâlnirea 
cu şinele care e, în acelaşi timp, realitatea ultimă. Textul reco¬ 
mandă: "Nu te sfii, nu te înfricoşa, este splendoarea propriei tale 
naturi!" 


Citatul exact din Cartea Tibetană a Morţilor: 

« în acest moment, prima percepţie în Bardo a Luminii Clare a 
Realităţii, a spiritului perfect Dharma-Kaya e simţită de toate fiinţele. 

"O, nobil fiu (numele), ascultă! Acum suporţi radiaţia Luminii Clare 
a Realităţii Pure. Recunoaşte-o." [...] "Propria ta conştiinţă, străluci¬ 
toare, vidă şi inseparabilă de Marele Corp al Splendorii, n-are nici naş¬ 
tere, nici moarte şi nu este altceva decît imuabila Lumină Amithaba 
Buddha ." [...] 

Asta va determina recunoaşterea conştiinţei dezgolite ca fiind 
Lumina Clară. [...] Recunoscându-şi Şinele, muribundul se va uni pe 
vecie cu Dharma-Kaya şi eliberarea sa va fi sigură. » 


în privinţa Judecăţii de Apoi a sufletului, o concluzie este 
clară: nimeni nu este judecător, ci sufletul însuşi o va face după 
încheierea experienţei acestei vieţi omeneşti, la îndemnul şi sub 
supravegherea Spiritului Sacru din noi. Iată ce scrie misticul 
român Ilie Cioară în manuscrisul „Peripeţii astrale”: 

« După ce omul părăseşte corpul fizic - devenit inapt continui¬ 
tăţii întrupării - el este atras potrivit calităţilor sale morale la nivelul 
de energii cu însuşiri similare. în acel moment începe şi derularea fil¬ 
mului înregistrat pe parcursul ultimei sale reîncarnări. Derularea se 
face invers, adică de la sfârşitul vieţii către începutul existenţei sale. 
De precizat că acest film cuprinde întreaga noastră activitate: gân¬ 
dire, exprimare şi înfăptuire. Nimic nu a scăpat neînregistrat din 
ultima încorporare şi - pe măsura derulării filmului - ne bucurăm sau 
suferim de ceea ce am făcut sau nu am făcut, în concordanţa cu 
Legea morală, dirijată de către Iubirea creatoare. în ipostaza întâlnirii 
greşelilor sau păcatelor (păcat - separarea de întreg, ceea ce duce 
la suferinţă), Sacrul existent în fiecare dintre noi, ne arată doar: „lată 
ce ai făcut după mintea ta relativă! Eu te-am îndemnat, în propriul 
tău interes, să faci ceea ce era curat, cinstit şi bine, iar tu ai făcut 
după mintea ta egoistă, păguboasă în orice împrejurare.” în acea 
clipă, egoul îşi vede incontestabila incriminare şi singur îşi creează, 
imaginativ, spaţiul adecvat de ispăşire. » 

în concluzie, Fiinţa de lumină întâlnită de suflet după 
moarte este chiar Spiritul omului decedat (Şinele Superior) ! El 

îi apare sufletului ca fiind o entitate diferită, cu care poartă un dia¬ 
log fără cuvinte şi cu care se simte extrem de confortabil. La 
îndemnul Spiritului, sufletul este pus în faţa faptelor pe care le-a 
comis pe timpul încarnării umane şi obligat să se judece singur 
pentru ele, cu deplină obiectivitate. 

Aceste lucruri nu poate fi înţelese decât dacă acceptăm că, 
încă de la naşterea omului, sufletul şi Spiritul s-au despărţit, cel 
puţin aparent. Conştiinţa umană s-a desprins din cea spirituală, 
devenind autonomă. Deşi au rămas împreună, sufletul nu are 
cunoştinţă de fiinţa spirituală care îl însoţeşte în corp şi îi ghidează 
viaţa cu înţelepciune. Reunirea lor într-o singură fiinţă este posi¬ 
bilă abia la moartea definitivă, când sufletul îşi pierde carapacea 
grea a trupului şi nu mai este tras înapoi pe Pământ de niciun 
regret sau misiune de îndeplinit. Reunirea definitivă este sărbăto¬ 
rită în creştinism prin pomenirea de 6 săptămâni (cele circa 40 
de zile tradiţionale după care Isus Cristos „s-a ridicat la Cer”). 

INFLUENTA SPIRITULUI PERSONAL 
AL MEDIUMULUI 

în celebra „Cartea mediumilor” de Allan Kardec, fondatorul 
spiritismului modem, în capitolul XIX, care tratează despre rolul 
mediumului în comunicările spiritiste, apar câteva întrebări şi răs¬ 
punsuri ce nu trebuie trecute cu vederea de cel care studiază atent 
doctrina spiritistă. In subtitlul original al capitolului se scrie, negru 
pe alb, că se tratează chestiunea influenţei spiritului personal al 
mediumului. Iată o selecţie cuprinzând frazele cele mai semnifica¬ 
tive care diferenţiază mediumul (omul, mintea) de spiritul său: 

223. 

- Comunicările scrise sau verbale pot să provină şi de la spiri¬ 
tul încarnat în medium? 

- Sufletul mediumului poate să comunice la fel ca oricare altul; 
dacă s-ar bucura de un anumit grad de libertate, şi-ar dobândi calităţile 
de spirit. 

[într-o comunicare obişnuită, dialogul se poartă cu Mintea omului 
(care formează Sufletul, alături de Conştiinţă, după cum am definit în 
Teoria Conştiinţei din această carte), dar în starea de transă, mesajul 
poate veni de la Spiritul mediumului, numit de Allan Kardec alternativ şi 
„suflet”, pentru a desemna starea de spirit încarnat - n.n.] 

Dovada o constituie sufletul persoanelor vii care vin să vă viziteze 
şi comunică prin scris cu voi, deseori fără să le fi chemat. Pentru că tre¬ 
buie să ştiţi că, printre spiritele pe care le evocaţi, unele sunt încarnate 
pe pământ; atunci vă vorbesc ca spirite, nu ca oameni. De ce nu ar fi la 
fel şi cu cel al mediumului? [...] 

- Cum să ne dăm seama dacă spiritul care răspunde este cel 
al mediumului sau un spirit străin? 

- După natura comunicaţiilor. Studiaţi împrejurările şi limbajul şi veţi 
putea face deosebirea. Mai ales în starea de somnambulism sau de 
extaz se manifestă spiritul mediumului, pentru că atunci este mai liber; 
dar în stare normală este mai greu. De altfel, există răspunsuri pe care 
ar fi imposibil să i le atribuim lui; de aceea, vă spun să studiaţi şi să 
observaţi. [...] 

- Spiritul care comunică printr-un medium îşi transmite direct 
gândirea sau aceasta are drept intermediar spiritul încarnat în 
medium? 

- Spiritul mediumului este interpret, deoarece este legat de corpul 
care serveşte la vorbit şi pentru că este nevoie de o legătură între voi şi 
spiritele străine care comunică, aşa cum este nevoie de un fir electric 
pentru a transmite o ştire departe şi la capătul firului e o persoană inteli¬ 
gentă care să o primească şi să o transmită. 

- Spiritul încarnat în medium exercită o influenţă asupra 
comunicărilor pe care trebuie să le transmită şi care provin de la 
spirite străine? 

- Da, pentru că, dacă nu este în simpatie între ele, pot să le alte¬ 
reze răspunsurile şi să le asimileze propriilor sale idei şi înclinaţii, dar nu 
influenţează spiritele: este doar un prost interpret. 

- Aceasta este cauza preferinţei spiritelor pentru unii 
mediumi? 

- Nu există alta; caută interpretul care simpatizează cel mai bine cu 
ele şi care le transmite cât mai exact gândurile. Dacă nu există simpatie 
între ele, spiritul mediumului este un antagonist care opune o oarecare 
rezistenţă şi devine un interpret răuvoitor şi deseori infidel. La fel se 
întâmplă şi în rândul vostru, când vorbele unui înţelept sunt transmise 
prin vocea unui zăpăcit sau a unui om de rea-credinţă. [...] 

O 

ŞIRAG DE ÎNTREBĂRI Şl RĂSPUNSURI 

Acest dialog virtual clarifică unele aspecte menţionate pe scurt în 
capitolele anterioare, precum şi alte subiecte care oferă o imagine 
de ansamblu asupra filosofiei şi ştiinţei spirituale integrale. 


Din teoria conştiinţei am înţeles că omul ar fi subordonat 
Spiritului. El îmi dictează toate intenţiile, iar eu nu am cum să mă 
opun... Dar cum să accept că am două voinţe?! Eu sunt un om 
dintr-o bucată! 

Pare neverosimil la prima vedere, dar psihicul uman are 
multe subtilităţi. Ei bine, sunt mai multe centre de voinţă! 

Centrul primar este Spiritul, sediul liberului-arbitru, care ia 
deciziile importante. 

Al doilea centru este Conştiinţa, care atunci când nu primeşte 
informaţiile de sus, din cauza unor blocaje energetice, dovedeşte 
propria sa voinţă (mai puţin înţeleaptă, dar totuşi liberă!). 

Al treilea centru de comandă îl reprezintă automatismele psi- 
homentale dobândite de-a lungul vieţii. Aceasta nu este o voinţă 
conştientă, ci o compulsiune oarbă, care se poate impune în faţa 
liberului-arbitru. Unii îl numesc ego. 

A patra sursă a intenţiilor noastre este influenţa externă. Ea 
are origini diverse: fie mentalitatea colectivă, fie o persoană caris- 
matică care îşi exercită voinţa sa irezistibilă asupra noastră; fie un 
tir de sugestii subliminale realizate prin mijloace tehnice; fie 
influenţa unor spirite inferioare care ne îndeamnă la rele etc. 

Numai un om cu adevărat înţelept poate discerne între toate 
aceste tipuri de influenţe. El îşi dezvoltă intuiţia, astfel încât 
Conştiinţa sa să nu piardă contactul cu Spiritul. îşi controlează şi 
îşi diminuează impulsurile egotice. Detectează gândurile şi afec¬ 
tele străine de fiinţa sa, care vin din exterior, nedându-le curs. 

Iată deci un motiv suficient de serios care să ne facă dornici 
de a deveni înţelepţi: să reducem cele 4 centre de comandă psihică 
la una singură, aducând astfel ordine în fiinţa noastră, devastată de 
atâtea tendinţe contradictorii! Să ne raportăm mereu la Şinele 
Suprem! Abia atunci vom fi unificaţi psihic... 

Dar influenţa îngerilor nu o puneţi pe listă? 

Spiritele superioare, îngerii păzitori dau şi ei sfaturi şi aten¬ 
ţionări, dar intervenţia lor completează intenţiile propriului Spirit. 
Nu le putem adăuga la al patrulea tip, ci la primul. Există o 
deplină armonie şi colaborare între spiritele veghetoare şi propriul 
Spirit. De aceea, le putem integra într-o singură voinţă spirituală 
benefică. Toate au un unic ţel, o gândire similară, o acţiune siner- 
gică şi chiar o răsplată spirituală comună. Cu îngerii păzitori avem 
afinităţi spirituale, iar unii chiar ne-au fost prieteni în alte încar¬ 
nări... 

Teologii afirmă că doctrina reîncarnării ar avea defectul că 
dă prilej păcătoşilor să îşi justifice lenea în a se îndrepta, amâ¬ 
nând pe viaţa viitoare... 

Numai un om neserios poate refuza efortul de îmbunătăţire 
personală pe motiv că „oricum se va mai reîncarna”! Este un argu¬ 
ment la fel de fals precum acela că „doar o viaţă are omul şi de 
aceea nu trebuie să-şi refuze niciun capriciu”. Virtutea a fost întot¬ 
deauna mai dificilă decât dezmăţul. Iar păcătoşii îşi găsesc întot¬ 
deauna justificări pentru slăbiciunile lor. 

Teologii mai reproşează doctrinei reîncarnării că nu pune 
preţ pe Graţia mântuitoare... 

Dacă ar fi după merit, nimeni nu s-ar mântui de ciclul reîn¬ 
carnărilor, karma fiind un cerc vicios care se perpetuează la nes¬ 
fârşit. De aceea, în marea Sa bunătate, Dumnezeu opreşte la 
momentul cuvenit acest ciclu, atunci când spiritul s-a curăţat sufi- 

cient de mult de mizeriile pământeşti din sutele de vieţi umane 
parcurse... Nu trebuie să tot căutăm defecte legilor divine, ci să le 
înţelegem şi să le respectăm. 

Religia creştină afirmă că sufletul e creat de Dumnezeu 
odată cu organismul uman şi că el nu se reîncarnează, trăind o 
singură viaţă. Cum comentaţi? 

în Teoria Conştiinţei, sufletul este combinaţia indivizibilă 
dintre Minte şi Conştiinţă. în acest sens restrâns, religia are drep¬ 
tate. Sufletul care pleacă în cealaltă lume nu se va mai reîncarna, 
el este o combinaţie unică irepetabilă. Spiritul va crea o altă 
Conştiinţă la următoarea încarnare, un alt suflet. Nu sufletul omu¬ 
lui se reîncarnează, ci Spiritul. Amintirile vieţii omeneşti se arhi¬ 
vează în Spirit, în jurul nucleului vechii Conştiinţe. Putem spune 
că în Perispirit sunt strânse toate sufletele ce au fost animate de 
acelaşi Spirit în decursul mileniilor. 

Dacă însă Spiritului i-ar fi fost dată o singură viaţă de om, 
cum ar mai fi putut el dobândi o personalitate universală? S-ar fi 
limitat atunci la unica experienţă umană pe care a avut-o, care de 
multe ori este una mizerabilă. Şi-ar fi eternizat limitările şi frustră¬ 
rile, asemenea zeilor Olimpului. Dar lumile astrale oferă altfel de 
experienţe, altfel de lecţii. Dacă ar fi fost similare, Spiritul nici nu 
ar fi trebuit să mai experimenteze viaţa dură de pe Pământ. Dum¬ 
nezeu l-ar fi creat să evolueze doar în lumile paradisiace. 

Biblia spune că Aclam a fost născut în Paradis. 

Teologii spun că spiritul se naşte odată cu embrionul uman, 
aşa-i? Dar dacă Adam nu s-a născut ca ceilalţi oameni, atunci nu-i 
strămoşul nostru. Sau înseamnă că fiecare om provine din lumea 
spirituală, ca şi Adam. Deci Origen, primul teolog şi părinte măr¬ 
turisitor creştin, avea dreptate: spiritul pre-există trupului, nu se 
naşte odată cu el. Fiind astfel, de ce nu ar putea lua el, pe rând, şi 
alte trupuri, nu numai unul?! 

Iată cum, din considerente raţionale, şi teologii creştini vor 
ajunge să admită reîncarnarea, aşa cum, puşi în faţa evidenţei, au 
recunoscut rotaţia Pământului în jurul Soarelui. 

Mişcarea planetelor este demonstrată ştiinţific, dar reîncar¬ 
narea, nu! 

Dalai Lama a cerut expres modificarea dogmelor budiste care 
contrazic datele ştiinţei. Prin asta, budismul nu a sărăcit în înţelep¬ 
ciune şi nici nu a pierdut adepţi. Dimpotrivă, tot mai mulţi oameni 
acceptă principiul reîncarnării, chiar dacă nu sunt budişti. 

Da, este mai simplu folosind matematica şi fizica. Dar viaţa 
nu ştie de matematică. Regulile ei sunt mai greu de găsit. Reîncar¬ 
narea este una dintre ele, care însă poate fi demonstrată indirect. 
De exemplu, folosind regresiile hipnotice în vieţile anterioare... 

Ce se întâmplă în hipnoza regresivă? 

Spiritul preia din memoria sa perispirituală episoadele care i 
se solicită prin glasul hipnotizatorului şi le prezintă ca pe un film 
captivant. Este un vis foarte viu oferit Conştiinţei şi Minţii. Cam 
aşa se întâmplă şi în formele uşoare de hipnoză: Conştiinţa comu¬ 
nică mai liber şi mai intens cu Spiritul - este o detaşare de Minte 
şi apropiere de Spirit. 

Se spune că în hipnoză i se poate sugera pacientului orice, 
inclusiv că s-a reîncarnat din Napoleon sau Nefertiti. 

Hipnoterapeuţii sunt medici de suflete, profesionişti adevă¬ 
raţi. Nu ar risca să-şi piardă licenţa de practică dintr-o „joacă cu 
focul”. Nu îi sugerează nimic, ci sufletul este lăsat să se descopere 
singur. De fiecare dată, şedinţa este un eveniment inedit, la fel de 
interesant şi pentru client, şi pentru terapeut. 

Există şi cercetări obiective, care nu apelează la hipnoză. Dr. 
Ian Stevenson este pionierul studiilor asupra copiilor mici care îşi 
amintesc cu precizie fosta lor încarnare. Fenomenul a fost verifi- 

cat ştiinţific pe mii de cazuri . Specific acestora este faptul că Spi¬ 
ritul se reîncarnează foarte repede după ce a părăsit corpul defunc¬ 
tului (săptămâni, luni). Materialul mental nu mai apucă să se arhi¬ 
veze adânc în Perispirit (aşa cum se petrece de obicei) şi o parte 
este preluată de noua Minte a copilului, care rememorează detalii 
semnificative din viaţa anterioară. 

De ce nu îmi amintesc vieţile mele anterioare? 

Nu sunt vieţile tale. Sunt ale Spiritului tău. Dacă el vrea, ţi le 
arată, dar numai în anumite condiţii. Doar Spiritul are memoria 
reîncarnărilor. Omul nu ştie nici de Dumnezeu, nici de reîncarnă¬ 
rile Spiritului său. 

Dumnezeu a fost descris în mod diferit de-a lungul timpului. 
Oare asta nu înseamnă că El se află doar în imaginaţia noastră? 

Dumnezeu nu este o plăsmuire a imaginaţiei omului. Dimpo¬ 
trivă, omul e o creaţie a Minţii Divine. Cunoaşterea lui Dumnezeu 
cel real se numeşte „extaz mistic”. Sunt multe forme de extaz, cu 
nuanţe infinite şi individuale. Le apropie, confirmându-se reci¬ 
proc, faptul că toate stările de conştiinţă cosmică duc spre aceeaşi 
certitudine în toţi cei care le trăiesc, indiferent de cultura, nivelul 
intelectual, clasa socială, rasa, sexul, zona geografică sau perioada 
istorică. Este certitudinea absolută că Dumnezeu există! 

în formele mai joase de samadhi (cuvânt yoghin care denu¬ 
meşte extazul) se păstrează dualitatea, separarea dintre Conştiinţă 
şi Dumnezeu. Creatorul i se înfăţişează într-o formă familiară (de 
exemplu, un bătrân cu barbă). Aici, Conştiinţa duce cu ea şi o 
mică parte de Minte (numită „mintea de rezervă”), care este un fel 
de ancoră în realitatea fizică. La revenirea din experienţa spiri¬ 
tuală, ea o va folosi pentru a exprima învăţăturile, stările şi eveni¬ 
mentele extraordinare la care a participat - dialogul cu Dumnezeu. 

In cea mai înaltă formă de samadhi. Conştiinţa îşi părăseşte 
orice limitare omenească. Doar marii înţelepţi care şi-au purificat 
Mintea reuşesc să îşi despartă Conştiinţa de orice rudiment mental 

şi să acceadă în Puritatea absolută. Aceasta este experienţa 
supremă de cunoaştere a lui Dumnezeu aşa cum este El, în măreţia 
Sa absolută. Nu există cuvinte să-L poată descrie, fiindcă mintea 
de rezervă nu poate fi primită acolo, din cauza vibraţiei sale prea 
grosiere. Este o trăire contemplativă non-conceptuală. Intr-atât de 
mare este bulversarea Conştiinţei, încât omul este complet şi defi¬ 
nitiv transformat într-un înalt mesager divin. 

Ulterior acestui extaz suprem, omul va căuta să permanenti¬ 
zeze acea binecuvântare Sfântă în activităţile de zi cu zi şi relaţiile 
sale umane. Această stare de contemplaţie în plină activitate 
curentă se poate numi „nirvana” şi este înţelepciunea supremă a 
omului. 

Astfel de oameni doar în cărţi îi găseşti, iar în filmele artis¬ 
tice, mai deloc... 

Marii înţelepţi sunt mai rari decât diamantele... Dar nu numai 
ei depun mărturie despre adevărurile spirituale. Sunt pe Pământ 
numeroşi mediumi, care intermediază comunicarea cu entităţile 
invizibile. Ei sunt persoane foarte sensibile, iar misiunea lor este 
dificilă şi nu oricine o poate duce la bun final. Sufletul mediumu- 
lui este ca o rană deschisă. Este o fiinţă gingaşă, mult mai sensi¬ 
bilă decât ceilalţi oameni, cu reacţii uneori exagerate. Trebuie 
acceptat aşa cum e şi protejat de răutatea lumii. Să nu-1 jignim şi 
să nu ne afişăm scepticismul cu cinism - urmările pot fi grave şi 
pentru el, dar şi pentru noi, căci vom fi lipsiţi pe mai departe de 
sprijinul său. Are nevoie de cuvinte calde, care să-i întărească 
voinţa de a servi omenirea. Merită respect, admiraţie, recunoş¬ 
tinţă, căci el ne deschide poarta către lumea infinită a spiritelor. 

Un medium poate chema acelaşi spirit după oricare nume pe 
care le-a purtat în diferitele sale încarnări? 

Sigur, de exemplu, spiritul cântăreţului Michael Jackson s-a 
reîntrupat din yoghinul numit Sri Aurobindo, un mare filosof al 
secolului XX , decedat cu 8 ani înaintea naşterii lui Michael. Cei 

care îl invocă acum pe marele Yoghin indian intră în legătură cu 
acelaşi spirit ca cei care îl cheamă pe Regele muzicii pop. Totuşi, 
mesajele primite vor diferi substanţial, potrivit întrebărilor adre¬ 
sate de mediumi. 

In şedinţele spiritiste, Spiritul respectiv se identifică cu sufle¬ 
tul cunoscut de noi. Dar acesta este doar una dintre personalităţile 
animate de Spirit de-a lungul istoriei sale. Spiritul se identifică, la 
dorinţa celor care îl invocă, cu acel suflet particular, precum un 
actor se identifică cu rolul de jucat pe scenă, dar redevine el însuşi 
când coboară în culise. Personalitatea spiritului este unică şi uni¬ 
versală. 

Dacă, la moarte, sufletul omului se pierde într-o masă de 
energie perispirituală, înseamnă că, de fapt, omul nu îşi continuă 
viaţa după moarte, nu-i aşa? 

Da şi nu. Este o chestiune subtilă. Cine este omul? 

„Omul” pare că nu este Spiritul său. Dacă ar fi, ar cunoaşte 
misterele lumii invizibile. Dar poartă în el foarte multe elemente 
ale Spiritului. Inclusiv identitatea, cel mai important aspect. Deşi 
nu are conştiinţa Spiritului, are însă identitatea acestuia (!). Totuşi, 
cu un efort susţinut, ar putea obţine şi conştiinţa spirituală, iar 
atunci s-ar simţi a fi una cu Spiritul etern, chiar şi înainte de 
moarte. 

Oricum, după moarte, Conştiinţa umană este reintegrată auto¬ 
mat în Perispirit şi nu simte niciun moment că se dizolvă în neant, 
cum sugerează întrebarea ta. Conştiinţa umană supravieţuieşte, dar 
conţinută într-o Conştiinţă mai largă. „Omul” cel mărunt nu 
supravieţuieşte, fiindcă dispare îngustimea orizontului său conşti¬ 
ent în favoarea unei expansiuni cosmice. Poţi înţelege acest pro¬ 
ces? Tu acum te simţi ca apa dintr-o sticlă cu dop, plutind în 
ocean. In momentul morţii, dopul este scos, iar apa din sticlă se 
amestecă cu imensitatea oceanului. A dispărut apa din sticlă? 

Egoului nu-i place să creadă că este o marionetă la chere¬ 
mul unui spirit atotştiutor, care o chinuie cu restricţii şi impuneri, 
spre binele lui... 

Egoul este Conştiinţa care se identifică total cu Mintea. 

Să folosim o comparaţie: Mintea ar fi precum Luna, Spiritul 
precum Pământul, iar Conştiinţa precum un satelit al planetei-Spi- 
rit. Cu cât Conştiinţa se leagă mai tare de Minte, cu atât creşte 
„distanţa” vibratorie faţă de Spirit, deci scade atracţia Sa gravitaţi¬ 
onală. Nucleul divin al Spiritului are rolul esenţial de a magnetiza 
materia din jurul său (perispirituală), aşa cum atracţia Pământului 
ţine laolaltă atmosfera gazoasă. Este o acţiune tainică de transfor¬ 
mare şi îndumnezeire a acestei materii, care altfel ar fi banală. 

Spiritul nu este întreg fără Perispiritul său. Conştiinţa este o 
mică parte din acest Perispirit, dar detaşată din legătura strânsă cu 
Nucleul divin. Asupra sa magnetismul divin îşi pierde din putere, 
deşi nu încetează niciodată total. Aflându-se la o aşa mare distanţă 
de Spirit, Conştiinţa se simte separată de El. Cu cât se apropie, cu 
atât magnetismul divin îi schimbă percepţia asupra realităţii. 

Omul obişnuit se simte rupt de suportul său divin pentru că 
stă la distanţă de El. Este un mic dumnezeu înfrigurat în vidul cos¬ 
mic, deoarece s-a îndepărtat prea tare de Centrul divin. Omul înţe¬ 
lept se simte automat a fi însuşi Spiritul, fiindcă a intrat în raza lui 
de acţiune magnetică. 

„Noi”, Conştiinţa umană, nu suntem Spirit total autonom, 
pentru că nu avem un miez divin. Redevenim „Spirit” numai dacă 
ne aflăm în preajma nucleului Spiritului nostru. Aceasta se poate 
obţine prin diverse tehnici spirituale şi aspiraţie sinceră, dar cu 
acelaşi rezultat: ridicarea vibraţiilor Conştiinţei, pentru a rezona 
cu Perispiritul. 

Identitatea Conştiinţei este aceeaşi cu identitatea Perispiritu- 
lui, au acelaşi tip de particule. Senzaţia separării noastre este pro¬ 
vocată doar de scăderea influenţei nucleului divin asupra Conşti¬ 
inţei. 



70 


Răzvan Alexandru Petre 


Deci Conştiinţa, depărtându-se, îşi pierde luminozitatea spe¬ 
cifică Perispiritului din care provine. Acum omul are o viziune 
apropiată de cea a materiei Minţii: izolare, densitate, separare, 
egocentrism. Conştiinţa omului obişnuit este „condamnată” să 
accepte dualitatea, separarea şi subordonarea faţă de Spiritul său. 
în acelaşi timp, să accepte că cele mai bune idei şi intenţii vin de 
Sus, fără de care alegerile sale sunt neinspirate. 

Ridicarea vibraţiilor Conştiinţei readuce lumina Spiritului: 
expansiune, claritate. Acum omul nu se mai simte separat de Spi¬ 
rit, ci împrumută viziunea acestuia. Chiar dacă Spiritul şi Conşti¬ 
inţa continuă să aibă roluri diferite, Conştiinţa umană aproape se 
identifică cu Conştiinţa perispirituală. Acesta este un mare pro¬ 
gres, realizat numai de înţelepţi. 

Prin urmare, Conştiinţa omului îmbunătăţit nu se mai simte 
ruptă de Spirit. Conştiinţa elevată nu simte disconfort la această 
subordonare, căci intenţiile sale sunt în mod natural aceleaşi cu 
cele ale Spiritului. Simte doar o mare plăcere de a lua parte la un 
scenariu aşa de grandios cum este viaţa omului în slujba 
Spiritului. 

S-a spus că egoul este un fel de parazit al Minţii, o falsă per¬ 
sonalitate care ne înlocuieşte Eul... 

Ego-ul este materie mentală şi atât. Cum este materia men¬ 
tală? 

După moarte, cea mai mare parte a materiei Minţii se degajă 
din legătura cu Spiritul şi pluteşte în spaţiu, ca o navă eşuată. De 
obicei se fragmentează şi se dezagregă până la nivel de atomi sub¬ 
tili, care ulterior sunt refolosiţi în constituirea altor structuri men¬ 
tale. Folosind o comparaţie, această materie este precum un com¬ 
puter demodat, dar încă funcţional, pe care îl aruncăm la gunoi. 
Altcineva mai puţin pretenţios îl poate lua şi utiliza pe mai 
departe. 

Uneori, îşi păstrează forma de carcasă astrală relativ intactă. 
Fantomele care îi sperie pe oameni sunt de cele mai multe ori 

astfel de spectre cu aparenţă umană. Există deci o anumită inteli¬ 
genţă proprie acestei materii astrale aliate în derivă, care poate da 
chiar impresia că are o voinţă proprie. Este o impresie falsă: în 
realitate, este lipsită de Conştiinţa spirituală. Pur şi simplu, reac¬ 
ţionează la câmpul mental al oamenilor sau al altor fiinţe conşti¬ 
ente şi păstrează automatismele omului de la care provine, aşa 
cum un cadavru păstrează fizionomia omului, dar nu mai este el. 

Revenind la ego, el nu este decât rezultatul acestei proprietăţi 
a materiei mentale de a se auto-organiza, manifestând inteligenţă 
şi o pseudo-voinţă. „Voinţa” egoului este doar reacţia Minţii 
inconştiente la diverşi stimuli interiori sau exteriori, vizibili sau 
invizibili. Dar materia mentală este foarte previzibilă, acţionând 
pe baza unor automatisme, tipare, reguli, precum un computer. 

Egoului îi lipseşte Conştiinţa, care este o calitate exclusivă a 
materiei dinamizate de un Spirit. Egoul are deci o „personalitate” 
rigidă, schematică, produsă de materialul astral şi mental. El nu 
cunoaşte libertatea pe care o are şi vrea să şi-o impună Conştiinţa 
umană. Mintea va fi întotdeauna o materie inferioară Conştiinţei. 

Spuneam că, destul de rar, se poate întâmpla ca, după moarte, 
carcasa astrală a fostului om să rămână relativ întreagă un timp 
mai îndelungat, bântuind cimitirele ca „strigoi”. Este posibil acest 
lucru mai ales la oamenii care nu şi-au rafinat Mintea suficient de 
mult încât să nu mai păstreze dorinţe omeneşti puternice după 
deces. Putem spune că, paradoxal, sufletele egoiste pot supravieţui 
ceva mai mult după moarte decât cele nobile. Acestea din urmă 
sunt imediat resorbite de Spiritul eliberat de trup, iar ce rămâne, 
materia mentală destul de rafinată, este imediat folosită de alte 
spirite care vor să evolueze. Ea este ca o hrană mentală de mare 
valoare nutritivă pentru spiritele începătoare. 

In concluzie, egoul este precum o fantomă fără spirit, inteli¬ 
genţă oarbă rezultată din automatisme dobândite în timp, nu una 
creatoare, are un comportament previzibil, rutinier, caricatural. 
Dacă acceptăm ideea că egoul este ca un parazit mental, atunci 
vaccinul împotriva sa este conştientizarea. 

Se poate înţelege că inteligenţa Minţii este inferioară inteli¬ 
genţei Conştiinţei? Care ar fi diferenţa dintre ele? 

Inteligenţa este funcţia Minţii, pe când atributele Conştiinţei 
sunt Atenţia şi Voinţa (intenţia). Nu se confundă deloc. 

Mintea este precum un computer. Mai exact, creierul şi min¬ 
tea sunt cele două componente, primul cu rol de hardware, a doua 
cu rol de software. Programarea computerului (software), adică 
inteligenţa sa, nu e treaba utilizatorului Conştiinţă, care apasă pe 
butoanele Minţii şi primeşte informaţiile prelucrate. Ştim că orice 
program informatic este alcătuit din secvenţe de comenzi simple. 
Tot aşa, Mintea are o structură complicată clădită pe elemente 
simple, dar nu conţine elementul-cheie numit intenţie, voinţă, 
conştiinţă. 

In stare de veghe, „inteligenţa” Conştiinţei este o reflecţie de 
la lumina Spiritului. Conştiinţa are discernământul de a trata infor¬ 
maţiile venite de la Minte. în somn, Conştiinţa are o inteligenţă 
redusă, lipsită de raza Spiritului, se poate compara cu un telespec¬ 
tator hipnotizat de ecranul TV al Minţii, abulic şi pasiv. „Inteli¬ 
genţa” de zi a Conştiinţei este intuiţia venită de mai sus, unde 
situaţiile sunt evaluate energetic, instantaneu, nu analitic mental. 
Senzaţia intuitivă este ca un fundal interior tandru şi delicat, care 
ne comunică instantaneu informaţii despre cum ar fi mai bine să 
acţionăm. Iar când intuiţia de sus este blocată, Conştiinţa decide 
prin hazard sau împinsă de forţele oarbe ale egoului... 

Mintea, în schimb, foloseşte intens baza de date a memoriei 
şi generează permanent scenarii de viitor, îşi schimbă ideile şi 
direcţia la câteva minute odată sau mai des. Mintea se opune dese¬ 
ori imboldurilor intuitive. Atunci ea ne taie entuziasmul, ne aduce 
dubii şi raţionalizează (justifică) emoţiile negative inutile şi nea- 
vând temei real. Are o mare autoindulgenţă pentru obişnuinţele 
noastre („aşa sunt eu şi nu mă pot schimba”), amână ceea ce tre¬ 
buie făcut acum („de mâine mă voi lăsa de fumat”), transferă vina 
asupra exteriorului („nu sunt eu, tu eşti de vină”), face o judecată 

de valoare asupra tuturor lucrurilor, exprimă frici fără temei real 
etc. 

Conştiinţa este obiectul psihic a cărui activitate se 
numeşte conştienţă. Ea este Observatorul tăcut. Inteligenţa 
conştiinţei constă în a putea discerne şi a alege între variantele 
înfăţişate de Minte. Totodată, în a recepţiona senzaţiile intuitive 
provenite de la Spirit. 

Trebuie să lucrăm asupra Conştiinţei pentru a o îndepărta de 
închistările mentale, iluminându-o treptat de la Spirit. Libertatea 
este o realizare a Conştiinţei atunci când controlează, prin discer¬ 
nământ şi alegere justă, impulsurile mentale năpustite asupra sa. 

Există o reţetă a fericirii? 

Da. Fericirea nu se găseşte în evenimentele exterioare. Ea 
vine odată cu mai multă conştienţă. Este semnul distinctiv al apro¬ 
pierii de Spirit. Când atingi pragul unei fericiri aproape insuporta¬ 
bile, eşti iluminat de Spirit. Totul se petrece în tine. Fericirea este 
conştienţă. înţelepţii prescriu diverse metode de a te apropia de 
Spiritul tău. Toate sunt reţete ale fericirii. 

Există multe cauze ale nefericirii (boala, suferinţa, moartea 
etc), dar temându-ne şi ferindu-ne de ele, nu ajungem la fericire. 
Fericirea nu înseamnă lipsa problemelor, ci este o stare activă, 
pozitivă. Există oameni fără griji, dar totuşi nefericiţi. Oricum, 
este mult mai uşor să fii fericit decât să devii bogat... 

Budiştii spun că viaţa omului este numai suferinţă. Viaţa este 
un lucru bun sau rău? 

Bună e viaţa pentru spiritul care are nevoie de această expe¬ 
rienţă terestră; rea e viaţa când îl încarcă povara karmică. Bună e 
moartea pentru spiritul care şi-a terminat lecţia de viaţă şi vrea să 
scape de încătuşarea trupească; rea este moartea pentru spiritul 
care nu şi-a terminat de ispăşit karma şi va trebui să se reîncar¬ 
neze. Fiecare nouă viaţă este o provocare, o aventură care nu se 
ştie cum se va termina. 



74 


Răzvan Alexandru Petre 


Care este motivul pentru care Dumnezeu a creat universul? 

Putem înţelege în felul următor sensul creaţiei: La început, 
Conştiinţa Divină era unică, trăind fericirea absolută, eternă şi 
netulburată. Dumnezeu a dorit să îşi împartă fericirea şi atunci a 
creat Spiritele, după chipul şi asemănarea Sa. Apoi a inventat Uni¬ 
versul, unde ele capătă o personalitate proprie, originală, se matu¬ 
rizează şi învaţă tainele dumnezeirii. Pe măsură ce Spiritele se 
apropie de Sfera Divină, Dumnezeu nu se mai bucură singur, ci 
împreună cu Fiii şi Fiicele Sale. Iubirea dăruită de El se multiplică 
prin fiecare fiinţă ce o primeşte în suflet. Cantitatea totală de 
conştiinţă creşte. Lumea materială va exista atâta timp cât evoluţia 
conştiinţelor nu s-a încheiat, adică la infinit. Acesta este Jocul 
Cosmic. 

De ce Dumnezeu nu se revelează pe de-a-ntregul, în văzul 
tuturor, ca să elimine incertitudinea scepticilor şi materialiştilor? 

Dumnezeu nu are pe agenda sa de lucru eliminarea scepti¬ 
cismului din lume. Este libertatea fiecăruia să gândească corect 
sau nu. Dumnezeu doreşte ca veneraţia să se nască din libertatea 
de gândire, acordată de El tuturor oamenilor. Nu din groază sau 
obligaţie, ci din iubire şi înţelepciune se hrăneşte credinţa care îi 
place Lui. Libertatea de gândire este ceea ce-L preocupă în primul 
rând, este valoarea supremă şi „condamnarea” noastră veşnică. 
Fără această libertate nu am putea spune că suntem creaţi „după 
chipul şi asemănarea lui Dumnezeu”. Desigur că El ar prefera să 
gândim corect şi performant, dar se pare că mintea omenirii este 
încă necoaptă pe de-a-ntregul... 

A hrăni simpla curiozitate intelectuală nu este suficient pen¬ 
tru o transformare de conştiinţă. Mintea agitată nu va zăbovi prea 
mult asupra însemnătăţii revelaţiei. Mai departe, va continua să 
ceară alte semne şi minuni, dintr-o sete neostoită de informaţii, 
fără însă a-şi schimba obiceiurile mentale. In schimb, din aştepta¬ 
rea tensionată, din căutarea nesatisfăcută temporar, mintea se 

antrenează în cercetarea ideilor înalte şi se purifică, iar revelaţia o 
găseşte pregătită de o schimbare profundă. Atunci afirmaţia că 
„Dumnezeu există” se transformă, dintr-o ipoteză discutabilă, într- 
un stimul al metamorfozei interioare. De fapt, Dumnezeu nu ne 
lasă fără semne, dar ele nu sunt aşa de evidente, ci se adresează 
doar ochiului format şi urechii care ştie să asculte. Trebuie să ne 
ascuţim intuiţia, sensibilitatea mentală, pentru a le sesiza şi a le da 
importanţa cuvenită. Evoluţia spirituală nu este posibilă fără dez¬ 
voltarea intuiţiei şi discernământului, iar acestea se pot exersa şi 
prin depistarea „semnelor” subtile, întâmplărilor şi coincidenţelor 
semnificative. 

Oare de ce Dumnezeu este atât de crud şi nu ne împiedică să 
greşim, ca să fim perfecţi şi să nu mai suferim? 

Dumnezeu ne-a făcut „după chipul şi asemănarea Sa”, omul 
este un dumnezeu la scară redusă... Bucuriile omului sunt scurte 
străfulgerări ale Preafericirii divine. Conştiinţa omului este un 
ecou îndepărtat al Totalei Conştiinţei divine, care are ca atribut 
natural LIBERTATEA; Conştiinţa divină nu poate fi restrânsă, 
mărginită de nimic. De aceea, omul este dotat şi el, volens nolens, 
cu liber-arbitru. Deseori, el trebuie să aleagă între mai multe opţi¬ 
uni, sub care se deghizează binele şi răul. Intr-adevăr, pentru a 
putea fi cândva, sau mereu, fericit, omul este „condamnat” la 
libertate. Noţiunea de perfecţionare, îmbunătăţire a omului nu se 
poate separa de noţiunea de libertate. Planetele se mişcă extrem de 
exact pe orbitele lor, atingând aproape perfecţiunea. Dar ele nu 
sunt fericite de această realizare, fiindcă le lipseşte conştiinţa. 

Cum să mă rog astfel ca să fiu sigur că Dumnezeu mă aude? 

Când te rogi la Dumnezeu, n-o face singur! Cheamă-ţi şi Spi¬ 
ritul, ca să vă rugaţi împreună. El are un alt stil de a invoca Graţia 
Tatălui Ceresc... Astfel, ruga ta se va întări, tu însuţi te vei simţi 
întărit. Roagă-te în echipă cu Spiritul tău! Apostolul spunea aşa: 

«Mă voi ruga cu mintea, dar şi cu duhul» (1 Corinteni 14.14,15). 
Acesta este secretul rugăciunii eficiente. 

Pământul se va sfârşi în anul 2012 sau în alt an apropiat ? 

Nu. Dar ce îţi pasă ţie? Este treaba lui Dumnezeu, lasă lumea 
în grija Lui. Lumea e o piesă de teatru a Divinităţii. Treaba ta este 
să te bucuri de viaţa pe care ţi-a distribuit-o. Rolul tău este să folo¬ 
seşti această ocazie a încarnării cât mai folositor pentru Spiritul 
din tine. 

Păi tocmai, că o catastrofă mondială mi-ar ameninţa şi mie 
viaţa! 

Tu poţi muri oricând, în orice moment, dintr-o întâmplare 
stupidă. Uită-te câte accidente se petrec în jurul tău! Crezi că este 
nevoie de un cataclism mondial ca să te doboare?! Oricum, încă 
de când ne naştem începem drumul către moarte. Şi atunci, de ce 
să ne îngrijorăm dacă finalul piesei va fi mai repede sau mai târ¬ 
ziu?! Sau să ne preocupe mijlocul prin care vom termina acest 
periplu terestru?! Cineva spunea în glumă: «Viaţa este o chestiune 
foarte periculoasă, oricând poţi muri»] 

Mult mai de folos este să înţelegem motivul pentru care ni 
s-a dat această viaţă şi modul în care putem să beneficiem cât mai 
eficient de ea în fiecare zi. O catastrofă terestră nu îţi va afecta 
evoluţia spiritului tău în eternitate, spre perfecţiune... De fapt, ai 
trecut deja prin atâtea, dar nu ţi le mai aminteşti... Teme-te de 
frică! 


Mi-e teamă că o catastrofă ne-ar face viaţa dificilă, chiar 
imposibilă... Cum vom mai câştiga bani, ce vom mânca, cum ne 
vom apăra de boli, unde vom locui? 

Este un scenariu apocaliptic, aşa cum se vehiculează prin 
mass-media. Dar nu tot ce se scrie este şi adevărat! Unii au nevoie 
de injecţii cu adrenalină din când în când şi atunci mai lansează 

câte o astfel de provocare jurnalistică. Este drept că şi are priză la 
public. Dar prin asta nu devine adevăr! Cel mult ar putea fi consi¬ 
derat un avertisment. 

Să presupunem, prin absurd, că un astfel de scenariu catastro¬ 
fic s-ar petrece în realitate... Ce folos crezi că ar avea cei care cre¬ 
deau dinainte în el, care se hrăneau sufleteşte cu ştiri alarmiste? 
Crezi că ar fi favorizaţi în vreun fel? Sau că bogătaşii ar putea fi 
feriţi de urmări în buncărele lor subterane elegante? Este o falsă 
speranţă a unor oameni înfricoşaţi. Avertismentul este pentru clasa 
conducătoare şi cei corupţi, nu pentru marea masă a populaţiei 
necăjite, care, de când e lumea şi pământul, trăieşte tot felul de 
„apocalipse individuale”... Fii liniştit, împăcat, apropie-te de Spi¬ 
rit, ca să primeşti putere de a răbda viaţa şi de a alunga teama! 

Iar dacă apocalipsa este metoda lui Dumnezeu de a purifica 
Pământul şi a scăpa de influenţa demonilor care ne fac viaţa un 
iad, măcar lumea va fi mai bună după aceea! Copiii care se vor 
naşte, mulţi dintre ei fiind chiar spiritele noastre reîncarnate, vor 
avea o educaţie aleasă, spirituală şi vor trăi în pace şi armonie. Să 
ne bucurăm, aşadar, dacă vine sfârşitul lumii ăsteia corupte! 

Teoriile despre ego şi Sine nu pomenesc nimic despre 
demoni. In schimb, creştinismul pune păcatele oamenilor pe 
seama dracilor ispititori. Care din ele greşeşte? 

Orice teorie, religioasă ori ştiinţifică, este un decupaj din rea¬ 
litate, nu o poate descrie în totalitate. Omul nu poate primi adevă¬ 
rul decât în porţii mici. Dar teoriile plauzibile trebuie să aibă o 
logică internă. Dacă teoria creştină aruncă vina pe o cauză exteri¬ 
oară (demonii, păcatul originar etc), găseşte soluţia salvatoare tot 
în exterior (Mântuitorul Isus) şi astfel cercul se închide. Teoria 
conştiinţei nu vorbeşte de păcate, ci de iluziile noastre despre rea¬ 
litate: nefericirea omului este cauzată din interior, prin poziţiona¬ 
rea defectuoasă a Conştiinţei faţă de Spirit, iar soluţia se află tot 
acolo, prin ridicarea vibraţiei Conştiinţei. Ambele teorii amintite 

sunt valabile, coerente, dar parţiale. Fă o sinteză selectivă cu ceea 
ce este valoros din tot ce cunoşti! 

Există demoni sau nu? 

Răspunsul ar trebui să depindă de cine întreabă. Adevărul 
obiectiv este în acest caz mai puţin important decât reacţia subiec¬ 
tivă. Mintea omului este un instrument foarte puternic, de care 
oamenii nu sunt pe deplin conştienţi. Puterea imaginaţiei a creat 
toţi demonii din iconografia indiană, tibetană şi creştină. Acele 
imagini au hrănit alte minţi, perpetuând frica. In zilele noastre, 
alte minţi imaginează tot felul de creaturi hidoase pentru filmele 
de groază, care au rolul declarat să provoace spaima. 

Apostolul spunea că hrana spirituală trebuie dată cu măsură: 
sub formă de lapte pentru sugari, iar hrana solidă, doar adulţilor. 
Aceasta vine din specificul minţii omului. Religia nu trebuie să fie 
un prilej de spaimă, ci o atracţie pozitivă. 

Deci, există demoni? 

NU, pentru cei ce se pot speria prea tare de aşa o învăţătură, 
prea tare pentru rezistenţa lor psihică. Lor le-am spune: „Viaţa 
este atât de frumoasă! De ce să o urâţim gândindu-ne la diavoli şi 
drăcii?” Gândurile noastre rele, urâte, negative sunt bombe psihice 
mai periculoase decât demonii. 

DA, căutătorii sinceri ai adevărului vor afla că demonii există, 
dar nu sub forma înfăţişată prin cărţile de religie, ci sunt mult mai 
subtili, chiar fără formă sau sub orice formă vor ei. Recunoaşterea 
lor este o sarcină a sufletului omului dotat cu discernământ. Min¬ 
tea acestui căutător este puternică, controlată, ea nu se lasă pradă 
imaginaţiei deşănţate, este atrasă şi apărată de puterea binelui. 
Pentru el, demonii sunt asemenea microbilor din atmosferă: ştie că 
există în număr nesfârşit, dar are încredere în imunitatea spirituală 
care îi neutralizează, prin puterea pe care i-o dă dedicarea pentru 
bine, dorinţa de a fi un mesager al Domnului printre semeni. 

In acelaşi timp, conştiinţa omniprezenţei lor îţi dă un imbold 
permanent să nu te laşi pe tânjală, ci să veghezi mereu ca să nu 

cazi pradă înşelăciunii lor viclene. «Vegheaţi mereu!», ne 
îndemna Isus, Apărătorul cel mai de seamă împotriva demonilor. 

Marele yoghin Paramahamsa Yogananda nu admitea în tine¬ 
reţe existenţa dracilor. Spre bătrâneţe însă a recunoscut că s-a 
înşelat, fiindcă a trebuit să se lupte cu ei. Cu cât omul este mai 
spiritualizat, cu atât ar putea fi încercat de demoni mai puternici, 
proporţional cu forţa sa de ripostă. Se spune că Dumnezeu nu dă 
nimănui mai mult decât poate duce. 

Dacă Dumnezeu a creat totul, înseamnă că demonii au fost 
creaţi tot de El, ca să aibă cine să ispitească oamenii? 

Ar fi fost absurd. Dumnezeu, în perfecţiunea fiinţei sale, nu ar 
fi putut concepe ceva contrar Sieşi. Ar fi fost ca şi cum un inginer 
ar proiecta un robot mecanic care să fie alergic la metal. Un non¬ 
sens. Demonii sunt ajutaţi să ia naştere de către Satan, într-un mod 
asemănător cu cel în care a luat chiar el naştere. 

Dar pe Satan cine l-a creat? 

Satan s-a autocreat prin aglutinarea energiilor reziduale ale 
universului. Prin urmare, Dumnezeu este NECREAT, lumea este 
CREATĂ, iar Satan este AUTOCREAT. Dumnezeu nu l-a creat 
pe Satan, dar a ştiut că apariţia sa este iminentă, acceptând acest 
risc calculat. 

în efortul creator universal, deşeurile de energie mentală 
uzată, imperfectă s-au coagulat într-un anume loc al universului 
care a căpătat din ce în ce mai multă consistenţă, inteligenţă şi 
conştiinţă. îl numim Satan. 

Putem înţelege acest fenomen autocreator analizând parapsi¬ 
hologic modul în care se comportă energiile-gând ale oamenilor. 
Gândurile emise de oameni se strâng laolaltă, în virtutea princi¬ 
piului rezonanţei, într-un „nor” sau „ceaţă ectoplasmatică”. Pe 
măsură ce se întăresc energetic, dobândesc tot mai multă persona¬ 
litate, capătă anumite automatisme, care manifestă atributele gân¬ 
durilor strânse laolaltă. Se ştie, de exemplu, că în „locurile de 

pierzanie” (cârciumi, bordeluri, cazinouri etc) sunt constituite 
astfel de forme-gând negative care, fiind nişte reale „caracatiţe” 
energetice, atrag spre ele trecătorii din apropiere, ispitindu-i cu 
gânduri şi dorinţe specifice, într-o modalitate vicleană. 

Intr-un mod analog, Satan s-a autoconstituit din reziduurile 
energetice ale primelor entităţi create de Dumnezeu. Inteligenţa sa 
este foarte mare, specifică nivelului de vibraţie al planului mental, 
mult superior planului astral. Conştiinţa sa este anti-divină, adică 
este o imitaţie a conştiinţei spiritelor divine, dar orientată contra 
lui Dumnezeu. 

Spre deosebire de Dumnezeu, care este absolut imaterial, 
transcendent, Satan este material, imanent. Satan nu ar putea 
exista în afara Creaţiei Divine, pe când Dumnezeu poate. Dacă 
Dumnezeu ar decide să resoarbă Creaţia Sa, Satan ar dispare şi el 
instantaneu, fără urmă. 

Energiile „reziduale” sunt totuna cu cele „inferioare”? 

Trebuie să distingem între energiile uzate (materia constitu¬ 
tivă a demonilor) şi energiile grosiere (inferioare ca vibraţie celor 
mai subtile, mai rafinate). Unii exprimă această idee într-un mod 
ambiguu, spunând că „întunericul nu este Răul”. De exemplu, 
materia din care este alcătuită Mintea este inferioară celei a Peris- 
piritului, dar asta nu înseamnă nicidecum că Mintea ar fi de natură 
demonică! 

Din energiile grosiere, Dumnezeu poate naşte conştiinţele 
unor tipuri de spirite necesare Creaţiei. Şi aceste spirite au dreptul 
la evoluţie. Dumnezeu nu operează însă niciodată cu energii uzate, 
perverse. Totuşi, vibraţia mai lentă - specifică spiritelor grosiere - 
le predispune la corupţie morală. Putem înţelege aceasta prin ana¬ 
logia cu o minte grobiană, care nu poate controla instinctele şi 
impulsurile omului. Prin educaţie însă, oricine poate deveni un om 
civilizat. Similar, maturizându-se, chiar şi un spirit grosier îşi 
poate purifica conştiinţa. Deci, să nu confundăm un spirit imatur, 
jucăuş, prost, cu unul demonic. Demonul face răul fiind perfect 

conştient de urmări, încercând să atragă şi spiritele imature în 
acest joc periculos. 

Dumnezeu Creatorul, din transcendenţa Sa, trimite în lume 
permanent o energie proaspătă, care hrăneşte spiritele de lumină. 
Ele o folosesc şi elimină un alt tip de energie, reziduală. Ea este 
preluată, ca hrană, de un spirit al întunericului, aflat pe un plan 
similar, dar simetric cu spiritul de lumină. Şi acesta, la rândul său, 
va elimina o energie şi mai uzată, care va merge direct în haznaua 
ultimă, numită Satan. Iată de ce Dumnezeu şi Satan nu se vor 
putea anihila reciproc niciodată: Satan nu poate ajunge la pura 
transcendenţă, iar Dumnezeu nu poate împiedica fiinţele să eli¬ 
mine noxe. 

Dar de ce îl urăşte Satan pe Dumnezeu şi i se opune în toate ? 

Există câteva motive: 

1) Nefiind creat intenţionat de Dumnezeu, Satan nu are de ce 
să-I fie recunoscător şi să-I imite bunătatea. 2) Energiile inferioare 
calitativ care l-au format şi îl hrănesc mereu nu îi pot genera decât 
stări inferioare, nefericite, pline de ură. 3) Se mai adaugă frustra¬ 
rea că este format numai din reziduuri, nu din energii creatoare, 
ceea ce îi întărâtă şi mai tare orgoliul. 4) Pentru că provine din 
dejecţiile mentale rezultate în procesul de creare a vieţii în univers 
(inutile, chiar dăunătoare vieţii), Satan doreşte în mod natural dis¬ 
trugerea acesteia. 

Dumnezeu este iubire. Cu cât se apropie de El, spiritul supe¬ 
rior simte mai multă fericire şi, tot din iubire împărtăşită, vrea să 
slujească fiinţele aflate în nevoie. 

Satan este frică. Cu cât se apropie de el, demonul resimte mai 
multă teamă, o presiune neplăcută. Există însă o compensaţie: 
demonii mai mici tremură de frica lui; deci motivaţia lui este 
voluptatea terorii exercitate asupra celor mai slabi. 

Unii părinţi creştini spun că şi demonii ne pot apare în închi¬ 
puire sub formă de îngeri de lumină. Prin ce diferă un înger de un 
demon ? 

Şi un înger, şi un demon au amândoi o conştiinţă, dar ei diferă 
prin calitatea acestei conştiinţe, care pe unul îl face fericit şi bun, 
iar pe celălalt nefericit şi rău. Deci, conştiinţa (sau perispiritul 
central) poate fi alcătuită din materie mentală ultrarafinată sau 
materie mentală reziduală. în decursul eternităţii, calitatea conşti¬ 
inţei se poate modifica, în bine sau în rău. Aşa cum Lucifer a 
decăzut din condiţia de înger, tot astfel un spirit inferior îşi poate 
„albi”, sau „lumina” conştiinţa treptat. Conştiinţa face parte din 
creaţia manifestată, supusă transformărilor. 

Actul de naştere al unui spirit divin începe cu o aglomerare de 
energie suficient de organizată (cum ar fi, de exemplu, o formă- 
gând). Aceasta devine spirit din Voinţa Divină, prin aducerea unui 
nucleu divin care o structurează în jurul său, precum un magnet. 
Dumnezeu „rupe” din Sine această scânteie transcendentă, dăru- 
indu-se din iubire noii fiinţe, anticipând cu bucurie momentul 
când spiritul va reveni definitiv în Absolut, alături de El, lucrând 
în Unitate pentru binele lumii. 

Satan, imitându-L pe Dumnezeu în crearea spiritelor malefice, 
simte însă o ură nesfârşită faţă de noul demonaş creat de el, fi¬ 
indcă are impresia că acesta îi „fură” din energia sa şi, pe măsură 
ce va creşte în putere, îi va ameninţa supremaţia asupra lumii 
tenebrelor. Putem spune, pe înţelesul oricui, că în Rai găsim cola¬ 
borare şi altruism, iar în Iad, competiţie şi individualism. Pe 
Pământ, raiul şi iadul coexistă, iar omul nu e nici înger, nici 
demon. 

De ce nu putem construi o lume a binelui pe această planetă 
minunată ? 

Isus Cristos ne spune că Pământul este împărăţia Satanei, 
înţelegem prin aceasta că lumea oamenilor este condusă, deocam¬ 
dată, mai ales de influenţele malefice. Nenumăratele grele sufe- 

rinţe din istoria umanităţii confirmă cu vârf şi îndesat această afir¬ 
maţie. Pe această planetă s-a adunat, de-a lungul istoriei umane, 
foarte multă karmă negativă, care trebuie „arsă” prin suferinţă. 
Prin urmare, aici demonii au mult de lucru şi nu pot fi scoşi din 
peisaj. Deocamdată, putem doar să sperăm şi să acţionăm inspirat 
divin ca persoana noastră să fie scutită de necazuri majore. 

Invocarea puterii divine ne poate apăra de efectele dezas¬ 
truoase ale forţelor răului. Nu Dumnezeu trebuie acuzat de micile 
şi marile tragedii ale vieţii noastre. Dacă El le îngăduie, înseamnă 
că ele ar putea fi un rezultat karmic, nicidecum dorinţa Creatorului 
Divin. Şi să nu uităm de natura multiplă a karmei: individuală, 
familială, etnică, naţională, globală. 

Deci au şi demonii rolul lor util, prin aceea că acţionează 
pârghiile karmei negative! 

Demonii sunt deseori utilizaţi pentru realizarea unor efecte 
karmice, chiar dacă ei sunt prea ignoranţi sau impulsivi ca să îşi 
dea seama că sunt folosiţi ca nişte unelte în mâna invizibilă a des¬ 
tinului. (Sau poate chiar ştiu?) După cum balega îngraşă pământul, 
tot aşa demonii pun în valoare spiritele superioare, le obligă să fie 
mai inteligente şi mai puternice. 

Oamenii se pot aştepta însă şi la atacuri nemeritate din partea 
demonilor, fiindcă viaţa este o luptă, nu un teatru de marionete. 
De aceea, omul trebuie să aibă o atitudine cucernică şi să se apro¬ 
pie de Dumnezeu, pentru a fi mai bine apărat de îngeri, ca şi de 
însăşi platoşa bioenergetică proprie. Totuşi, există momente când 
îngerii preferă să nu ne ajute, ci să suportăm anumite neplăceri 
(ne-karmice), pentru a câştiga „puncte” pe care să le folosim ulte¬ 
rior. 


Ce înseamnă ca omul să „câştigepuncte”? 

Există un anumit echilibru între Bine şi Rău, care nu poate fi 
schimbat dintr-o dată, fiind specific karmei globale a fiecărei pla¬ 
nete. Se ştie că orice creaţie de valoare implică un anumit sacrifi- 

ciu. Legenda meşterului Manole tocmai asta încearcă să ne suge¬ 
reze şi poate de aceea este considerată o capodoperă literară. Sufe¬ 
rinţa sacrificială este un fel de „plată în natură” automată către 
diavoli, care nu vor mai putea să se opună noii realizări. Desigur, 
ei nu sunt „înduioşaţi”, ci mai degrabă sunt împiedicaţi de echili¬ 
brul universal să acţioneze, li se „fură puterea”. Sau, pur şi simplu, 
sunt prea „îmbuibaţi” cu energia uzată obţinută... 

Deci sacrificiul serveşte creaţiei. Opusul creaţiei este distruge¬ 
rea. Iar distrugerea este un sacrificiu pentru o creaţie viitoare. 
Acesta este ciclul nesfârşit al creaţiei şi distrugerii lumii, în virtu¬ 
tea echilibrului universal. Sacrificiul în vederea creaţiei divine 
este acceptat de Dumnezeu. El însuşi şi-a sacrificat Fiinţa Sfântă 
creând lumea, fiindcă s-a obligat să accepte apariţia lui Satan, duş¬ 
manul său total, precum şi cumplitul, nesfârşitul război al fiilor 
Săi iubiţi împotriva forţelor răului. Suferinţa lumii nu îl lasă indi¬ 
ferent pe Dumnezeu. 

Şi în ritualurile de magie neagră se practică sacrificii... 

în ritualurile de magie neagră, sensul sacrificiului este inver¬ 
sat, fiind un contract pentru distrugere, nu pentru creaţie. Suferinţa 
este dedicată conştient forţelor răului, pentru a le întări puterea. 
Când faci răul în mod voluntar, te aliezi cu el şi îl întăreşti. Când 
îl suporţi involuntar pentru un scop nobil, îl slăbeşti. Diferenţa o 
face intenţia. 

Mult mai răspândit este însă aşa-zisul „pact cu diavolul” reali¬ 
zat de unii oameni pe tăcute, în propriul for interior. Poate fi con¬ 
siderată o metodă demonică opusă „sacrificiului creator”. I-am 
putea zice „belfereală distrugătoare”... Omul intră într-o confre¬ 
rie, un clan de tip mafiot, adoptă o ideologie egoistă şi poate avea 
parte la început de multe plăceri şi satisfacţii omeneşti, bogăţie, 
faimă, putere. Preţul este însă jertfirea sufletului, adică sacrifica¬ 
rea fericirii spirituale, a seninătăţii conştiinţei. 

Societatea de astăzi pune tot mai puţin accentul pe valorile 
spirituale, dar le absolutizează pe cele materiale. Oamenii au 

devenit sclavii dorinţei de a câştiga bani cu orice preţ, inclusiv 
preţul sufletului. Oamenii sunt uşor de manipulat prin teama pen¬ 
tru ziua de mâine şi aspiraţia către un statut social înalt. Sunt trep¬ 
tat împinşi să renunţe la demnitatea umană şi nobleţea gândurilor, 
ca să se alinieze tendinţei generale de închinare la „viţelul de aur”. 
Foarte mulţi cad în cursa imoralităţii. 

Se poate vorbi despre o moralitate abstractă, indiferent de 
contextul evenimentelor? 

Filosofla umanistă (din care s-a desprins etica şi echitatea 
socialistă) susţine necesitatea unui comportament moral, dar o 
argumentează exclusiv raţional, ideologic, abstract: binele societă¬ 
ţii. Acesta nu poate fi însă o motivaţie interioară de nezdruncinat. 
Argumentul convingător este cel sufletesc: moralitatea te poate 
face fericit, îţi mişcă sufletul, te înalţă peste mizeria condiţiei 
umane. Moralitatea stabilă izvorăşte din fericire. 

Dar această fericire se distinge de satisfacţiile efemere obişnu¬ 
ite. Ea este starea sufletului eterat. Fericirea chiar există, distinctă 
de condiţia biologică sau pasională. Orice om a avut măcar câteva 
clipe de fericire reală în viaţă. Amintirea acestor clipe îl face să 
continue viaţa cu speranţa de a retrăi alte clipe de fericire reală. 

Ce este fericirea? 

Dumnezeu este sursa fericirii. Fiind fericiţi pentru o clipă, 
atunci ne confundăm cu Creatorul Universului. Măreţia Sa ne 
poate intimida. Insă dragostea Sa de părinte, Tată şi Mamă în ace¬ 
laşi timp, ni-L apropie. Iubind fericirea şi ştiind că fericirea este 
chiar inima Lui, vom intra în comuniune cu Dumnezeul iubirii şi 
fericirii. Este acelaşi cu Dumnezeul voinţei atotputernice, al 
cunoaşterii supra-inteligente, al omniprezenţei infinite şi eterne. 
Cel mai simplu este să ne apropiem de El prin acest atribut divin 
al fericirii, care este nevoia fundamentală a sufletului nostru, ce nu 
poate fi găsită decât prin unirea sentimentelor cu cele ale Divinu¬ 
lui. Poate că ne este greu să bănuim ce gândeşte El, dar putem 

simţi imediat fericirea Sa eternă, pentru că este acelaşi sentiment 
binecuvântat pe care l-am simţit fiecare dintre noi, uneori. 

Care este metoda de a fi fericiţi? Chiar asta: să tânjim după 
fericirea adevărată, copleşitoare, inundându-ne pieptul. Dar nu 
căutând diverse activităţi care ne promit fericirea, pentru că ea nu 
are nevoie de nimic din planul fizic pentru a apare. Istoria ne arată 
că oameni aflaţi în cele mai dificile situaţii au putut resimţi şi ade¬ 
vărate stări extatice. Calea de a fi fericit este chiar deschiderea 
sufletească spre fericirea necondiţionată, fără motivaţii exterioare. 
Odată ce motivul unei plăceri omeneşti a dispărut sau ne-am plic¬ 
tisit de el, a dispărut şi plăcerea, care se dovedeşte a nu fi fost ade¬ 
vărata fericire, ci doar o înşelăciune. Fericirea este o stare fără 
motiv aparent. De aceea, oricine poate fi fericit. Singura condiţie 
este să înţeleagă acest lucru simplu: fericirea este accesibilă ori¬ 
când, oricui, nu are nevoie de cauze externe, ci doar de o chemare 
lăuntrică. 

Nu trebuie să facem vreo rugăciune de cerere, pentru că dacă 
fericirea nu va veni, ne vom simţi frustraţi, deci nefericiţi. Nu vom 
cere nimic nimănui, nici măcar lui Dumnezeu. Ca fii ai Săi, avem 
fericirea în genele noastre, ea face parte din corpul nostru spiri¬ 
tual. Descoperind-o în adâncul fiinţei noastre atunci când ne 
izbucneşte în piept, ne regăsim adevărata sorginte divină. Suntem 
născuţi din fericire, dar jocul cosmic pe care îl jucăm ne-a ascuns- 
o până acum. Să nu ne mai identificăm cu condiţia umană limitată, 
pentru că aceasta este doar un rol temporar în jocul cosmic! Ade¬ 
vărata noastră stare este cea de a fi fericiţi continuu, chiar şi în 
suferinţă, chiar dincolo de moartea corpului biologic. Oh, dacă am 
putea să simţim acest lucru cu toţii...! De fapt, cu toţii vom ajunge 
la fericirea absolută, mai devreme sau mai târziu... Să avem răb¬ 
dare, aşteptând cu emoţie avalanşa fericirii. Când ea va apare, 
toate clipele sau vieţile de necaz se vor şterge, ca şi cum n-ar fi 
existat. Atâta fericire imensă va face inutile alte căutări ignorante 
ale ei în lucruri mărunte sau eronate. Totul se va pacifica în sufle¬ 
tul nostru şi vom simţi că am ajuns la finalul drumului cosmic. In 

sânul Divinităţii. Fericiţi pentru eternitate. Fericiţi în viaţă şi din¬ 
colo de ea. Pur şi simplu, fericiţi... 

Nu ştiu dacă putem fi fericiţi în timp ce semenii noştri se chi- 
nuie. Cum să luptăm cu răul din lume? 

Să fim treji şi atenţi. Pe Pământ, binele se luptă cu răul în 
toate formele, între oameni, în fiecare om... Orice om poate, la un 
moment dat, să fie „purtător de întuneric”. Inclusiv noi înşine! 
Trebuie să îl demascăm cu diplomaţie, dar ferm. Tolerând păcatul 
de dragul omului (cum fac „umaniştii”) este un lucru grav, perdant 
pe termen lung şi dăunător societăţii. Totuşi, să nu confundăm 
individul cu răul din el, ca să nu devenim asemenea inchizitorilor. 
Lupta cu răul este una impersonală şi universală. Dar pentru a 
avea o asemenea perspectivă detaşată, trebuie să fim bine înfipţi în 
Realitatea Divină. 

Deseori inconştienţa noastră ne face complici taciţi la răstigni¬ 
rea nevinovaţilor. Bârfa, calomnia sunt doar câteva, cele mai 
„nevinovate”, dintre armele răului. Dacă nu suntem lucizi, atenţi, 
conştienţi, oricând putem fi complici cu răul. El ne oferă mereu 
argumente slabe în favoarea sa, dar mintea noastră puternică ar 
trebui să le sesizeze inconsistenţa. Asta se numeşte discernământ: 
a intui efectele prostiei, lenei intelectuale, comodităţii morale etc, 
şi a nu le da curs. Dacă totuşi le-am dat curs, dar regretăm ulterior, 
să revenim cu scuze, erate, completări. Asta se numeşte curaj. 

Iată deci cât de importantă este cunoaşterea de sine, intuiţia, 
autocontrolul... 

Legat de autocontrol, cum explicaţi faptul că fachirii care se 
lasă îngropaţi de vii nu mai respiră? Cum de nu li se distruge 
creierul? 

Ştim cu toţii că lipsa de oxigen ne împiedică să mai gândim 
limpede, ba chiar să mai gândim pur şi simplu. Totuşi, yoghinii au 
constatat că în momentul când cineva se concentrează intens asu¬ 
pra unui obiect sau sarcini, îşi diminuează natural respiraţia. 

Aceste două fapte empirice par a se contrazice. Cine greşeşte? 
Faptele nu, doar explicaţiile noastre sunt deficitare. 

Avem sau nu avem nevoie de oxigen când gândim? 

Când mintea este agitată, trece de la o idee la alta permanent, 
nu poate sta locului. Aceasta este funcţia ei obişnuită. Are nevoie 
de energie, de oxigen. Energia facilitează agitaţia mentală, identi¬ 
ficată de noi ca fiind funcţionarea „normală”. In schimb, când 
mintea se focalizează ferm pe un obiect sau idee, nevoia de ener¬ 
gie scade, mintea nu mai consumă, aproape se opreşte. Deci, 
nevoia de oxigen apare când mintea este agitată. 

In stare de veghe, prin concentrare mentală, putem să ne 
micşorăm foarte mult nevoia de oxigen. Este ceea ce fac unii 
fachiri care nu mai respiră. Oricine care se concentrează sau medi¬ 
tează autentic poate experimenta acelaşi fenomen de diminuare a 
necesarului de oxigen. 

Organismul fizic depinde de învelişul său eteric (pranic, ener¬ 
getic). Cine controlează prana , controlează în mare măsură corpul 
fizic şi Mintea. 

Am încercat şi eu să meditez, clar nu am reuşit să îmi alung 
gândurile inutile... 

Este greu să-ţi stăvileşti avalanşa de gânduri, e adevărat. 
Totuşi, tu nu eşti Mintea şi nu trebuie să te laşi condus de ea. Tu 
nu eşti nici gândurile de o clipă, nici tiparele de reacţie psihică. 
Trebuie să fii liber, nu te lăsa constrâns de bunăvoie în 
automatismele mentale! Este important să te autoanalizezi în 
permanenţă, să îţi observi detaşat reacţiile emoţionale şi gândurile 
repetitive. Este chiar distractiv să vezi cum urmezi nişte impulsuri 
oarbe, pe care ulterior le regreţi. Totul se petrece în mare viteză, 
de nu ai timp să te opui. Dar măcar atât poţi face pentru început: 
să te observi ca prizonier al schemelor psihice şi al gândurilor 
fugitive venite de aiurea. Cu timpul, vei putea să amâni 
imboldurile compulsive şi să respingi ideile pe care nu le-ai cerut. 
De altfel, aceasta este marca omului civilizat - amânarea reacţiilor 

imediate, necenzurate. Poţi duce această artă la un nivel înalt, 
precum înţelepţii. Dacă ei au putut, înseamnă că este omeneşte 
posibil să te eliberezi de constrângerile marelui mecanism psihic 
care este Mintea. Ea trebuie să te slujească pe tine respectuoasă, 
nu tu să îi aprobi inert orice moft. Ea este barca, tu eşti cârmaciul. 
Ea este servul, tu eşti stăpânul. In niciun caz, tu nu eşti Mintea! 
Păstrează această idee călăuzitoare! 

Şi de ce să te distanţezi de Mintea inconştientă? Pentru că ea 
este depozitara prejudecăţilor, a distorsiunilor de gândire, a emoţi¬ 
ilor distructive, a defectelor şi păcatelor umane... Aceasta este 
latura sa negativă, pe care am amintit-o pentru a motiva dorinţa de 
a deveni liberi de contrângerile ei. Desigur, dacă vrem să fim 
nepărtinitori, îi putem aprecia şi latură pozitivă, utilitară... 

Cum să procedez ca să îmi pot alunga gândurile nedorite? 

Un copil are mintea mai odihnită şi mai puţin sceptică. 
Transfigurează-te într-un copil! Apoi comandă-ţi mental: „Acum 
voi accepta DOAR gândurile legate de subiectul ... !”. Copilul din 
tine va asculta receptiv, fără dubii sau analize. Mintea copilului 
din tine este uşor de modelat. 

Din programa educaţională ne lipseşte antrenamentul Conşti¬ 
inţei (mai precis, al Atenţiei şi al Voinţei care operează asupra 
conţinutului mental). Ea are potenţialul de a crea o nouă specie 
paşnică, specia înţelepţilor, care va transforma planeta într-un 
paradis. Raiul este locul unde se strâng înţelepţii. 

Starea ultimă căutată în meditaţia introspectivă este vidul 
mental, somnul „treaz” fără vise. însă nu-1 vei putea atinge fiind 
prea tensionat sau adormit. Găseşte acest echilibru prin practica 
zilnică. Calmul apare de la sine, pe măsură ce îţi observi mintea şi 
ea se linişteşte. Şi nu îţi imagina nu-ştiu-ce stări spectaculoase! 

Atunci când meditezi, trebuie să uiţi toată teoria. Ea este 
necesară doar pentru familiarizarea iniţială cu problematica spiri¬ 
tuală, pentru a găsi motivaţii puternice ca să urmezi o cale spiri- 

tuală personală şi pentru a-i ajuta pe alţi novici cu indicaţii didac¬ 
tice. 

Prin purificare mentală îţi poţi trezi unele capacităţi extrasen- 
zoriale. Dar, atenţie, există şi mari riscuri în cazul în care devii 
prea receptiv telepatic...! Nu visa la poveşti cu zâne! 

Am citit cărţi de yoga unde se spunea că pot dobândi puteri 
paranormale dacă respir şi meditez într-un anumit fel. Ce metodă 
îmi sugeraţi să urmez? 

Dobândirea unor capacităţi paranormale sau ieşirea din lume 
s-ar putea dovedi în final nişte himere, nişte ambiţii egoiste 
deşarte. Calea spirituală trebuie parcursă încet, cu grijă şi detaşat, 
fără preocuparea de a atinge vreun pisc, o cotă prestabilită de alţii. 
Cărarea este îngustă şi suntem singuri pe ea, nu ne alungă nimeni 
din spate şi putem să poposim cât vrem. Nu facem carieră din eta¬ 
larea vreunei realizări spirituale personale. Mulţi iluminaţi nu au 
avut capacităţi paranormale spectaculoase, ci s-au impus numai 
prin cuvinte înţelepte, dovedind şi în propria viaţă aceeaşi înţelep¬ 
ciune practică. Sau au murit în total anonimat. 

Scopul nostru trebuie să fie optimizarea vieţii şi a personalită¬ 
ţii pe mai multe planuri, nu neapărat pe toate. Nu putem fi perfecţi 
şi nici multilaterali; oricine păstrează mici vulnerabilităţi. Nu e o 
tragedie dacă nu reuşim complet în ce ne-am propus. Uneori, 
dorinţele noastre sunt o motivaţie pozitivă, dar nu trebuie absoluti¬ 
zate. în alt context, aceleaşi dorinţe pot deveni frâne în calea pro¬ 
gresului, ba chiar tirani psihologici. Pentru a ne asigura protecţia 
împotriva falselor dorinţe, obsesiilor, prejudecăţilor şi ispitelor ce 
vor să ne păcălească, trebuie să ne elevăm Conştiinţa către Spi¬ 
ritul din noi. Este singura cale şi proces ce ne poate garanta seni¬ 
nătatea. 

Dacă vom urma o metodă sau o cale spirituală doar din 
mimetism, la un moment dat ori o vom părăsi, ori o vom lua razna 
cu mintea. Ea trebuie urmată având acest unic ideal, valabil în 
toate disciplinele spirituale: elevarea Conştiinţei. Toate căile 

autentice sunt echivalente, alegerea lor făcându-se în funcţie de 
afinităţi, cultură şi ocazii. Dar elementul comun, indispensabil este 
Conştiinţa. 

Spiritul este acelaşi la noi toţi - divin - este „Fiul Domnului”. 
Mintea e aceeaşi la noi toţi - pământească - este „Fiica Omului”. 
Conştiinţa diferă însă în calitate, evoluând firesc de la Minte spre 
Spirit. Este un proces natural şi uşor dacă nu-1 împiedicăm prin 
atitudinea egoistă, materialistă, încuiată în prejudecăţi personale şi 
sociale. Este suficient să iubim libertatea de conştiinţă, să ne 
dorim a nu fi înlănţuiţi de patimi, de obsesii, de gândurile puter¬ 
nice ale altora şi intenţiile lor dominatoare. Iubind libertatea cuge¬ 
tului ne vom desprinde uşor, fără efort, din condiţionările Minţii, 
atraşi fiind în mod spontan de frumuseţea Spiritului. 

Ce cale sau metodă spirituală concretă propuneţi? 

Teoria prezentată în această carte ne clarifică cine suntem 
(Conştiinţa), unde ne aflăm (între Minte şi Spirit) şi ce avem de 
făcut (elevarea Conştiinţei spre Spirit). Este o cunoaştere foarte 
puternică. Cine o dobândeşte, va înţelege cu mare uşurinţă orice 
învăţătură spirituală, precum şi erorile din gândirea umană. De 
exemplu, ea ne poate descifra celebrul aforism esoteric «Nu M-ai 
fi căutat dacă nu M-ai fi găsit deja!». „Căutarea” este o acţiune 
raţională a Minţii, dar numai Conştiinţa poate „găsi” Adevărul... 

A înţelege că tu nu eşti Mintea este un prim pas către înţelep¬ 
ciune. A te identifica cât mai des cu Conştiinţa pură este calea spi¬ 
rituală. Prin ea te eliberezi de constrângerile mentale, scheme şi 
automatisme penibile. Independenţa faţă de capriciile Minţii este o 
mare eliberare şi apropiere de fericire. Dacă vei avansa pe această 
cale a autoobservaţiei lucide, combinată cu diverse lecturi spiri¬ 
tuale şi introspecţii zilnice, te vei transforma lăuntric. Vei fi mai 
transparent la lumina Spiritului şi o vei manifesta în lume. Nu este 
acesta idealul măreţ al oricărei căi spirituale? 

Totul pleacă de la intenţia ta de a te elibera. Vei accepta şi 
aplica zi de zi sensul frazei „Eu sunt Conştiinţa pură şi 

luminoasă!” Inoculează-ţi această idee până când îţi va guverna 
gândurile şi trăirile! Sub puterea ei vei cunoaşte libertatea de a fi 
tu însuţi, lipsit de emoţii distructive, plin de seninătate, luciditate, 
compasiune pentru toate fiinţele vii. 

Această teorie este, totodată, o cale de elevare spirituală în 
doi timpi. Primo tempo: să înţelegi că tu nu eşti Mintea. Secundo 
tempo: să înţelegi că tu eşti făcut dintr-o substanţă de natura Spiri¬ 
tului divin, pe care o poţi modela spre a deveni perfectă, unind-o 
cu însuşi Spiritul. Secretul constă în asimilarea lăuntrică a acestei 
înţelepciuni. 

în Occident se spune că înţelepciunea este un atribut cd 
minţii. Chiar şi morala trebuie să aibă o motivaţie raţională, uti- 
litaristă... 

Filosofia occidentală (grec., philosophia ) este o teorie a înţe¬ 
lepciunii, bazată pe analiza Mentală. 

înţelepciunea practică (grec., phronesis) se bazează pe intui¬ 
ţie şi este o funcţie a Conştiinţei. Prin urmare, soluţiile prescrise 
de ele vor fi deseori diferite. 

Omenirea de azi este atât de decăzută moral încât are nevoie 
de multiple argumente raţionale care să o convingă că ar fi de pre¬ 
ferat să prefere naturalul în dauna artificialului, firescul în locul 
nefirescului. Nici măcar psihologia nu face în vreun fel apologia 
moralităţii şi firescului. Practic, se încurajează relativitatea morală 
pe toate canalele de influenţă în masă. Degenerarea omenirii este 
evidentă. 

Morala nu trebuie să fie rezultatul unei deliberări viclene, ci o 
intuiţie a binelui imediat, urmată spontan de fapta bună. Kant spu¬ 
nea aşa: «Cerul înstelat deasupra mea, legea morală în mine»... 

Nu putem lăsa pe fiecare să-şi aleagă etica personală, ci este 
rolul religiei să ne arate idealurile morale.... 

Din păcate, religia îşi pierde treptat şi ireversibil credibilita¬ 
tea, nereuşind să se adapteze vremurilor modeme. Creştinismul nu 

se va schimba după datele Ştiinţei Spirituale, după cum Isus nu a 
reuşit remodelarea credinţei mozaice. Iată însă că noua Ştiinţă 
Spirituală răsare în forma sa proprie, atrăgând prin adevărul viziu¬ 
nii sale proaspete! Urmaşii fondatorilor de religii au dogmatizat 
revelaţiile primordiale, rigidizându-le şi pierzând esenţa lor spiri¬ 
tuală. 

Filosofanzii occidentali, dimpotrivă, au relativizat total punc¬ 
tele de vedere ale marilor gânditori, făcând din filosofie o teorie 
stearpă şi fără valoare practică. Ambele ipostaze sunt încercări de 
a raţionaliza intuiţii inefabile, greu de expus pe înţelesul oricui, 
primite de acei câţiva „aleşi” - străluciţi filosofi, poeţi, mediumi 
sau sfinţi. Este, în fond, neputinţa Minţii de a se ridica la nive¬ 
lul Conştiinţei elevate. 

Omenirea are nevoie de iluminarea Conştiinţei, nu de mai 
multe reguli impuse. Omul are nevoie să se elibereze din chingile 
puternice ale Minţii prea pământeşti. 

Omul are nevoie de certitudini. Dacă nici religia nu i le dă... 
Ştiinţa îşi schimbă tezele la fiecare 100 de ani. 

Poţi avea certitudini astfel: prin dogmă prefabricată (tipică 
religiei), prin deducţie logică (tipică ştiinţei), prin revelaţie. în 
sens filosofic, singura certitudine universală este moartea. Omul 
caută să se împace cu ea conferindu-i un sens. Singurul sens raţio¬ 
nal şi intuibil îl găsim în învăţăturile spirituale. 

Dogmele produc fanatici care caută să-i convingă pe alţii, ca 
astfel să se convingă pe sine înşişi. Ei sunt nesiguri pe dogmele 
lor, atunci când nu sunt nişte paranoici. 

Gândirea este supusă permanentei îndoieli. Doar când obo¬ 
seşte, acceptă o concluzie, dar numai temporar. A doua zi, un alt 
argument şi iarăşi apar dubiile. 

Singurele certitudini liniştitoare le primim prin darul divin al 
INTUIŢIEI SPIRITUALE, care este un balsam al sufletului neli¬ 
niştit. Dezvoltă-ţi intuiţia şi vei avea certitudini! 

Ca să îmi elevez Conştiinţa, ce tehnică de meditaţie să prac¬ 
tic? 

Există destule cărţi şi manuale. Poţi alege pe oricare. Nu teh¬ 
nicile îi lipsesc omului modem, ci dedicarea timpului zilnic pentru 
a urma una dintre ele. Iată, mai jos, câteva exerciţii simple. 

Stai în picioare, cu mâinile încleştate la spate şi cu privirea 
orientată asupra unui punct din depărtare. Ridică-te pe vârfurile 
picioarelor şi păstrează postura cât poţi. Păstrează-ţi echilibrul! 
Apoi, în această poziţie instabilă, închide ochii, închipuindu-ţi că 
vezi în continuare imaginea din faţa ochilor. Scopul este păstrarea 
echilibrului corporal stând pe vârfuri, având ochii închişi. Exerci¬ 
ţiul te învaţă să te concentrezi asupra unei imagini mentale. 

Nu te încrâncena să scapi de gânduri! în fond, căutăm să ne 
optimizăm Mintea chiar şi în afara exerciţiilor propriu-zise, în 
viaţa de zi cu zi, când avem nevoie să permitem gândurilor şi 
emoţiilor să existe şi să ne conducă prin realitate. Cel mai util ar fi 
să conştientizăm toate gândurile care trec prin Minte, antrenându- 
ne astfel atenţia, discernământul şi obiectivitatea Conştiinţei. 
Deci, în meditaţie stai liniştit şi observă-ţi toate gândurile care îţi 
trec prin cap. Nici să le împiedici să apară, dar nici să te laşi dus 
de ele - păstrează un echilibru între relaxare şi atenţie! Nu te 
necăji! Mai importantă decât reuşita este intenţia de a medita , iar 
restul va veni de la sine, câte puţin în fiecare zi de practică... 
Avantajul acestei tehnici este că o poţi practica oriunde, chiar cu 
ochii deschişi, atunci când atenţia nu îţi este solicitată de altceva. 

Poate cea mai plăcută tehnică este cea de conştientizare a res¬ 
piraţiei. închide ochii şi urmăreşte aerul care intră pe nări, infu¬ 
zând în corp energie proaspătă, benefică. In restul timpului 
(apneea, expirul) vei aştepta nerăbdător următoarea inspiraţie 
dătătoare de plăcere. Poţi exersa şi cu ochii deschişi, în orice 
situaţie de viaţă te-ai afla. Astfel îţi vei mări numărul clipelor de 
bucurie. Secundar, nu vei mai simţi nevoia să te gândeşti la nimic, 
pentru că te-ar priva de plăcerea respirării conştientizate... 

Un mijloc important de a atinge pacea minţii este „meditaţia 
analitică” asupra unor subiecte spirituale importante, cum ar fi: 
reflecţia asupra morţii şi acceptarea acesteia ca o parte a vieţii 
noastre, reflecţia asupra renaşterii, reflecţia asupra stării de ilumi¬ 
nare şi de conştiinţă pură fără trup, reflecţia asupra naturii tempo¬ 
rare şi iluzorii a lumii etc. Mai practic, în fiecare seară înainte de 
culcare, poţi găsi un subiect interesant, care se va ivi singur în 
minte. După ce vei trece în revistă toate stările şi emoţiile care te- 
au marcat peste zi, vei trece treptat să le observi lipsa de impor¬ 
tanţă privite din perspectiva mai largă, detaşată, spirituală. O 
scurtă lectură dintr-un text spiritual atractiv îţi va atrage atenţia 
asupra unui subiect frumos şi înălţător. Atunci, vei lăsa cartea jos 
şi vei continua meditaţia cu ochii închişi. 

Dacă din lecturile tale ai reţinut imaginea sacră a unui mare 
maestru spiritual şi, în general, ai dorinţa de a fi ghidat de un 
astfel de om desăvârşit, atunci poţi alege următoarea metodă. 
Gândeşte-te la faptul că Spiritul tău este un adevărat Maestru care 
te îndrumă, încă de la naştere, către acele alegeri şi fapte bune, 
nobile, juste. Prin urmare, tu deja ai un maestru spiritual şi mai 
rămâne doar să îi aduci omagiile cuvenite. Interiorizează-te şi 
caută să intri în comunicare tăcută cu El, căci abia aşteaptă să îl 
apelezi. Nu este o autosugestie, ci realitatea pură. Tot ce ai mai 
bun în tine i se datorează Lui, este El. Restul vine din Mintea ta. 
îţi este maestru, duhovnic şi profesor dintotdeauna, dar nu ai ştiut. 

Imaginează-ţi-L ca pe o siluetă, o prezenţă liniştită, mai mult 
ghicită decât văzută. Simte câmpul său energetic benefic ce îţi 
ridică vibraţia corpului şi îţi induce o stare de bine şi optimism. 
Imaginează-ţi un dialog cu El, în care poţi pune orice fel de 
întrebare şi, pe măsură ce reuşeşti concentrarea, vei primi şi 
răspunsuri inteligente, care te vor uimi, pentru că nu le-ai fi gândit 
tu. Acesta este chiar modul în care funcţionează creativitatea 
umană: inspiraţia vine din stratul supraconştient al psihicului. 

Cum ştiu că progresez pe calea spirituală? 



96 


Răzvan Alexandru Petre 


Maestrul himalaian Shivananda spunea că, observându-ţi 
visele, ai un reper destul de corect. Dacă nici măcar în vise nu mai 
eşti mânios, nu furi, nu agresezi pe nimeni, nu eşti invidios etc, 
atunci înseamnă că ţi-ai smuls aceste defecte din Minte. 

Nicolae Steinhardt, evreul convertit la creştinism în închiso¬ 
rile comuniste, scria aşa: «Acum ştiu, ştiu că orice ură, orice aver¬ 
siune, orice ţinere de minte a răului, orice lipsă de milă, orice lipsă 
de înţelegere, bunăvoinţă, simpatie, orice purtare cu oamenii care 
nu e la nivelul graţiei şi gingăşiei unui menuet de Mozart... este un 
păcat şi o spurcăciune; nu numai omorul, rănirea, lovirea, jefuirea, 
înjurătura, alungarea, dar orice vulgaritate, desconsiderarea, orice 
căutătură rea, orice dispreţ, orice rea dispoziţie este de la diavol şi 
strică totul. Acum ştiu, am aflat şi eu...» 

Ce dificultăţi majore are o cale spirituală? 

Descurajarea. Cu greu vei găsi pe cineva din lumea obişnuită 
care să te încurajeze în încercarea ta de a te eleva spiritual. Marea 
majoritate a oamenilor sunt prea înglodaţi în grijile materiale, 
ignoranţi şi invidioşi. Nu le place să te înalţi peste ei. 

Lipsa ta de perseverenţă. Te vei simţi dezamăgit de lipsa unor 
realizări palpabile, cu care să le demonstrezi celorlalţi că a meritat 
efortul. De aceea, pe calea spirituală nu urmări să „obţii” ceva, ci 
să „fii” mai împăcat cu lumea şi cu tine însuţi! Restul ţi se va da în 
plus, dacă este cazul... 

Se spune că numai cu ajutorul unui învăţător poţi progresa. 
Ar trebui să îmi caut un maestru spiritual, un guru, cum se 
spune? 

Căutarea unui guru în ţări exotice, pelerinajele la locuri 
sfinte, pupatul moaştelor, asistarea la cursuri şi conferinţe spiri¬ 
tuale - toate acestea îţi pot dinamiza aspiraţia spirituală. Meritul 
lor este că te scot din letargia vieţii obişnuite, din mtina unei trude 
zilnice fără orizont şi din nemulţumirea tăcută faţă de o societate 
decăzută, care te trage în jos după ea. 

Dar fiecare om are un maestru interior pe care se poate baza 
oricând, ca şi pe Graţia omniprezentă a lui Dumnezeu. învăţătorii 
exteriori sunt doar prilejul de a ne adânci în înţelepciunea lăun¬ 
trică. Niciunul nu va străbate calea în locul nostru, niciunul nu ne 
va mântui. De altfel ceea ce aşteptăm de la un guru vine din interi¬ 
orul nostru. Să-i cerem Divinului să ne lumineze conştiinţa şi 
atunci gurul interior va fi deja cu noi, în noi, se va exprima prin 
noi. 

Vom primi mare ajutor dacă ne vom reculege în singurătate, 
dorindu-ne sincer să devenim mai buni, mai puri, mai luminoşi. Se 
vor înghesui în jurul nostru forţele benefice care ne vor ajuta să ne 
împlinim dorinţa. Ne vor transmite indicaţii intuitive sau 
telepatice. Putem să-i numim îngeri sau maeştri sau Graţia, ei 
înfăptuiesc transformarea divină din noi. Este ridicol să te 
mândreşti cu realizările „tale” spirituale. Tot ce este mai de preţ 
este un dar al Cerului şi o binecuvântare, nu un rezultat matematic 
al tehnicii spirituale. Este importantă dăruirea sinceră, care atrage 
rezultate uimitoare în moduri neaşteptate. Să ne smerim în faţa 
misterului care ne transformă din fiinţe meschine în lumini 
mergătoare prin lume. Când alţii ne vor considera, la rândul lor, 
„maeştri” şi ne vor relata viziunile şi experienţele pe care ei vor 
crede că noi li le-am „dăruit”, abia atunci vom înţelege că noi 
suntem doar un simbol, o icoană, o imagine în spatele căreia 
lucrează o armată de îngeri. Orgoliul de „maestru” se va dizolva 
instantaneu în recunoştinţa infinită pentru aceşti guru invizibili 
dedicaţi binelui spiritual al aspirantului sincer - ei nu au toane, nu 
obosesc, sunt eficienţi, înţelepţi, nu greşesc, nu ne părăsesc 
niciodată şi au puteri depline oferite de Creatorul Suprem. Aceste 
Sfinte Duhuri reprezintă ceea ce creştinii numesc, la singular, 
„Sfântul Duh”. 

Dacă nu ai încredere în maestrul interior, atunci venerarea 
unui guru pământean te va slăbi mental, vei deveni dependent de 
persoana şi spusele lui, de ashram şi de ceilalţi adepţi. 

Venerează-ţi maestrul interior! 

De ce apar diferenţe între părerile spiritiştilor şi cele cde 
maeştrilor iluminaţi cu privire la ce este Spiritul? 

Conştiinţa nu poate cunoaşte „obiectiv” Mintea sau Spiritul. 
Singura sa modalitate de cunoaştere este din interior, prin identifi¬ 
care. In schimb, viziunea obiectivă exterioară este accesibilă Spi¬ 
ritelor libere, neîncarnate. De aceea, pot apare diferenţe între rela¬ 
tările maeştrilor spirituali şi doctrina spiritistă . Mărturia personală 
„interioară” completează descrierea „exterioară”, fără a se contra¬ 
zice. Starea de conştiinţă iluminată nu este accesibilă chiar oricui, 
ci doar oamenilor cu spirite foarte evoluate. Ea nu depinde numai 
de urmarea riguroasă a unor tehnici meditative, ci şi de rangul spi¬ 
ritual, care se câştigă în multe reîncarnări ale spiritului, pline de 
strădanii de auto-depăşire. Un spirit înalt va putea ajunge în lumea 
divină când omul este pierdut în extaz, acesta mărturisind la 
întoarcere: „Şinele meu, Atman, este Dumnezeu!”. Dar un spirit 
mediocru care nu are acest privilegiu poate că va relata altfel des¬ 
pre lumile astrale. 

Conştiinţa umană cunoaşte prin identificare. Se identifică cu 
Mintea şi cunoaşte lumea fizică. Apoi, în cazul înţelepţilor, se 
apropie de Spirit, identificându-se treptat cu el, văzând universul 
dintr-o perspectivă mult mai largă, mai vie, mai însorită. Revenind 
la „normal”, dimensiunea mentală pare mult mai obtuză, mai gri, 
mai adormită, mai ceţoasă. Pare un vis faţă de trezia Spiritului. 
Simpla amintire a experienţei spirituale pure îl face pe cel ilumi¬ 
nat să exclame: „Viaţa omului este o umbră, o iluzie, un vis în 
somnul Spiritului. Adevărata realitate este cea a Spiritului!”. Para¬ 
doxal, ambele viziuni sunt reale. Pentru cel neiluminat, Spiritul 
este o himeră, autosugestie, visare. Apropierea Conştiinţei de Spi¬ 
rit diminuează influenţa Minţii, care de acuma va fi modelată în 
acord cu viziunea spirituală pe care a avut-o. Chiar şi în amintire, 
Spiritul pare mai real decât lumea fizică. 

Maestrul Poonja „Papaji” afirma că te vei reîncarna până 
când, într-o viaţă viitoare, te vei ilumina spiritual. Dar tot el 
afirma că, în acel moment, vei descoperi că tu nu te-ai încarnat 
niciodată şi că ai fost dintotdeauna iluminat. Mi se pare un non¬ 
sens... 


Papaji nu a comis nicio eroare logică. Paradoxul provine din 
natura binară a Spiritului, care alătură un Nucleu transcendent 
nemanifestat cu un Perispirit imanent energetic. Mai clar: 

Nucleul Spiritului este o sferă invizibilă, cât un punct, un gol 
absolut, un câmp magnetic ce ordonează în jurul său energia 
Perispiritului. Acest gol este puternic precum o gaură neagră cos¬ 
mică, dar mai degrabă i s-a potrivi numele de „gaură incoloră”, 
fiind perfect echilibrată şi lipsită de dinamism. Deşi pare că nu 
există, această forţă magnetizează straturile de energie din jur şi le 
face să acţioneze intens pentru un Scop tainic. 

Nucleul Spiritului este o parte din Divinitate, dar nu ruptă de 
„acolo” şi adusă „aici”. Nucleul este, a fost şi va fi mereu IN Divi¬ 
nitate. Spiritul pare că se mişcă de colo-colo prin Univers şi se 
încarnează pe rând în diverse fiinţe fizice. Dar este doar acţiunea 
Perispiritului, în care se află şi Conştiinţa, care culege date din 
univers. Nucleul este însă mai presus decât Conştiinţa spirituală. 
El nici nu se mişcă, nici nu se încarnează. El e ca Dumnezeu. Pre¬ 
cum în fenomenul holografiei, Nucleul are aceleaşi calităţi ca El. 
Este chiar Dumnezeu. 

Folosind o metaforă, Nucleul este precum axul roţii, care 
rămâne nemişcat, în timp ce roata ( sanscr ., samsara) se mişcă în 
timp şi spaţiu. Roata este Perispiritul supus evoluţiei continue. De 
aceea, iluminaţii budişti au lansat paradoxul că „Nirvana este pre¬ 
cum Samsara”. Depinde la ce parte a Spiritului tău te referi în pro¬ 
poziţie: la Nucleu sau la Perispirit. 

Stările de iluminare în care se păstrează dualitatea eu-lume 
sunt stări de conştiinţă ce corespund straturilor tot mai profunde 
ale Perispiritului. Ele sunt foarte variate ca formă şi trăire. Dar 

există o singură formă de extaz mistic non-dual, când dispare gra¬ 
niţa dintre mine şi lume, dintre mine şi Dumnezeu. In acea stare, 
Conştiinţa este atrasă, într-un mod neobişnuit, chiar în golul cen¬ 
tral al Spiritului. Acolo este experimentat Dumnezeu cel necreat. 
Misticul rosteşte uimit: „Eu sunt EL!”. Dumnezeu este chiar în 
noi, în fiecare fiinţă, dar stă bine ascuns... 

Totuşi, spiritele neîncarnate de nivel inferior şi mediu par a fi 
la fel de ignorante ca şi noi, oamenii, în această privinţă. Ele îşi ţin 
Conştiinţa la periferie, orientată exclusiv către universul creat. 
Numai spiritele superioare au puterea şi ştiinţa de a-şi întoarce la 
voinţă Conştiinţa către golul central, Nucleul divin, şi chiar să o 
scufunde total în beatitudinea vidului necreat. 

Când Mintea oboseşte în meditaţie sau este somnolentă, 
scade atenţia şi autocontrolul. Nu înseamnă asta că Mintea este 
totuna cu Conştiinţa ? 

Conştiinţa obişnuită îşi trage nu doar informaţiile, ci şi ener¬ 
gia din Minte. în schimb, o persoană cu vechime în practica medi¬ 
taţiei, care şi-a delimitat parţial Conştiinţa de Minte, reuşeşte să 
primească info-energie direct de la Spirit, mult mai mult decât o 
persoană neantrenată. De aceea, înţelepţii îşi pot impune Voinţa 
asupra Minţii, realizând chiar unele „miracole”. în anumite limite, 
o Conştiinţă puternică poate susţine chiar şi o Minte obosită. 

O parte din munca spirituală este realizată de Minte, este ade¬ 
vărat. Ea poate fi modelată, creându-i-se o dependenţă benefică de 
chestiunile nobile, înalte, programând-o să găsească plăcere în 
lecturile sau practica spirituală. în acest sens, obiectul şi instru¬ 
mentul muncii spirituale este Mintea, dar autorul şi beneficiarul 
este Conştiinţa, iar intenţia vine de la Spirit. Chiar şi simpla preo¬ 
cupare privind spiritualitatea, fără nicio implicare specială, este de 
ajutor în înălţarea firii omului. 

Când există dedicaţie, Conştiinţa lucrează intens, căci exersa¬ 
rea Atenţiei şi Voinţei îi revine direct ei, ale cărei atribute sunt 
acestea. 

Cum reuşesc tehnicile meditative folosite de Minte să ilumi¬ 
neze Conştiinţa, cu care este doar într-o alianţă temporară? 

Unele tehnici meditative pot genera stări mentale extraordi¬ 
nare, dar fără a influenţa Conştiinţa sau spori în vreun fel cunoaş¬ 
terea de Sine. Sunt tehnici de rafinare exclusiv a Minţii. Există 
însă câteva metode dedicate apropierii de Sine, care pun accentul 
pe starea de Martor tăcut, de Observator detaşat al fluxului mintal. 
Starea obţinută în urma introspecţiei profunde este o simplă 
conştientizare, atâta doar că este mai CLARĂ, tot mai clară, ca 
atunci când îţi ştergi ochelarii aburiţi. Rezultatul este că viaţa 
devine mai bogată în semnificaţii şi mai intensă, iar tu devii mai 
spontan şi mai plin de bunăvoinţă pentru toate fiinţele. 

Repetată îndelung, această meditaţie introspectivă slăbeşte 
legătura dintre Minte şi Conştiinţă, eliberând Conştiinţa de tirania 
Minţii, treptat, iar în final, eventual, Conştiinţa poate rămâne tem¬ 
porar în starea Sa proprie, detaşată de Minte (ruptă de lumea exte¬ 
rioară), o stare calmă, tăcută. Este un preludiu al extazului mistic. 

Nu este acesta un simptom de alienare psihică, de autism? 
Oare nu pot duce astfel de tehnici într-acolo? 

Ele pun accentul pe autoobservarea activităţii Minţii. Or, 
boala psihică reală exprimă tocmai lipsa de obiectivitate şi nepu¬ 
tinţa omului de a se detaşa de impulsurile mentale haotice. De 
aceea, introspecţia nu favorizează tulburările psihiatrice. Dimpo¬ 
trivă, ar fi un remediu împotriva multor probleme sufleteşti, fi¬ 
indcă, întărind independenţa Conştiinţei, îi sporeşte controlul asu¬ 
pra diverselor stări mentale nedorite sau nefireşti. Faptul că 
bolnavii psihic pot gândi intens şi inteligent nu înseamnă că sunt 
conştienţi de Sine, ci doar că sunt sclavii jocului mental. 

Sinucigaşii sunt bolnavi din punct de vedere psihic, cel puţin 
în clipa fatală? 

Conştiinţa este forul suprem de decizie al omului, în care sunt 
comparate pe de o parte, intenţiile şi părerile Spiritului, iar pe de 
cealaltă parte, gândurile venite dinspre Minte. Conştiinţa trebuie 
să facă faţă permanent unei presiuni din ambele direcţii şi să ia 
decizii. La rândul lor, gândurile venite dinspre Minte pot fi fabri¬ 
cate de Mintea însăşi sau pot veni de aiurea, din exterior (uneori 
ca urmare a unor „agresiuni psihice”). 

Există falşi sinucigaşi, care vor doar să atragă atenţia asupra 
lor şi care nu vor să moară, ci să trăiască mai bine. Adevăraţii 
sinucigaşi sunt obsedaţi de acest gând malefic şi vor să-l 
împlinească. La aceştia din urmă ne vom referi. 

In marea majoritate a cazurilor, Spiritul nu este de acord cu 
gândul sinuciderii. Se poate ca Mintea să fi cochetat cu această 
idee, care prin repetiţie a generat o formă-gând puternică ce s-ar 
putea impune contra intenţiilor Spiritului de autoconservare. De 
aceea, o măsură elementară de igienă mentală recomandă alunga¬ 
rea gândurilor nepotrivite încă de la primele apariţii, fiindcă pe 
măsura repetării, ele se întăresc. însă mai degrabă acesta este doar 
un factor favorizant. 

Cel mai probabil, cauza ideii de sinucidere este slăbirea cana¬ 
lului telepatic al Minţii, care este o poartă de intrare pentru 
influenţa unui spirit inferior, a cărui voinţă străină va învinge 
voinţa Spiritului propriu, în momentul fatal. Spiritiştii îi spun 
„subjugare”. Dacă s-a ajuns într-o asemenea situaţie critică, este 
dificil de prescris vreun remediu general. Se întrevede însă o solu¬ 
ţie pentru prevenirea vulnerabilităţii la influenţele externe nefaste, 
care este tocmai detaşarea Conştiinţei de Minte, despre care vor¬ 
bim aici. Atâta timp cât Conştiinţa este prea legată de Minte, ea 
poate fi mai uşor manipulată de obişnuinţele mentale sau atacurile 
psihice şi cu atât cresc şansele ca sugestiile Spiritului să fie igno¬ 
rate. Când Conştiinţa este mai detaşată, deci mai liberă, compulsi- 
unile din sfera mentală pot fi mai uşor observate, analizate, con¬ 
trolate, eliminate. Este un proces natural de autoprotecţie. 

în general, pierderea lucidităţii Conştiinţei înseamnă cedarea 
ei în faţa impulsurilor exterioare, în dauna celor interioare spiri¬ 
tuale contrare. Prin urmare, starea de inconştienţă este o înclinare 
a Conştiinţei în favoarea jocului gândurilor fără stăpân sau chiar 
bine ţintite din afară. Un nebun poate abera foarte coerent logic, 
deşi pleacă de la premise total false. Deci coerenţa logică poate 
veni de la o Minte bună, ceea ce nu este totuna cu luciditatea, care 
necesită o bună legătură a Conştiinţei cu Spiritul. In cazul bolilor 
psihice, tocmai acest contact cu sursa lucidităţii este rupt. Un sinu¬ 
cigaş poate plănui cu inteligenţă circumstanţele crimei, după o 
logică macabră, dar el nu poate fi considerat lucid. Inteligenţa 
diferă deci de luciditate. 

Se spune că cele două dimensiuni cde Conştiinţei sunt Spaţiul 
infinit şi Timpul prezent. Cum să înţelegem această metaforă? 

Nu este o metaforă, ci o percepţie iluminatorie. Când 
Conştiinţa rămâne singură, scăpând puterii hipnotice a Minţii, ea 
pierde dimensiunile temporale de trecut şi viitor (adică amintirile 
şi proiecţiile mentale), căci ele sunt obiecte pur mentale, virtuale, 
ireale. Realitatea concretă nu există decât în dimensiunea 
temporală a prezentului. Trecutul şi viitorul sunt plăsmuiri ale 
Minţii, nu sunt specifice Conştiinţei. Atingerea directă a 
Conştiinţei înseamnă trăirea în clipa continuă a lui ACUM. Prin 
trăirea directă a Conştiinţei pure, mai putem constata că ea este 
precum Spaţiul gol fără limite, o gazdă primitoare a tuturor 
obiectelor şi evenimentelor mentale. 

Conştiinţa fiind o parte din Perispirit, adică un fragment 
energetic, cum ar putea ea să fie infinită ? 

Perispiritul are mai multe straturi de energie, tot mai subtile. 
Cel mai grosier nivel, etericul este cel mai mic ca intindere, fiind 
cel care apare în fotografiile acelor „orbs” (spirite libere). Pe 
măsură ce subtilitatea creşte, energia este tot mai întinsă în spaţiu. 
Nivelul foarte rafinat din care este „decupată” Conştiinţa este 

foarte expansionat. Această realitate întinsă o putem denumi 
„spaţiu infinit” sau „vid”. Mai presus de Perispirit există nivelul 
superior al Nucleului Spiritului, a cărui realitate minunată nu îşi 
găseşte niciun echivalent verbal sau conceptual. 

Deci, separarea Conştiinţei de Minte este doar un prim nivel, 
premergător extazului mistic. Următorul ar fi identificarea Conşti¬ 
inţei cu Spiritul, o mare binecuvântare. Iar ultimul nivel, suprem, 
ar fi primirea Spiritului şi Conştiinţei în Divinitate, pentru o 
scurtă, dar decisivă „vizită”, numită în yoga nirvikalpa-samadhi. 

Oare de aceea tradiţia Zen ne recomandă să fim concentraţi 
pe ceea ce facem în mod curent, ca să atingem Conştiinţa pură? 

Maeştrii budişti Zen, după ce au experimentat personal starea 
de Conştiinţă pură, au conceput această recomandare obişnuită de 
viaţă, care poate pregăti omul pentru iluminare. Ei prescriu obi¬ 
ceiul de a te focaliza exclusiv asupra a ceea ce faci acum, exclu¬ 
zând amintirile sau planurile de viitor. Este o meditaţie dinamică, 
mai mult decât o simplă metodă de muncă eficientă. L imitând 
activitatea Minţii la senzaţiile corporale şi evitând gândurile fără 
legătură cu faptul concret, este un antrenament pentru stadiul 
următor: meditaţia statică. Astfel s-a născut tradiţia servirii ceaiu¬ 
lui, a grădinăritului japonez sau a artelor marţiale - activităţi în 
care te goleşti de gânduri şi te concentrezi pe gesturile simple, sin¬ 
gura realitate concretă. Scopul este însă unul mai subtil, şi anume 
trecerea chiar şi dincolo de concretul fizic, de care meditatorul tre¬ 
buie să se elibereze. In meditaţia statică ce urmează, în orele de 
meditaţie Zen nemişcată, se caută eliminarea atât a gândurilor 
rătăcitoare, cât şi a contactului senzorial cu mediul înconjurător 
(jap., satori). Să nu ne păcălim singuri! Concentrarea pe sarcina 
de muncă concretă fizică nu îţi va aduce de la sine iluminarea spi¬ 
rituală, ci este nevoie de o dedicare specială pentru acest obiectiv. 

Ce se poate spune despre „vacuitate”, un element principal 
în budism, greu de înţeles totuşi... 

Nu doar în budism există acest concept. Când, prin practica 
interiorizării, dispar gândurile, emoţiile şi senzaţiile, rămâne un 
mare gol, un vid, care în misticismul creştin se numeşte uneori 
„marea noapte a sufletului”. Este o stare de singurătate totală, care 
poate chiar să ne înspăimânte. Totuşi, îndrăznind să rămânem în 
ea, chiar repetând-o fără teamă, vom trece la un moment dat într-o 
altă stare plină, luminoasă şi beatifică - samaclhi. Vidul este „teri¬ 
toriul nimănui” pe care îl traversăm dinspre lumea senzaţiilor şi 
gândurilor lumeşti către tărâmul spiritual pur. Rămânerea noastră 
în deplina solitudine a Conştiinţei este adevăratul test de rezistenţă 
psihică. 

în acel stadiu vorbim de efortul Conştiinţei de a face faţă 
acestei majore provocări de a rezista în starea de NIMIC, de vid, 
fără a putea apela nici la amintiri prietene, nici la speranţe linişti¬ 
toare, lăsate undeva, departe, în Minte. 

întâlnirea cu vidul , care este natura proprie a Conştiinţei , este 
un eveniment foarte grav, numit de unii „tăcerea absolută”, dar de 
alţii „groaza singurătăţii”. Cei din urmă au fost poate prea grăbiţi 
să ajungă aici şi nu au rezistat şocului, putând chiar renunţa defi¬ 
nitiv la acest gen de meditaţie. Pentru ei, vidul este Cerberul care 
păzeşte intrarea pe tărâmul mirific al Supra-Conştiinţei. Nu ori¬ 
cine poate trece de această ultimă barieră. Este nevoie de timp şi 
răbdare pentru purificarea structurilor sufleteşti ale adeptului. 

De unde vine panica în starea de vid, din moment ce Conşti¬ 
inţa a rupt legătura cu Mintea, sediul emoţiilor negative? 

Conştiinţa se izolează treptat-treptat de Minte, care îşi 
păstrează o influenţă foarte subtilă. Chiar dacă lipsesc gândurile, 
rămân aşa zisele tendinţe mentale (sanscr., vasanas), care sunt un 
fel de fundal ce dirijează Conştiinţa aflată în starea sa proprie de 
vacuitate. Tocmai de aceea este nevoie de o pregătire spirituală, 
de o familiarizare cu aceste chestiuni, care în timp vor forma 
anumite obişnuinţe mentale profunde. în momentele critice ale 
experienţei vidului, ele vor influenţa pozitiv Conştiinţa. Numai 

dacă omul îşi va fi alimentat suficient în prealabil aspiraţia 
spirituală, voinţa de perfecţiune divină, lipsa de teamă metafizică, 
ele îi vor fi de ajutor atunci. Experienţa dură a vidului s-ar putea 
repeta săptămâni sau luni la rând înainte de a accede la faza 
următoare. Este nevoie de perseverenţă, ambiţie şi curaj. Altfel, 
adeptul ar putea părăsi calea şi metoda. De aceea, nu cred în 
promisiunile tehnologiei modeme dedicate transformării spirituale 
„rapide şi fără efort”. 

Nu credeţi că tehnologiile de ultimă oră destinate obţinerii 
de stări de transă pot înlocui lungul efort meditativ clasic? 

Tehnologia electronică poate cel mult să provoace unele 
dezechilibre neuronale şi să trezească unele capacităţi extrasenzo- 
riale necontrolate. Acest fapt poate fi periculos şi nu garantează 
progresul spiritual, pentru care avem nevoie de autocunoaştere 
profundă. Există chiar riscul ca acele capacităţi speciale provocate 
artificial să ne înlănţuie în loc să ne elibereze. 

Pe de altă parte, odată cu obţinerea naturală a stării de 
samadhi, este posibil să apară şi unele capacităţi paranormale, dar 
fără să devină un pericol pentru adept. El va fi deja purificat prin 
practica îndelungată şi mai ales prin arderea karmei în starea de 
samadhi. Numai aşa poate fi sigur că nu va cădea în sclavia aces¬ 
tor puteri ispititoare. Când lipseşte cunoaşterea de Sine, percepţi¬ 
ile extrasenzoriale pot amplifica orgoliul spiritual, o foarte mare 
pacoste pentru sufletul ce caută perfecţiunea divină. Experienţele 
paranormale extind capacităţile Minţii şi-i fac plăcere omului. In 
schimb, cunoaşterea de Sine este de mare ajutor Spiritului, 
arzându-i karma şi asigurându-i evoluţia spre Dumnezeu! 

Deci samadhi este un procedeu de ardere rapidă a karmei? 

Da. Prin cunoaşterea de Sine în starea de samadhi se poate 
arde rapid karma. Arderea karmei este un proces asemănător cu 
Judecata de Apoi a sufletului, căruia un Juriu de înalţi îngeri îi 
prezintă toate erorile înfăptuite de om în viaţa care tocmai s-a 

scurs. Fiecare greşeală este analizată pe toate părţile, până când 
Spiritul se lămureşte şi reţine pentru totdeauna ce trebuie să evite 
pe viitor, pentru a putea creşte în rang. însă asta nu-i şterge datori¬ 
ile karmice! Şi în starea de samadhi, toate evenimentele proble¬ 
matice sunt rememorate accelerat şi sunt trase învăţămintele nece¬ 
sare. Dar acum karma dispare, fiindcă omul a conştientizat şi nu 
mai este necesar să suporte suferinţe corective. Intr-un anume 
sens, samaclhi este „Judecata de Apoi ţinută Acum”. 

Ce se întâmplă cu egoul în acest experiment spiritual ultim? 

Glumind puţin, luând în considerare teama de singurătate, am 
putea spune că tendinţa Minţii de a ne bombarda cu senzaţii şi 
gânduri taman atunci când vrem să medităm este genul său de 
„ajutor” de a nu ne lăsa singuri şi speriaţi, „pradă vidului”. Aşa că 
nu este cazul să ne enervăm, să ne simţim frustraţi în primele 
etape ale meditaţiei că nu reuşim debranşarea de la fluxul ideatic 
şi că nu avem rezultatele dorite! Aşa înţelege Mintea să fie „bine¬ 
voitoare” şi nici nu poate fi altfel decât plină de gânduri, emoţii, 
senzaţii... Trebuie să fim relaxaţi, binevoitori cu noi înşine şi să ne 
urmărim toate fenomenele ce se trezesc în Minte, inclusiv cele 
care se referă la „nereuşita experienţă meditativă” (care sunt tot 
simple gânduri trecătoare). 

Egoul nostru poate să ne îndemne să citim despre spirituali¬ 
tate, să aplicăm unele învăţături, dar în faţa experienţei concrete a 
vidului, va claca. Egoul, chiar şi cel mai spiritualizat, se teme de 
nimicire. Numai depăşind această experienţă, traumatică pentru el, 
putem fi siguri că, pe viitor, nu îi vom mai fi supuşi. In faţa NIMI¬ 
CULUI, din două, una: ori vanitatea egolui se dizolvă, ori omul se 
va retrage speriat, încetând efortul spiritual. Egoul este o simplă 
materie mentală structurată de experienţele noastre de viaţă. 
Groaza de vid îi este specifică. 

Putem avea o certitudine că ne-am învins definitiv egoul în 
urma experimentării „vidului”? 

Nu există garanţii. Se impune continuarea practicilor medita¬ 
tive toată viaţa, pentru a nu risca realimentarea impulsurilor ego- 
tice şi reîntărirea lor. Să ne amintim că până şi Marele Isus se 
retrăgea periodic în singurătate, în rugăciune şi meditaţie... Ispi¬ 
tele nu încetează decât în clipa morţii. Dar pentru cel care a reali¬ 
zat o dată Adevărul, să reia cât mai des experienţa beatifică este o 
plăcere incomparabilă cu orice bucurie pământească... 

Ce este Adevărul? 

Adevărul este întreaga Cunoaştere. Nu avem nici timp şi nici 
cuvinte destule pentru a O înşira pe toată. Dar avem varianta 
scurtă, instantaneu perceptibilă a Adevărului: este Fericirea şi 
Iubirea a tot ce există. 

în multe cărţi şi teorii, „sufletul” este folosit ca sinonim pen¬ 
tru „spirit”, autorii nefăcând diferenţă între ele. Ar trebui să dăm 
importanţă acestui lucru? 

Este o confuzie majoră printre clerici, esoterişti, spiritişti şi în 
rândul publicului larg, care trebuie lămurită. 

a) în Biblie, cele două concepte sunt separate (referinţe la 1 
Tesaloniceni 5:23 sau la 1 Corinteni 14:15). Din Scriptură se 
înţelege că mintea face parte din suflet, nu din spirit şi nici din 
creier. Este adevărat că sufletul depinde în toate de spirit, dar nu 
este identic cu el, ci are o voinţă şi o conştiinţă proprie. Desigur, 
această plasare teoretică ridică unele întrebări suplimentare despre 
cine sau ce supravieţuieşte după moarte, pe care le-am lămurit 
deja. 

Referinţele din Noul Testament despre Ispitirea lui Isus Hris- 
tos în pustie (Matei 4:1-11, Luca 4:1-13) sunt, în mod evident, o 
înregistrare a relatărilor Sale către discipoli. De altfel, în tradiţia 
patristică şi yoghină sunt bine cunoscute experienţele de tip 
mistico-ascetic, în care conştiinţa adeptului trăieşte aventuri 
astrale neobişnuite, chiar şocante. Nu sunt imagerii sau dezechili¬ 
bre psihice, ci trăiri sufleteşti într-o realitate paralelă. în cazul epi- 

sodului biblic amintit, se vorbeşte despre răpirea în duh de către 
Lucifer a sufletului omului Isus, într-o tentativă de a-1 atrage de 
partea forţelor întunericului. I-a zgândărit orgoliul de „Fiu al lui 
Dumnezeu” şi i-a promis faima pământească în schimbul pactului 
cu diavolul, fără succes însă. Nu ar fi logic să credem că aceste 
ispite s-au adresat spiritului divin încarnat în Isus, despre care tot 
Biblia afirmă că venea din Divinitate, era imaculat, perfect, inco¬ 
ruptibil precum Dumnezeu. Numai sufletul uman al lui Isus din 
Nazareth putea fi ispitit cu oarecare şanse de izbândă, nicidecum 
spiritul său perfect. Iată deci o altă dovadă, indirectă, că Biblia 
diferenţiază sufletul de spirit (duh), căci spiritul este ascuns în 
inima sufletului, dar seamănă doar parţial cu acesta. Isus era „Fiul 
lui Dumnezeu” prin spiritul său perfect, dar era „Fiul Omului” 
prin sufletul supus chinurilor existenţei omeneşti. 

b) Când doctrina spiritistă foloseşte triada Spirit-perispirit- 
corp, ar trebui să înţelegem faptul că sufletul este alcătuit din 
materie perispirituală. Confuzia majoră a unor spiritualişti prin 
care „sufletul” este folosit ca sinonim pentru „spirit” este 
amendabilă din punct de vedere raţional. S-a afirmat că spiritul se 
încarnează într-un corp uman, ştergându-i-se din memorie vieţile 
anterioare şi viaţa de spirit liber, dintre încarnări. Să o luăm ca 
ipoteză de lucru. Prin urmare, sufletul omenesc nu ar fi nimic 
altceva decât spiritul „prostit” de carapacea corporală. Atunci 
când omul doarme, se mai spune că spiritul părăseşte acest trup 
penibil, mergând în lumea spirituală. Aici suntem de acord. Pentru 
că nu îşi aminteşte călătoriile sale astrale la revenirea în corpul 
fizic, ar însemna că, iarăşi, i se şterge memoria. Prin urmare, 
memoria şi inteligenţa spiritului (viaţa sa psihică) ar funcţiona 
precum un bec - s-ar aprinde noaptea şi s-ar stinge ziua, fără 
întrerupere. Ziua ignorant - noaptea iluminat, sau noaptea vesel - 
ziua trist... Dar, în acest caz, viaţa psihică nu ar avea continui¬ 
tate. Practic, spiritul ar duce o viaţă complet dublă, schizofrenică. 
Nici vorbă de o conştiinţă divină!... 

Mai este un aspect: visul. Dacă tot spiritul ar fi cel care visea¬ 
ză, atunci acea experienţă suprarealistă, confuză s-ar adăuga la 
confuzia obişnuită din starea de veghe. Deci, spiritul ar duce o 
viaţă triplă: veghea, visul, somnul fără vise. Situaţia se complică şi 
mai mult dacă adăugăm stările modificate de conştiinţă (transa 
hipnotică, proiecţia astrală etc). Ajungem să credem că spiritul ar 
fi ca o minge şutată de la unul la altul, mereu ameţită, neştiind 
cine este el cu adevărat: este omul? este personajul din vis? este 
entitatea luminoasă din somn? este înţeleptul din starea hipnotică? 
este preafericitul din extaz?... Putem oare accepta raţional faptul 
că spiritul nu are o identitate permanentă, putem oare crede că 
aceste experienţe diverse se adresează unei „scântei divine” fără 
personalitate, un simplu memory-stick, pe care se înscriu diversele 
stări în care îl aruncă hazardul? Raţiunea se revoltă în faţa unui 
asemenea scenariu, căci însăşi credinţa că spiritul este de natură 
divină ar dispare, s-ar dizolva într-o asemenea perspectivă 
halucinantă, chiar blasfemică. în schimb, putem accepta că toate 
aceste stări diferite sunt ale conştiinţei umane, purtată din 
aventură în aventură - sunt stări de conştiinţă ale sufletului, nu 
stări ale spiritului! 

Spiritul nu îşi pierde niciodată conştiinţa de Sine pe tim¬ 
pul încarnării umane, fiind permanent treaz şi iluminat. Ceea 
ce se schimbă mereu este starea sufletului. Dacă vrem să cu¬ 
noaştem ce este nemuritor în noi, trebuie să ne apropiem de reali¬ 
tatea spirituală. Conştiinţa umană este liantul dintre suflet şi spirit 
(căci conştiinţa este nucleul natural al sufletului), dar ea poate, 
prin antrenament, să devină foarte intimă cu spiritul divin. Aceasta 
este starea iluminaţilor, înţelepţilor: când sufletul devine extensia 
perfectă a voinţei spiritului, în acelaşi timp spiritul preluând direct 
din responsabilităţile sufletului. 

Ce este evoluţia spirituală? 

Din punctul de vedere al Spiritului, este propria Sa creştere 
nesfârşită către Dumnezeu, prin reîncarnări succesive în diverse 

fiinţe biologice, dar şi prin misiunile ce le primeşte între încarnări, 
ca spirit liber. 

în schimb, evoluţia spirituală a omului se referă la cele 2 
procese paralele - 1) autocunoaşterea psihologică şi 2) cunoaşterea 
spirituală de Sine - însoţite de fapte înţelepte pe măsură. Este 
aventura Conştiinţei umane de-a lungul acestei scurte vieţi. 

1) Prin autocunoaştere psihologică. Conştiinţa umană se 
dez-identifică treptat cu mintea şi funcţionarea ei automată. 
Devine conştientă de clişeele corporale, emoţionale, mentale 
(adică inconştiente), care există independent de voinţa conştientă. 
Luând la cunoştinţă mecanismele oarbe ale ego-ului, Conştiinţa le 
controlează mai bine şi realizează faptul că Ea este diferită de 
acest ghem de automatisme şi liberă. Liberă să facă ce? 

2) Autocunoaşterea ego-ului se continuă firesc prin cu¬ 
noaşterea Sinelui spiritual (Spiritul divin încarnat). Conştiinţa 
realizează acum că mai există un pol superior, luminos al fiinţei 
psihice, opus ego-ului (care e polul inferior, lumesc). Pe măsura 
apropierii Conştiinţei de Spirit, ea simte o tot mai mare fericire 
necondiţionată, cunoaştere rafinată şi putere de acţiune fără 
oprelişti. Apropierea de Spirit se petrece, mai mult sau mai puţin, 
urmând diverse căi spirituale. Nu toate dintre ele explică acest 
lucru în mod clar, dar pe orice cale am evolua, dacă vom 
conştientiza procesul interior ce se desfăşoară, îl putem accelera, 
grăbind trecerea Conştiinţei de la ego la Spirit. 

Procesul cunoaşterii spirituale de Sine are câteva etape, 
care ar putea fi descrise pe scurt astfel: 

Trezirea de Sine. Este perioada în care înţelegi că trebuie să 
ai şi o viaţă spirituală, dar nu pentru că aşa spun alţii, ci pentru că 
ceva din interior te împinge spre asta: Spiritul din tine. 

Respectul de Sine. Accepţi tacit şi nu mai tăgăduieşti că ai un 
“Şef’. îl respecţi, îi eşti recunoscător că îţi dă viaţă şi inspiraţii, 
încă nu îl înţelegi pe deplin, dar simţi că nu e bine să i te opui, ai 
verificat deja ce rău este să nu asculţi de intuiţie. Este etapa pe 
care se pune accent în karma-yoga. 

Iubirea de Sine. Simţi că fericirea îţi vine numai atunci când 
eşti în armonie cu Spiritul. Atunci nici nu ai nevoie de o realizare 
exterioară, fericirea ta nu se bazează pe vreun motiv efemer, ci se 
autosusţine prin menţinerea ta în contact cu Sursa fericirii. Şi îi 
întorci fericirea, printr-o iubire sinceră, perfectă. Iubirea este 
totuna cu fericirea. Este etapa pe care se pune accent în bhakti- 
yoga. 

Abandonul în Sine. Este etapa în care îţi dizolvi voinţa ta în 
cea a Spiritului, printr-un efort de abandonare a ego-ului. Atunci 
experimentezi expandarea limitelor proprii şi o înţelegere foarte 
rafinată a vieţii, fiinţelor, lumii, Creaţiei. Ca o ilustrare aproxima¬ 
tivă, te poţi simţi ca sub o imensă cupolă, în care corpul tău abia 
se mai vede, dar aura îţi este dilatată în tot spaţiul de sub cupola 
aceea gigantică. Proba supremă a abandonării în Sine este tăcerea 
mentală, oprirea gândurilor. Este etapa pe care se pune accent în 
jnana-yoga. 

Realizarea Sinelui. Este încununarea procesului cunoaşterii 
de Sine, trăirea stării proprii a Conştiinţei, atunci când ea (adică 
tu!) este scufundată în substanţa cauzală, cea mai subtilă cu 
putinţă. Este o stare contemplativă care a fost descrisă de către cei 
care au avut stări de iluminare, de expansiune cosmică, de extaz 
mistic. Este culmea tuturor căilor spirituale. 

Acest proces etapizat al cunoaşterii de Sine este condus de 
către Spirit şi poate fi parcurs în timpul unei vieţi, prin graţia Lui. 

Mai există o etapă, ultima, care însă depinde exclusiv de 
Graţia Divină, fiind o absorbţie a Conştiinţei umane în planul 
dumnezeirii necreate, UNIREA DEPLINĂ CU DUMNEZEU. 
Lipsesc cu desăvârşire cuvintele care ar putea-o descrie în toată 
splendoarea sa. 


- SFÂRŞIT - 



